text:
མདོ་དབུས་མཐོ་སྒང་གི་མིང་དུ་གྲགས་པའི་སྨན་པ་བཟང་པོ་ཞིག
——རྒྱལ་ཡོངས་སྲོལ་རྒྱུན་གསོ་རིག་གི་སྨན་པ་གྲགས་ཅན་སངས་རྒྱས་ཀྱི་གནས་ཚུལ་བཀོད་པ།
ཞིང་ཆེན་བོད་སྨན་ཁང་གི་རྒྱལ་ཡོངས་བོད་ཀྱི་གསོ་རིག་ཆེད་མཁས་པ་གྲགས་ཅན་གྱི་ལག་རྩལ་རྒྱུན་འཛིན་གཞུང་ལས་ཁང་དུ། རང་རྒྱལ་གྱི་མིང་དུ་གྲགས་པའི་བོད་ཀྱི་གསོ་རིག་ཆེད་མཁས་པ་སངས་རྒྱས་ཀྱིས་བོད་སྐད་ཀྱི་ལམ་ནས་བོད་རིགས་ནད་པ་ཞིག་ལ་ནད་ཀྱི་གནས་ཚུལ་བཤད་པ་དང་། སེམས་ཞིབ་མོས་ནད་པའི་དྲི་བར་ལན་འདེབས་བཞིན་ཡོད།
སངས་རྒྱས་ཀྱི་ཕ་ལགས་ནི་ཕ་ཡུལ་གྱི་མིང་དུ་གྲགས་པའི་སོག་སྨན་སྨན་པ་ཞིག་ཡིན། ཡུལ་མི་རྣམས་ཀྱི་ལུས་པོ་ཅུང་མ་བདེ་ཚེ་ཚང་མ་ཕ་ལགས་འཚོལ་དུ་ཡོང་བ་ན། ཕ་ལགས་ཀྱིས་ནམ་ཡང་རྒྱུན་མཐོང་གི་རྩྭ་སྨན་གྱིས་ཁོ་ཚོ་ནད་ལས་ཐར་དུ་འཇུག་པ་ཞིག་ཡིན། “སྐབས་དེར་ང་རང་ཕ་ལགས་ཀྱི་ནུས་པ་དེར་ངོ་མཚར་སྐྱེས་པ་ཡིན”ཞེས་སངས་རྒྱས་ཀྱིས་བཤད།
ཕ་ལགས་ནི་རྐང་རྗེན་སྨན་པ་དཀྱུས་མ་ཞིག་ཡིན་རུང་། འོན་ཀྱང་ཁོ་ལ་བཞག་པའི་བག་ཆགས་ཤིན་ཏུ་ཟབ། རྒྱལ་ཁབ་ཀྱིས་མཐོ་རྒྱུགས་སླར་གསོ་བྱས་རྗེས། སངས་རྒྱས་ཀྱིས་གཡུར་དུ་ཟ་བའི་རྒྱུགས་འབྲས་བླངས་ཏེ་པེ་ཅིན་སྲོལ་རྒྱུན་གསོ་རིག་སློབ་ཆེན་དུ་རྒྱུགས་འཕྲོད་པ་དང་། ཚད་ལྡན་གྱི་སྲོལ་རྒྱུན་གསོ་རིག་གི་སློབ་གསོ་མྱོང་མགོ་བརྩམས། མཚོ་ནུབ་སོག་རིགས་བོད་རིགས་རང་སྐྱོང་ཁུལ་བོད་སོག་སྨན་ཁང་དང་ཞིང་ཆེན་བོད་སྨན་ཁང་དུ་ལོ་ངོ50ཙམ་ལ་སྨན་པ་བྱས་པའི་རིང་ལ། སངས་རྒྱས་ཀྱིས་སྤྲོ་སེམས་ཆེན་པོ་སྒོ་ཀུན་ནས་བསླངས་ཏེ་མི་རིགས་གསོ་རིག་གི་གར་སྟེགས་སྟེང་ནས་རང་ཉིད་ཀྱི་ནུས་པ་འདོན་སྤེལ་ གང་ལེགས་བྱས། ཁོས་དེང་རབས་གསོ་རིག་དང་ཀྲུང་ལུགས་གསོ་རིག སོག་ལུགས་གསོ་རིག བོད་ལུགས་གསོ་རིག་སོགས་ཀྱི་ཤེས་བྱ་བཀོལ་ནས། ནད་ཐོག་སྨན་བཅོས་བྱེད་པའི་ཁྲོད་དུ་རང་ཉིད་ཀྱི་ཐུན་མོང་མ་ཡིན་པའི་སྨན་བཅོས་བྱེད་ཐབས་མང་པོ་སྤྱི་སྡོམ་བྱས་ཏེ། སྔ་གཞུག་ཏུ་འབྲི་མཁན་གཙོ་བོ་བྱས་ནས་བརྩམས་ཆོས་དང་སློབ་དེབ། དཔྱད་རྩོམ། ལག་རྩལ་ཚད་གཞི་སོགས་ཀྱི་བརྩམས་ཆོས་པོད60ཙམ་བརྩམས།
ལོ་ངོ10ཡི་སྔོན་དུ། སྐབས་དེར་ཞིང་ཆེན་བོད་སྨན་ཁང་གི་ཡོན་ཀྲང་གཞོན་པ་ཡིན་པའི་སངས་རྒྱས་པེ་ཅིན་དུ་ཚོགས་འདུར་ཞུགས་སྐབས། གློ་བུར་དུ་གསུས་ཁོག་ལ་བཟོད་དཀའ་བའི་ན་ཟུག་སྐྱེས་རུང་། རྒྱལ་ཁབ་སྲོལ་རྒྱུན་གསོ་རིག་དོ་དམ་ཅུས་ལ་སྐབས་ཐོག་གི་བོད་སྨན་ཁང་གི་ལས་དོན་ཡར་ཞུ་བྱེད་པའི་གོ་སྐབས་འཆོར་དུ་མ་བཅུག་པར། ན་ཟུག་བཟོད་བསྲན་བྱས་ཏེ་ཡར་ཞུ་བྱེད་པའི་ལས་འགན་ཡོངས་འགྲུབ་བྱས། ཚོགས་འདུ་གྲོལ་བའི་སྐབས་སུ། སངས་རྒྱས་ཀྱི་ལུས་ཧྲིལ་པོ་རྔུལ་ཆུ་ཡིས་སྦངས། ཉིན་དེར། སངས་རྒྱས་ཀྱིས་ན་ཟུག་བཟོད་བསྲན་བྱས་ཏེ་གནམ་གྲུར་བསྡད་ནས་ཕྱིར་ཟི་ལིང་དུ་འཕུར་ཡོང་། སྐབས་དེར། གཞན་ཡུལ་ནས་ཐོན་པའི་ནད་པ་མང་པོ་ཞིག་གིས་སྨན་པ་ཁོང་ལ་དུས་ཚོད་མང་པོར་བསྒུགས་པ་ཤེས་རྗེས། སངས་རྒྱས་ཐད་ཀར་ནད་བརྟག་ཁང་དུ་སོང་སྟེ་ནད་པར་བལྟས། དེ་ནས་ཡང་བསྐྱར་གསུས་ཁོག་ལ་ན་ཟུག་བཟོད་མི་ཐུབ་པ་སྐྱེས་ནས་འགྲེངས་ནས་ཀྱང་འདུག་མི་ཐུབ་པར་གྱུར་པ་ན། ད་གཟོད་ཁོས་རང་གི་ནད་ཚབས་ཆེན་ཡིན་པ་ཚོར། སྣ་ཁ་མང་པོར་བརྟག་དཔྱད་བྱས་པ་བརྒྱུད་ནས། ཕོ་བར་སྐྲན་ནད་བྱུང་ཡོད་པ་ངོས་བཟུང་བ་དང་།ངེས་པར་ཕོ་བའི་སུམ་ཆའི་གཅིག་གཤག་དགོས་བྱུང་།
ནད་ཐོག་གི་བྱ་བ་འགོར་འགྱངས་སུ་མི་གཏོང་བའི་ཆེད་དུ། སངས་རྒྱས་ཀྱིས་ཐ་ན་རྫས་འགྱུར་སྨན་བཅོས་ཀྱང་མ་བྱས་པར་མྱུར་མོར་རང་གི་ལས་རྐང་དུ་ཞུགས། གཤག་བཅོས་བྱས་རྗེས་ཀྱི་ཟླ་ངོ་གཅིག་གི་རིང་ལ། ལུས་ཕུང་བཀན་ཞིང་ལྗིད་ཚད་ལ་སྤྱི་རྒྱ80ཡོད་པའི་སངས་རྒྱས་མྱུར་མོར་སྤྱི་རྒྱ60ལ་མར་ཆག ཁོ་རང་རྒྱུན་ལྡན་དུ་སྒོ་བསྟེན་ཁང་དུ་ནད་པར་བལྟ་བ་མིན་ན། ནད་ཁང་དུ་དངོས་སུ་སོང་སྟེ་ནད་པར་བརྟགས་པ་ཡིན། སྐབས་དེར་ཁོང་ནི་ལུས་ལ་སྐྲན་ནད་བྱུང་ཡོད་པའི“ནད་པ”ཞིག་ཡིན་པ་སུའི་སེམས་སུའང་ཤར་མེད།
ནད་གདོན་དང་ལོ་ངོ10ལ་འཐབ་འཛིང་བྱས་པའི་ནང་དུ། ཁོ་བོས་ནད་པར་ལྟ་བར་བགེགས་བར་ཆད་མེད་པའི་ཆེད་དུ། ཟ་མ་ཉིན་རེ་བཞིན་ཇེ་ཉུང་དུ་བཏང་། དུས་རྒྱུན་དུ་ཟ་མ་ཁྱིམ་ནས་བཟུང་ཡོང་བ་དང་། མཚམས་ལན་རེར་ཟ་མ་ཁོལ་མ་ཁམ་དོ་ཟོས་མ་ཐག་མུ་མཐུད་དུ་སྨན་པའི་ལས་ལ་འཇུག་དགོས་པ་བྱུང་། རང་ཉིད་ཀྱི་ལུས་ཕུང་གི་རྒྱུ་རྐྱེན་ལ་ཁག་བཞག་སྟེ་སྨན་པར་སྟོན་དུ་ཡོང་བའི་ནད་པ་གཅིག་ལའང་མ་བལྟས་པའི་གནས་ཚུལ་བྱུང་མ་མྱོང་།
སངས་རྒྱས་ཀྱིས་ནད་པར་ལྟ་དུས། ནད་པ་སྔོན་མར་རང་ཉིད་ཀྱི་ནད་ངོས་འཛིན་གསལ་པོར་བྱེད་པ་དང་། ཇི་ལྟར་བདེ་སྲུང་བྱེད་པ། ཇི་ལྟར་སྨན་ལ་བསྟེན་པ་གསལ་པོར་ཤེས་སུ་བཅུག་རྗེས། ནད་པ་རྗེས་མར་ལྟ་བ་ཞིག་ཡིན། “དགེ་རྒན་སངས་རྒྱས་ཀྱིས་རྒྱུན་ལྡན་དུ། ནད་པར་ངེས་པར་རང་ཉིད་ཀྱི་ཉེ་མི་ནང་བཞིན་ལྟ་བ་དང་ཐབས་བརྒྱ་ཇུས་སྟོང་གིས་ཁོ་ཚོར་ཞབས་འདེགས་ཞུས་པ་རེད། ནད་པར་ལྟ་དུས་རྣམ་འགྱུར་ནི་ཆེས་གནད་འགག་ཡིན། ཁྱེད་རང་བྲེལ་འཚུབ་ཇི་འདྲ་ཆེ་ནའང་ནད་པ་རེ་རེར་ནད་ཀྱི་གནས་ཚུལ་གསལ་པོར་བཤད་དགོས་པར་མ་ཟད། བྱེད་ཐབས་གང་ཡོད་སྤྱད་ནས་ནད་པའི་ནད་ཀྱི་གནས་ཚུལ་ལྟར་ཆེས་ཕན་པའི་སྨན་བཟང་པོ་སྡེབ་དགོས”ཞེས་སངས་རྒྱས་ཀྱི་སློབ་མ་ཞིག་སྟེ་ཞིང་ཆེན་བོད་སྨན་ཁང་གི་ཡོན་ཀྲང་གཞོན་པ་པད་མ་རབ་བརྟན་གྱིས་གསར་འགོད་པར་དེ་ལྟར་བཤད།
ལུས་ལ་སྐྲན་ནད་བྱུང་ཡོད་པའི་ཞིན་ཅང་གི་ནད་པ་ཁུའུ་ཨེར་ལའེ་ཡིས་ཐག་རིང་ལེ་དབར་སྟོང་ལྷག་གི་ཡུལ་ནས་སྨན་པ་སངས་རྒྱས་ཀྱི་སྙན་གྲགས་ཐོས་ནས་ནད་ལ་བལྟ་རུ་ཡོང་། ལུས་ལ་ནད་ལྗིད་མོ་ཕོག་ཅིང་སེམས་པའང་སྡུག་གིས་མནར་བའི་ཁུའུ་ཨེར་ལའེ་ལ་ཁོང་གིས་ན་ཚུལ་ཞིབ་མོར་དྲིས་རྗེས་ཆེས་བཟང་པོའི་སྨན་བཅོས་བྱེད་ཐབས་གཏན་འཁེལ་བྱས། ལོ་ངོ་གཅིག་ལ་སེམས་ཞིབ་མོས་སྨན་བཅོས་བྱས་པ་བརྒྱུད། སངས་རྒྱས་ཀྱིས་ནད་པ་དེ་སངས་དྲག་ཏུ་བཏང་བར་མ་ཟད། ཁོའི་སེམས་ཀྱི་སྡུག་བསྔལ་ཀྱང་མེད་པར་བཟོས། ནད་པའི་ཁྱིམ་མིར་སྤྲོ་བ་རབ་ཏུ་རྒྱས་ནས་བཤད་རྒྱུར། “ཁྱེད་ནི་སྲོག་སྐྱོབ་ཀྱི་དྲིན་ཆེན་ཡིན། ང་ཚོའི་ཕ་ཡུལ་གྱི་གོམས་སྲོལ་ལྟར་ན། རྟ་མཆོག་ཅིག་སྦྱིན་དགོས་ལ། འོན་ཀྱང་ལམ་ཐག་ཤིན་ཏུ་རིང་བས་སོག་ལྭ་ཆ་ཚང་ཞིག་བྱིན་ནས་བཀའ་དྲིན་ཞུ་དགོས”ཟེར།
གོང་ལྟར་སྨན་པ་སངས་རྒྱས་ཀྱིས་སྨན་བཅོས་བྱས་ནས་དྲག་ཏུ་བཅུག་པའི་ནད་པ་བགྲང་ལས་འདས།
རྒྱལ་ཡོངས་སྲོལ་རྒྱུན་གསོ་རིག་གི་སྨན་པ་གྲགས་ཅན་ནམ་ཕུལ་བྱུང་མཛུབ་སྟོན་དགེ་རྒན་ཡིན་པའི་ཆ་ནས། ཁོས་བརྒྱུད་རོགས་འཁྲིད་གསུམ་གྱི་ལམ་ནས་སློབ་ཁྲིད་བྱས་ནས་བསྐྱངས་པའི་བོད་སྨན་ཕྱོགས་ཀྱི་འཇོན་མི100ཙམ་ཡོད།
མི་རིགས་གསོ་རིག་གི་འཕེལ་རྒྱས་ནི་ནམ་ཡང་སངས་རྒྱས་ཀྱི་སེམས་སུ་བཟུང་ཡོད་པའི་དོན་ཆེན་ཁོ་ན་ཡིན། དུས་རབས་སྔོན་མའི་ལོ་རབས90པའི་མགོར། བོད་སྨན་ལ་དུངས་པ་ཟབ་པའི་སངས་རྒྱས་བཙོ་ཐལ་དང་མུ་ཏིག་བདུན་ཅུ་སོགས་ཀྱི་བོད་སྨན་རྩ་ཆེན་སྡེབ་སྦྱོར་གྱི་ལས་ལ་ཞུགས། “སྐབས་དེར། མཚན་མོ་བགྲང་ལས་འདས་པ་ཞིག་ལ་སྨན་ཁང་གི་སྡེབ་སྦྱོར་ཁང་དུ་ཞག་འདུག་བྱས་པ་ཡིན། མཐའ་མར་ལས་གྲོགས་ཚོ་དང་མཉམ་དུ་བདེ་བླག་གིས་རང་ཞིང་གི་སྨན་རྫས་རྩ་ཆེན་ཐོག་མ་བཟོས་པར་མ་ཟད། ནད་ཐོག་ཏུ་བཀོལ་སྤྱོད་བྱས”ཞེས་སངས་རྒྱས་དགོད་ཞོར་དུ་བཤད།
ཁོའི་གྲུབ་འབྲས་ལ་ཁོ་རང་དེ་འདྲ་ཡིད་ཚིམ་བཞིན་མེད། “མི་རིགས་གསོ་རིག་རྒྱལ་སྤྱིའི་ལམ་དུ་བགྲོད་ཐུབ་ཚེ། བོད་སྨན་ནོར་བུ་འདི་མཚོ་བོད་མཐོ་སྒང་དང་ཐ་ན་འཛམ་གླིང་ཡོངས་ནས་མུ་མཐུད་དུ་འོད་ལམ་ལམ་དུ་འཚེར་དུ་འཇུག་པ་ནི་ངའི་ཆེས་ཆེ་བའི་རེ་བ་ཡིན”ཞེས་སངས་རྒྱས་ཀྱིས་བཤད།
ལོ་ངོ50ཙམ་གྱི་རིང་ལ། ཁོས་བོད་ཀྱི་གསོ་རིག་ལ་དུངས་པའི་ཟོལ་མེད་ཀྱི་བསམ་པ་བཟུང་ནས། རིགས་སོ་སོའི་མང་ཚོགས་ཀྱི་བདེ་ཐང་གི་ཚེ་སྲོག་བསྲུངས་པའི་ངོ་མཚར་གྱི་མི་ཚེ་བསྐྲུན་དང་སྐྲུན་བཞིན་ཡོད། །


c: text/html

text:
བོད་ཀྱི་རྒྱལ་རབས་འཁྲུངས་འདས་ཀྱི་ལོ་ཚིགས་སྐོར་ལ་དཔྱད་པ།
[ཟླ་ཚེས། 2013-07-16 23:56:30][རྩོམ་པ་པོ། བོན་བརྒྱ་དགེ་ལེགས་ལྷུན་གྲུབ་རྒྱ་མཚོ།][རྩོམ་ཁུངས། མཚོ་སྔོན་པོ་དྲ་བ།][ཀློག་གྲངས། ]
བོད་ཀྱི་རྒྱལ་བོ་ཐོག་མ་གཉའ་ཁྲི་བཙད་པོ་ལ། བོན་པོའི་ལུགས་སུ་འཁྲུངས་ལོ་བཞེད་པ་གཅིག་ལས་མེད་དེ། སྤྱི་ལོའི་སྔོན་ཡར་བརྩིས་པའི་ཆིག་སྟོང་ཆིག་བརྒྱ་སོ་དྲུག(1136)ཤིང་བྱི་ལ་འཁྲུངས་པར་བཤད། དེ་ནས་ད་བར་སུམ་སྟོང་ཆིག་བརྒྱ་སོ་དྲུག(3136)ཡིན།
བན་དེའི་ལུགས་ལ་མི་མཐུན་པ་དགུ་ཡོད་དེ།
1 སྤྱི་ལོའི་སྔོན་གྱི་ལོ་ལྔ་བརྒྱ་སོ་དགུ(439)ཆུ་ཁྱི་ལ་འཁྲུངས་པར་འདོད་པ་ནི། གཡས་རུ་སྟག་ཚང་གི་རྒྱ་བོད་ཡིག་ཚང་མཁས་པ་དགའ་བྱེད་ལུགས་ཡིན། འདི་རྒྱ་གར་གནས་བརྟན་སྡེ་བའི་ལུགས་ལྟར་ན་ཐུབ་པ་འདས་ནས་ལོ་དྲུག་སོང་བ་ཡིན། རི་པན་དང་རྒྱའི་ཡི་གེ་ཞིག་གི་ལུགས་ལྟར་ན། ཐུབ་པ་དགུང་ལོ26སྟེ་ཞལ་བཞུགས་པའི་རིང་རེད།
2 སྤྱི་ལོ་སྔོན་ལོ་བཞི་བརྒྱ་བཅུ་བདུན(417)ཤིང་བྱི་ལ་འཁྲུངས་པ་སུམ་པས་བཞེད།
3 སྤྱི་ལོ་སྔོན313ས་སྤྲེལ་ལ་འཁྲུངས་པ་ས་སྐྱའི་ཡིག་རྙིང་དུས་གསལ་སྒྲོན་མེའི་ལུགས།
4 སྤྱི་ལོ་སྔོན237ཤིང་བྱི་ལ་འཁྲུངས་པ་སྡེ་སྲིད་ཀྱི་བཻ་དཀར་དང་འཇམ་དབྱངས་བཞད་པའི་བསྟན་རྩིས། བླ་བྲང་གདན་རབས་སོགས་ཀྱི་ལུགས།
5 སྤྱི་ལོ་སྔོན200ལྕགས་གླང་ལ་འཁྲུངས་ཞེས་ས་ཆེན་གྲགས་རྒྱན་བཞེད།
6 སྤྱི་ལོ་སྔོན195མེ་རྟ་ལ་འཁྲུངས་པ་གཙུག་ཕྲེང་བཞེད་ལུགས་གཅིག
7 སྤྱི་ལོ་སྔོན134མེ་ལུག་ལ་འཁྲུངས་པ་ས་སྐྱ་འཕགས་པའི་ལུགས།
8 སྤྱི་ལོ་སྔོན127ཤིང་སྟག་ལ་འཁྲུངས་ཟེར་བ་རྒྱལ་བའི་མཛད་རྣམ། རྫོགས་ཆེན་དཔལ་སྤྲུལ།
9 སྤྱི་ལོ་སྔོན115མེ་སྟག་ལ་འཁྲུངས་ཟེར་བ། གཙུག་ཕྲེང་གི་བཤད་ལུགས་གཉིས་པ།
དེ་ལྟར་མི་མཐུན་པ་དགུ་ཙམ་སྟེ། འཁྲུངས་ལོ་གཅིག་ཡིན་པ་ལས་ཐམས་ཅད་ཡིན་མི་འགྱུར། སངས་རྒྱས་བྱང་སེམས་ཀྱི་ཐུན་མོང་མ་ཡིན་པའི་མཛད་པ་ལྟར་ན་ལོ་རེར་འཁྲུངས་པའི་ཚུལ་བསྟན་ཀྱང་ཆོག་ཟེར་ན་ཡང༌། ལོ་རྒྱུས་ལ་ཐུན་མོང་སྣང་ཚུལ་གྱི་དོན་དངོས་གཞི་འཛིན་པ་ལས། ལྷ་སྒྲུང་ལྟ་བུའི་བཤད་ཚུལ་ཁས་མི་ལེན་པ་སྨོས་ཅི་དགོས། དེས་ན་གཉའ་ཁྲིའི་འཁྲུངས་ལོ་མར་འདེད་མ་བྱས་ན། ཤཱཀྱ་ཐུབ་པའི་སྔོན་ལ་གཉའ་ཁྲི་བྱོན་ན། དེའི་དབུ་བླར་གཤེན་ནམ་མཁའ་སྣང་བ་མདོག་ཅན་བྱོན་ནས་གསང་སྔགས་སྤེལ་བས། ཐུབ་པ་མ་བྱོན་གོང་བོད་ན་ནང་བ་སངས་རྒྱས་པའི་བསྟན་པ་ཡོད་པ་ཁས་ལེན་དགོས་པར་འགྱུར་བས་དེ་ལྟར་བཤད་པ་ཡིན་ཏེ། སྟོན་པ་གཤེན་རབ་མཆོག་གི་བསྟན་པ་ནི། ཐུབ་པ་མ་བྱོན་གོང་ནས་ཡོད་པར་འགྱུར་བ་སོགས་ཀྱི་དབང་གིས། སྟོན་པ་གཤེན་རབ་དང་ལོའུ་ཀྱུན(老君)གཅིག་རེད་ཟེར་བ་དང༌། དེ་གཉའ་ཁྲི་མན་ཆད་ནས་བྱོན་པར་བཤད་པ་སོགས་ཀྱི་དམིགས་ཡུལ་རྟོགས་ཐུབ་བོ།། དེས་ན་སྲོང་བཙན་ཚུན་ཆད་ཀྱི་ལོ་རྒྱུས་སྨྲ་བ་རྣམས་ཀྱིས་ཆོས་ལུགས་ཕྱོགས་ཞེན་དབང་གིས་བཤད་ཚུལ་དུ་མ་བྱུང་བ་ཤ་སྟག་གོ།
ཡང་བོད་ཀྱི་རྒྱལ་རབས་ཉེར་བརྒྱད་པ་ལྷ་ཐོ་ཐོ་རིའི་འཁྲུངས་ལོ་མི་མཐུན་པ་བརྒྱད་ཡོད་དེ།
1 བོན་ལུགས་ལ་སྤྱི་ལོ254ཤིང་ཁྱི་ལ་འཁྲུངས་པར་བཤད། དེ་དང་སྡེ་སྲིད་ཀྱི་བཻ་དཀར། སུམ་པའི་མ་རྩིས། བྲག་དགོན་པའི་རྩིས་སོགས་མཐུན།
2 སྤྱི་ལོ244ཤིང་བྱི་ལ་འཁྲུངས་ཟེར་བ་སུམ་པའི་བུ་རྩིས་དང་ཆོས་འབྱུང༌།
3 སྤྱི་ལོ347མེ་ལུག་ལ་འཁྲུངས་ཟེར་བ་ཚུལ་སེང་ཆོས་འབྱུང༌།
4 སྤྱི་ལོ348ས་སྤྲེལ་ལ་འཁྲུངས་པར་འདོད་པ་ས་སྐྱའི་དུས་གསལ་སྒྲོན་མེ་དང༌། ངོར་བ་དཀོན་ལྷུན་གྱི་ཆོས་འབྱུང་སོགས་ཀྱི་ལུགས།
5 སྤྱི་ལོ366མེ་སྟག་ལ་འཁྲུངས་པ་ས་སྐྱ་འཕགས་པའི་ལུགས།
6 སྤྱི་ལོ374ཤིང་ཁྱིར་འཁྲུངས་པ་དཔལ་སྤྲུལ་དང་འཇུ་མི་ཕམ་ལུགས།
7 སྤྱི་ལོ506མེ་རྟ་ལ་འཁྲུངས་པ་ས་སྐྱ་གྲགས་རྒྱན་བཞེད།
8 སྤྱི་ལོ419ས་ལུག་ལ་འཁྲུངས་ཟེར་བ་གཡས་རུ་སྟག་ཚང་བ།
བོད་རྒྱལ་སོ་གསུམ་པ་སྲོང་བཙན་སྒམ་པོའི་འཁྲུངས་ལོ་ལ་མི་མཐུན་པ་གསུམ་ཙམ་བྱུང༌།
སྤྱི་ལོ617 མེ་གླང་ལ་འཁྲུངས་པར་འདོད་པ་རང་ལུགསཡིན། འདི་ས་ཆེན་གྲགས་རྒྱན། རྒྱལ་བ་ཀློང་རམས་པ། པཎ་ཆེན་བསོད་གྲགས། དཔལ་བོ་གཙུག་ཕྲེང༌། ཚལ་བའི་དེབ་དམར། ངོར་བ་དཀོན་ལྷུན། འཇམས་དབྱངས་བཞད་པ། དབལ་མང༌། བྲག་དགོན། སུམ་པ། རྒྱའི་ཡི་གེ་རྣམས་མཐུན། གཙུག་ཕྲེང་གིས་ལོ་འདིར་རྒྱ་བཟའ་དང་བལ་བཟའ་འཁྲུངས་ཞེས་བཤད། དེའི་ཕྱི་ལོ་རྒྱ་ནག་གི་ཐང་རྒྱལ་རབས་ཚུགས། ཐང་ཀོ་ཙུ(唐高祖)ནས་སྲིད་བསྐྱངས་པ་སོགས་རྒྱ་བོད་ཀྱི་དུས་ཚིགས་འདིར་འགྲིགས་སྙམ།
སྤྱི་ལོ629ས་གླང་ལ་འཁྲུངས་ཟེར་བ། འགོས་ལོ། འཁོན་སྟོན། རྒྱལ་དབང་ལྔ་བ། སྡེ་སྲིད་ཀྱི་བཻ་དཀར་དང་དུ་ཀཱུ་ལའི་ཁ་སྐོང༌། འཇིགས་གླིང༌། ཅོ་ནེ་གྲགས་པ། སུམ་པའི་མ་རྩིས། བྲག་དགོན། འཇུ་མི་ཕམ་སོགས་ཡིན་ལ། བོན་ལུགས་ཀྱི་མཁན་ཆེན་ཉི་མ་རྗེས་འབྲངས་དང་བཅས་པའང་དེར་མཐུན་པར་འདུག་ནའང༌། དེ་ལྟར་ན་རྒྱ་བཟའ་དང་བལ་བཟའ་གཉིས་སྲོང་བཙན་གྱི་སྤྱན་གཡས་གཡོན་ལས་འོད་ཟེར་སྤྲོས་ཏེ། བཙུན་མོ་ལོ་བཅུ་དྲུག་ཅན་ལ་འཕེན་པ་བཏང་ཞེས་པའི་ལོ་རྒྱུས་དང་མཐུན་དཀའོ།།
དེ་ལྟར་སྲོང་བཙན་འཁྲུངས་འདས་ཀྱི་ལོ་ཚིགས་ཡར་འདེད་མར་འདེད་བྱེད་དོན་ནི། འཇམ་དཔལ་རྩ་རྒྱུད་ལས། མི་ཡི་་དབང་པོ་དེ་ཡང་གྲུབ།། ལོ་ནི་བརྒྱད་ཅུར་རྒྱལ་སྲིད་བྱ། །ཞེས་པའི་ཚིག་དེ་གཅིག་པུར་དང་དུ་བླངས་ནས། དེ་སྲོང་བཙན་ལ་ལུང་བསྟན་པ་ཡིན་ཞེས། དགུང་ལོ་བརྒྱད་ཅུར་བཞུགས་ཞེས་པ་དང༌། ཡང་ཁྱི་ལོར་འདས་པ་ལ་འགྲིགས་དགོས་ཕྱིར་གྱ་གཉིས་ལ་འདས་ཞེས་བཤད་པ་ཡིན་ནོ། དེའི་དབང་གིས་ཁྲི་སྡེ་དང་ཁྲི་སྲོང་མར་བསྣུར་བྱས་ཤིང༌། ཁྲི་རལ་དང་དར་མ་སྐུ་མཆེད་ཀྱང་དྲུག་ཅུ་སྐོར་གཅིག་གིས་འཕྱི་བ་དེ་བྱུང་ངོ༌།།
དེས་ན་སྲོང་བཙན་གྱ་གཉིས་ལ་བཞུགས་ན་དུས་ཚིགས་མི་འགྲིག་པའི་རྒྱུ་མཚན་ཉུང་ཙམ་ཞུ་ན། གཙུག་ཕྲེང་ལྟར་སྲོང་བཙན་དང་བལ་ བཟའ་དང་རྒྱ་བཟའ་གསུམ་སྤྱི་ལོ619མེ་གླང་ལ་འཁྲུངས་པ་ན་མཉམ་དུ་བཞེད་པ་འཐད་དེ། དེའི་ཕྱི་ལོ་ས་སྟག་ལ། ཐང་རྒྱལ་རབས་ཚུགས། གོང་མ་ཐང་ཀོ་ཙུས(唐高祖)སྲིད་བསྐྱངས་ནས་ལོ་དགུ་སྟེ། སྲོང་བཙན་དགུང་ལོ་བཅུ་བཞེས་པའི་སྐབས། ཐང་གི་གོང་མ་གཉིས་པ་ ཐང་ཐེ་ཙུངཐང(唐太宗)གོང་མའི་ཁྲིར་བཞུགས་ནས་སྲིད་བསྐྱངས་པ་དང༌། དེ་ནས་ལོ་གསུམ་སྟེ། སྤྱི་ལོ629སྲོང་བཙན་དགུང་ལོ་བཅུ་གསུམ་བཞེས་སྐབས་ཡབ་རྒྱལ་པོ་གནམ་རུ་སྲོང་བཙན་གྱིས་རྒྱལ་སྲིད་ཕུལ་ནས་སྲོང་བཙན་བོད་ཀྱི་རྗེ་བོར་མངའ་གསོལ། དེ་ནས་ཡབ་འདས། སྲོང་བཙན་གྱིས་སྲིད་བསྐྱངས་པ་དང༌། ཐང་ཐེ་ཙུང་གིས་རྒྱ་ནག་གི་སྲིད་བསྐྱངས་པའི་སྐུ་ཚེ་ཡུན་ཕལ་ཆེར་མཉམ། སྤྱི་ལོ649 ས་བྱ་ལོར་ཐང་ཐེ་ཙུང(唐太宗)དགུང་ལོ་ང་གཉིས་པ་ལ་འདས། དེའི་ཕྱི་ལོ་ལྕགས་ཁྱི་ལ་ཐང་ཀོ་ཙུང(唐高宗)ཁྲིར་བཞུགས་པ་ལ་སྲོང་བཙན་ནས་རྒྱ་དཔོན་ཆན་སུན་བརྒྱུད་ནས་གོང་མར་ཡི་གེ་བཏང་བར། གནམ་གྱི་སྲས་ཁྲི་ལ་གསར་དུ་བཞུགས་པ་ལགས། གལ་ཏེ་གོང་མའི་ཆབ་འབངས་ངོ་ལོག་པ་བྱུང་ན། ཁོ་བོས་དམག་བཏང་སྟེ་གྲོགས་དན་བྱས་ཆོག འདིར་གསེར་གྱི་ཡོ་བྱད་རྣམ་གྲངས་བཅོ་ལྔ་གོང་མའི་མདུན་དུ་ཕུལ། ཞེས་པ་དགེ་འདུན་ཆོས་འཕེལ་གྱིས་རྒྱའི་ཡི་གེ་བོད་ཡིག་ཏུ་བསྒྱུར་བ་ལས་གསལ། དེ་ལ་ཐང་ཀོ་ཙུང(唐高宗)གིས་སྲོང་བཙན་ལ་ཧུ་མ་དུ་ཝེ(ཧྥུ་མ་ཏུ་ཝེའི驸马都尉)ཞེས་པ་མག་པའི་ཆོ་ལོ་དང༌། སའི་ཁུན་དབང(ཤིས་ཧེའི་ཅུན་ཝང西海郡王)ཞེས་པ་མཚོ་སྔོན་གྱི་རྒྱལ་བོའི་ཆོ་ལོ་གནང་བ་བསྐུར་ཞེས་དང༌། ཕོ་ཉ་བ་ལྷ་སར་འབྱོར་སྐབས་སྲོང་བཙན་འདས་ཟིན་ཞེས་དེབ་དམར་ལས་གསལ་བར་བཤད་དོ།།
ཡང་ལྕགས་ཕོ་ཁྱི་ལ་སྲོང་བཙན་འདས་རྗེས་སུ་སྲས་གུང་སྲོང་སྔར་ནས་འདས་ཟིན་པས་མང་སྲོང་མང་བཙན་ལོ་ན་ཤིན་ཏུ་ཕྲ་བ་སྲིད་ཁྲིར་བཞག་སྟེ། བློན་པོ་མགར་སྟོང་བཙན་གྱིས་སྲིད་སྐྱོང་རོགས་མཛད་ཅེས་པ་དང༌། དེ་ཡང་རྒྱའི་ཡིག་ཚང་ལྟར་ན་ལོ་བཅོ་ལྔ་དང༌། དེབ་དཀར་ལྟར་ན་ལོ་བཅོ་བརྒྱད་ལོན་ནས་མགར་འདས་པར་བཤད་པ་དང༌། གཙུག་ཕྲེང་གིས་ཡུ་གྱར་ཡུལ་བླངས་པའི་དམག་ཐོག་ཏུ་འདས་ཞེས་པ་སོགས་ལ་དཔྱད་ན་བལ་བཟའ་དང་རྒྱ་བཟའ་བསུ་སྐབས། མགར་བློན་པོ་རྒན་གྲས་ཡིན་ཟེར་བས། སྲོང་བཙན་གྱ་གཉིས་ལ་བཞུགས་ན། སྐབས་དེར་མགར་ལོ་བརྒྱ་ལ་ཉེ་བ་ཡིན་དགོས་ཤིང༌། དེ་ནས་སྲས་ལ་སྲིད་སྐྱོང་རོགས་ལོ་དེ་ཙམ་དུ་མཛད་ན། ལོ་བརྒྱ་དང་བཅུ་ལྷག་གི་སྐབས་སུ་དམག་དཔོན་བྱེད་དགོས་བྱུང་བ་སོགས་ལ་ཡིད་ཆེས་པར་མི་འགྱུར་རོ། དེ་བས་ན་སྲོང་བཙན་སོ་བཞི་ལ་འདས་པ་ཁས་ལེན་དགོས་སྙམ། སྐུ་ཚེ་མ་རིང་བའི་རྒྱུ་མཚན་ཡང༌། སྲས་གུང་སྲོང་འདས་རྗེས་སླར་དྲག་པོའི་སྒོ་ནས་སྲིད་བསྐྱངས་པའི་སྐབས། ཁྲིམས་ཁང་དུ་མི་མང་པའི་མིག་བྲུས་པ། ཡན་ལག་བཅད་པ་སོགས་ཡ་ང་བའི་ཁྲིམས་ལུགས་སྣ་ཚོགས་བཀོལ་བ་དང༌། བཙུན་མོ་རྣམས་ཀྱིས་ཅི་འདོད་ལྟར། ཕོ་བྲང་མང་པོ་བཞེངས་པའི་དོན་དུ་འདངས་རྣམས་ལུས་དང་ལོངས་སྤྱོད་ལྟ་ཅི་སྡུག་བསྔལ་བས་ཚེ་སྲོག་འདོར་དགོས་པ་ཡང་མང་དུ་བྱུང་ཞིང་འབངས་རྣམས་སྡུག་བསྔལ་ལ་ཐུག་ནས་གནོད་འཚེ་བྱུང་བ་རེད་དེ། རྒྱལ་པོ་དང་བཙུན་མོ་གཉིས་ཏེ་གསུམ་པོ་ལྷན་ཅིག་ཏུ་སྐུའི་ཐུགས་ཀར་ཐིམ་ཚུལ་བཤད་པ་དང༌། སྤྲུལ་པའི་རྒྱལ་པོས་སྤྲུལ་པའི་མི་ལ་ཆད་པ་བཅད་པ་ཟེར་བ་སོགས་དང་གཤེགས་ཚུལ་མི་ལེགས་པ་དང༌། གདུལ་བྱ་འདུལ་བའི་ཐབས་ཚུལ་མ་འགྲིགས་པ་སོགས་ལོ་རྒྱུས་རྣམས་ལས་དངོས་ཤུགས་གང་རུང་གིས་བསྟན་ཟིན་ཏོ།།
རྒྱལ་པོ་ཉིད་སྐུ་ན་ཆུང་དུས་ཐུགས་དམ་གྱི་ཉམས་ལེན་དང་ཞལ་འདོན་ནི། ཞི་བ་གཡུང་དྲུང་ཡོངས་རྫོགས། ཁྲོ་བོ་ངོ་མཚར་རྒྱས་པ་དང་གསེར་ལུང་དྲི་མེད། ཉི་ཁྲི་ཆིག་འབུམ། དྲི་མེད་ཤེལ་མདོ་རྣམས་ཡིན་ཞེས་སྲིད་པ་རྒྱུད་ཀྱི་ཁ་བྱང་ལས་གསུངས་ཚུལ་ལྟར་ལ། སྐུ་ཚེ་དཀྱིལ་ནས་རྒྱ་གར་བན་དེ་མང་པོ་བྱོན་ནས་ཐུགས་ཅུང་ཟད་འགྱུར་ཏེ། རྒྱ་གར་གྱི་ཆོས་ཟ་མ་ཏོག རྡོ་རྗེ་གཅོད་པ། མདོ་སྡེ་པད་དཀར་རྣམས་དང་སྔ་མ་ཟུང་འབྲེལ་དུ་ཉམས་བཞེས་མཛད། དེ་རྗེས་གྲུབ་མཐའ་འགྱུར་བས། རྒྱ་གར་བན་དེ་རྗེས་འབྲང་དང་བཅས་པས་རྒྱལ་པོ་ལ་བསྔགས་བརྗོད་ཚད་མེད་མཛད་དེ། སྤྱན་རས་གཟིགས་དངོས་ཡིན་པ་དང༌། སྲོང་བཙན་ལ་ཨ་མི་དེ་ཝའི་དབུ་བྱུང་ཚུལ། ཕྱིའི་རྒྱལ་ཁབ་རྣམས་ནས་བོད་ལ་རྒྱལ་པོ་མགོ་གཉིས་པ་བྱུང་ཞེས་སྐྲག་ནས་གུས་འདུད་བྱས་ཚུལ་དང༌། རྒྱལ་པོ་ཕན་ཚུན་ལ་སྐྱེས་དང་ཡི་གེ་བསྐུར་རེས་མཛད་ནས་གཟོད་ཡི་གེ་དགོས་ཚུལ་ཤེས་ཏེ། ཐོན་མི་རྒྱ་གར་དུ་མངགས། སམྦྷོ་ཊ་རྒྱ་གར་དུ་ལེགས་པར་འབྱོར་ནས་གསེར་བྲེ་གང་དང་གསེར་གྱི་པ་ཏྲ་སོགས་ཕུལ་ནས། པཎྜི་ཏ་ལྷ་རིག་པའི་སེང་གེ་ལས་སྒྲ་པ་ཎི་བྱཱ་ཀ་ར་ཎ། ཀ་ལ་པ། ཙནྟྲ་པ། སྤྱན་རས་གཟིགས་ཀྱི་མདོ་རྒྱུད་ཉེར་གཅིག་སོགས་བསླབས་ནས་ཤེས་པ་མ་ཟད། ལོ་གསུམ་གྱི་ནང་དུ་ཕར་འགྲོ་ཚུར་འོང་གི་བྱ་བ་མཐའ་དག་ཀྱང་ལེགས་པར་གྲུབ། དེ་ནས་བོད་དུ་བྱོན་ནས་བོད་ཡིག་གསར་དུ་བཟོས། དེ་ལ་དཀའ་ངལ་བྱུང་ཚེ་རྨི་ལམ་ལ་བརྟེན་ནས། ཅ་ཆ་ཇ་དང་ཞ་ཟ་འ་སྟེ་ཡི་གེ་དྲུག་དགོས་པ་གཟོད་ཤེས་ཚེ་ཡི་གེ་དྲུག་གསར་དུ་བསྣན་ནས་སྐད་བསྒྱུར་ཐུབ་པ་བྱུང་བ་སོགས་བཤད་པ་ནི། སྔོན་བོད་ན་ཡི་གེ་མེད་པའི་སྒྲུབ་བྱེད་ཙམ་དུ་བཀོད་པ་ཡིན་ཡང༌། དོན་ངོ་མ་དེ་ལྟར་མ་ཡིན་ཏེ། ལོ་གསུམ་ནང་དུ་སློབ་གཉེར་དང་ཕར་འགྲོ་ཚུར་འོང་གི་བྱ་བ་མཐར་ཕྱིན་པའི་མཁྱེན་རྩལ་ཆེ་བའི་སློབ་སྤོན་དེས། རྒྱུན་དུ་སྤྱོད་བཞིན་པའི་ཅ་ལག ཇ་ཆང༌། འོ་ཞོ། ཟ་འཐུང་སོགས་ཡིད་ལ་མི་ཤར་བར། རྨི་ལམ་དུ་གཞན་གྱི་སྐད་ལ་ཉན་ནས་ཡི་གེ་དྲུག་དགོས་པ་ཤེས་སོང་ཞེས་པ་ཐོན་མི་ལ་བསྔགས་བརྗོད་ཀྱི་ཚིག་ཏུ་མི་འགྲོ་ལ་ལོ་རྒྱུས་ཡིད་ཆེས་ཅན་དུའུང་མི་འགྱུར་རོ།། འོན་ཀྱང་འཇམ་དབྱངས་མི་ཡི་རྣམ་རོལ་སློབ་དཔོན་ཐོན་མིས། ཡི་གེའི་གཟུགས་ཇེ་ལེགས་སུ་བཏང་བ་དང༌། སྒྲ་རིག་པའི་བརྡ་དག་གི་སྦྱོར་བ་ཕུན་སུམ་ཚོགས་པ་སུམ་བཅུ་བ་ནི་རྒྱ་གར་གྱི་སྒྲའི་མཚམས་སྦྱོར་བྱེད་ཚུལ་ལ་དཔེ་བླངས་ནས་བརྩམས་པ་དང༌། བོན་ལུགས་ཀྱི་ཡི་གེ་འབྱུང་ཆེན་དང་འབྱུང་ཆུང་གི་རྣམ་བཞག་ལ་ཕོ་མོ་མ་ན་ལྷང་ལྷང་་གི་མིང་བཏགས་ནས་རྟགས་ཀྱི་འཇུག་པ་བརྩམས་པ་སོགས་ཕྱག་རྗེས་བླ་ན་མ་མཆིས་པའི་བཀའ་དྲིན་ནི་བན་བོན་ཀུན་གྱིས་ཁས་ལེན་པར་སྣང་ངོ༌། དེས་ན་ཕྱིས་ཀྱི་ལོ་རྒྱུས་སྨྲ་བ་དག་ཆོས་ལུགས་ཕྱོགས་ཞེན་གྱི་དབང་དུ་སོང་ནས་ཆོས་ལུགས་སྔ་མ་རྩིས་མེད་དུ་གཏོང་བའི་ཐབས་ཁོ་ནར་ཟད་དོ། མཁས་པ་རང་རང་གི་གསུངས་པའི་ཤུགས་ལའང་སྔོན་ཆད་བོད་ལ་ཡི་གེ་ཡོད་པར་མ་ཟད་རིག་གནས་དར་ཡོད་པའང་ཅུང་ཙམ་རེ་གསལ་བར་ཐོན་འདུག་སྟེ། ལོ་རྒྱུས་ཀུན་ལས་གཉའ་ཁྲིའི་དུས་བོད་ཀྱི་ཤེས་པ་ཅན་བཅུ་གཉིས་ཡོད་པར་བཤད་པ་དེ་ཡང་ཤེས་ལྡན་གྱི་ཡོན་ཏན་པ་སྐོར་བཅུ་གཉིས་ལ་གོ་དགོས་ཤིང༌། ཤེས་པའི་གནས་གང་དང་གང་ཡིན་པ་ལོ་རྒྱུས་སྔ་མ་རྣམས་ལས་བཤད་པ་ལྟར། ཁོ་བོས་བོན་གྱི་ལོ་རྒྱུས་ཤེལ་གྱི་རྒྱང་མཐོང་ཞེས་པར་བྲིས་ཡོད་པས་འདིར་མང་དུ་དོགས། དེའི་ཁུངས་ནི་སྟོན་པ་གཤེན་རབ་བོད་ཡུལ་དུ་བྱོན་སྐབས། རྒྱུའི་བོན་གྱི་ལུང་གནངས་ཏེ་རིམ་བཞིན་འབྲས་བུའི་བོན་གསང་སྔགས་སྤྱི་སྤུངས་སྐོར་གསུམ་དང༌། རྫོགས་ཆེན་གྱི་བོན་སྡེ་རྣམས་དར་ཞིང་རྒྱས་པ་ཙམ་དུ་མ་ཟད། གྲུབ་པ་ཐོབ་པ་དང་འཇའ་ལུས་པ་མང་པོ་ད་ལྟའི་བར་དུ་བྱོན་པ་ནི་མཐོང་ཐོས་མངོན་གྱུར་ཡིན་ནོ། སྔོན་ཡི་གེ་ཡོད་པས་སྟོན་པ་གཤེན་རབ་ཀྱི་བཀའ་གླེགས་བམ་བརྒྱ་ཕྲག་མང་པོ་བོད་དུ་དར། དེ་ལ་བརྟེན་ནས་བརྩམས་པའི་ཞང་བོད་ཀྱི་པཎ་གྲུབ་དུ་མའི་བཀའ་བརྟེན་ཀྱང་མང་དུ་བཞུགས་པ་དེ་བོད་ཡིག་ཁོ་ནའོ།།
བོད་ཀྱི་རྒྱལ་རབས་སོ་བརྒྱད་པ་ཁྲི་སྲོང་ལྡེ་བཙན་ལ་འཁྲུངས་ལོ་མི་མཐུན་པའི་སྐོར་བདུན་ཙམ་ཡོད་དེ།
1 སྤྱི་ལོ718ས་རྟ་ལོ་ལ་འཁྲུངས་པར་བཞེད་པ། བོན་ལུགས་ཀྱི་མཁན་ཆེན་ཉི་མ་སོགས་ཡིན་ལ། སྐབས་འདིར་ཡབ་མེས་ཨག་ཚོམ་དགུང་ལོ27དང་ཁྲི་སྲོང་གི་མ་ཡིན་ཟེར་བའི་ཀྱིམ་ཤང(ཅིན་ཁྲིན)ཀོང་ཇོ་ལོ19ཡིན་པར་འདོད(ལོ་བརྒྱད་ཀྱིས་ཆེ་ན་རྒན་པ་ཞེས་བཏགས་ཀྱང་རུང་སྙམ)
2 སྤྱི་ལོ730ལྕགས་རྟ་ལ་འཁྲུངས་ཟེར་བ། བཻ་དཀར། སུམ་པའི་མ་རྩིས། བྲག་དགོན་རྩིས། འཇིགས་མེད་གླིང་པ་སོགས་ཡིན། འདི་སྐབས་མེས་ཨག་ཚོམ་དགུང་ལོ39དང་ཀོང་ཇོ་ལོ31ཡིན།
3 སྤྱི་ལོ742ཆུ་རྟ་ལ་འཁྲུངས་ཟེར་བ། རྒྱལ་དབང་ལྔ་བ། ཏུན་ཧོང་ཡི་གེར་བཤད་ཚུལ། (རྒྱའི་ཡིག་ཚང་དུ་འདི་སྐབས་ཀོང་ཇོ་འདས་པའི་ཕྱི་ལོ་ཡིན་པས་ཡིད་མ་ཆེས་ལ། ཏུན་ཧོ་ཡི་གེར་ཡང་ཀྱིམ་ཤིང་ཀོང་ཇོ་ས་ཡོས་ལོར་འདས་ནས་ལོ་གསུམ་སོང་བ་ཡིན། དེ་ལྟར་ན་ཁྲི་སྲོང་གི་མ་ཡིན་ཟེར་ཚུལ་མེད།)
4 སྤྱི་ལོ767ས་སྤྲེལ་ལ་འཁྲུངས་ཞེས་གཡུ་ཐོག་རྣམ་ཐར་ལས་བཤད་ཚུལ་ཏེ། གཡུ་ཐོག་རྙིང་མ་དང་ན་མཉམ་ཡིན་ཟེར།(འདི་སྐབས་ཀོང་ཇོ་འདས་མེད་ན་ལོ69ཡིན་པས་ཡིད་མ་ཆེས།)
5 སྤྱི་ལོ778ས་རྟ་ལ་འཁྲུངས་ཟེར་བ། བུ་སྟོན། བསོད་གྲགས༌། འཇམ་བཞད། དབལ་མང༌། གཡའ་སེལ་་སོགས་ཡིན་ལ། འདི་ལུགས་སྔ་མ་དང་དྲུག་ཅུ་སྐོར་གཅིག་གིས་ཁྱད་ཤོར་ལ། བཻ་དཀར་དང་དེའི་གཡའ་སེལ་གཉིས་ལ་ལོ49ཁྱད་བྱུང༌།(ཀོང་ཇོ་ལོ79)
6 སྤྱི་ལོ790ལྕགས་རྟ་ལ་འཁྲུངས་ཟེར་བ། ས་ཆེན་གྲགས་རྒྱན། ཚལ་པ་ཀུན་རྡོར། རྒྱལ་རབས་གསལ་མེ། དཔའ་བོ་གཙུག་ཕྲེང༌། སུམ་པ། བ་རི་སྟག་ཚང་བ་སོགས་ཡིན།(འདི་སྐབས་ཀོང་ཇོ་ལོ91ཡིན་དགོས།)
7 སྤྱི་ལོ802ཆུ་རྟ་ལ་འཁྲུངས་ཟེར་བ། རྒྱལ་དབང་བདུན་པ། སྨིན་གླིང་ཆོས་དཔལ། དཔལ་སྤྲུལ་སོགས་ཡིན། (འདི་སྐབས་ཀོང་ཇོ་ལོ༡༠༣ཡིན་དགོས། ཀོང་ཇོའི་འཁྲུངས་ལོ་རྒྱའི་ཡི་གེ་ལ་མཐུན་ན་ལེགས་ཏེ་རྒྱས་རང་གི་ལོ་རྒྱུས་ཐད་ཀར་བྲི་བ་ལས། ལོ་བརྒྱ་ཕྲག་མང་པོ་སོང་རྗེས་དཔྱད་ནས་བྲིས་པ་མིན་པས་སོ) དེ་ལྟར་ལོ་ཚིགས་མ་མཐུན་པའི་དབང་གིས་པད་འབྱུང་དང་བོངྷི་སཏྭ་བོད་དུ་བྱོན་པ་དང༌། བསམ་ཡས་བཞེངས་གྲུབ་ཀྱི་ལོ་ཚིགས་ཀྱང་མི་མཐུན་པར་གྱུར་པ་ཡིན་ནོ།། དེས་ན་ཕྱོགས་ལྷུང་གི་དབང་དུ་མ་སོང་བར་གཟུ་བོའི་བློས་ཞིབ་མོར་དཔྱད་ན། གཉའ་ཁྲི་ནས་སྲོང་བཙན་བར་གྱི་ལོ་རྒྱུས་ནི་བོན་ལུགས་དང་མི་བསྟུན་ཀ་མེད་བྱུང་སྟེ། དེ་སྐབས། བླ་མ་ཆེ་དྲུག གདུང་རྒྱུད་བཅུ་གསུམ། འཛམ་གླིང་རྒྱན་དྲུག མཁས་པ་མི་བཞི། ལོ་པཎ་གཤེན་བརྒྱད། བོན་ཆེན་བཞི་བཅུ། དྲན་པ་ཡབ་སྲས་སོགས་བྱོན་ནས་གསང་སྔགས་ཀྱི་བསྟན་པ་སྤེལ་བ་ལགས་ལ། རྒྱལ་པོ་རྣམས་བསྟན་སྦྱིན་གྱི་རྒྱལ་པོ་ཙམ་དུ་མ་ཟད། གསང་སྔགས་རིག་པ་འཛིན་པ་ཁོ་ནར་བྱོན་པ་མང་བས། སྤྱི་སྤུངས་བླ་བརྒྱུད་ལྟ་བུ་ལས་ཤེས་ཏེ། དེ་དག་བླ་སློབ་ཚུལ་དང་མཆོད་ཡོན་འབྲེལ་བར་བྱོན་པས་ཐེ་ཚོམ་ཟ་བའི་གནས་མེད་དོ། སྲོང་བཙན་ནི་རྒྱ་ནག་གི་ཐང་ཐེ་ཙུང(唐太宗)དང་ཀོང་ཇོ་སྔ་མ་དང་ཐང་ཀོ་ཙུང(唐高宗)སོགས་ཀྱི་དུས་དང་འགྲིགས་དགོས་སྙམ་མོ།།
བོད་རྒྱལ་ཞེ་གཅིག་པ་ཁྲི་རལ་བ་ཅན་གྱི་འཁྲུངས་ལོ་ལ་མི་མཐུན་པ་གསུམ་ཙམ་དུ་འདུག
1 རང་ལུགས་སྤྱི་ལོ806མེ་ཁྱི་ལ་འཁྲུངས་པར་འདོད། འཇམ་དབྱངས་བཞད་པའི་བསྟན་རྩིས་ལུགས་འདིར་མཐུན། འདི་བསྟན་རྩིས་ཀུན་བཏུས་ལས་དྲུག་ཅུ་སྐོར་གཅིག་གིས་སྔ་སོང་ཞེས་བཤད་ཀྱང་སྔ་ཆེས་བའི་རྒྱུ་མཚན་མེད་དེ། ཁྲི་རལ་དགུང་ལོ་བཅུ་དྲུག་གི་ཐོག་རྒྱ་རྗེ་མུ་ཙུང་གོང་མའི་ཁྲིར་བཞུགས་ནས་རྣམ་པ་གཉིས་ཀས་དབོན་ཞང་རྡོ་རིང་བསླངས་པ་སྤྱི་ལོ821ཡིན་པས་སོ།།
2 སྤྱི་ལོ855ཤིང་ཕག་ལ་འཁྲུངས་ཞེས་ས་པཎ་བཞེད་ལུགས་སྔ་མ་ལྟར་ན་ཁྲི་རལ་འདས་ནས་ལོ19ཡིན།
3 སྤྱི་ལོ866མེ་ཁྱི་ལ་འཁྲུངས་ཟེར་བ། ས་ཆེན། བུ་སྟོན། དེབ་དམར། བསོད་གྲགས། གསལ་མེ། རྒྱལ་དབང་ལྔ་བ། དུ་ཀཱུ་ལ་དང་བཻ་དཀར། གཙུག་ཕྲེང༌། སུམ་པའི་མ་རྩིས་ཆོས་འབྱུང༌། འཇུ་མི་ཕམ་དང་རྒྱལ་བའི་མཛད་རྣམ་སོགསཡིན་པར་བཤད། ལུགས་ཕྱི་མ་འདི་རྒྱ་རྗེ་མུ་ཙུང་སྐབས་དབོན་ཞང་རྡོ་རིང་བསླངས་པ་ལ་འགྲིགས་ཐབས་མེད་དེ། གོང་མ་ཙིན་ཙུང་དང་འུན་ཙུང༌། གི་ཞུང་སོགས་ཁྲིར་བཞུགས་པའི་རྗེས་ཡིན་པས་ལོ་ཚིགས་འགྲིགས་དཀའ།

robotstxt: allowed

filter: keep


text:
༄༅།།ཕྱི་ལོ་༢༠༡༥ཟླ་༧ཚེས་༢༧ཉིན་གྱི་སྔ་དྲོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་བྱང་ཕྱོགས་ཇ་མུ་ཀ་ཤི་མིར་མངའ་སྡེའི་ལ་དྭགས་ཀྱི་རྒྱལ་ས་གླེ་རུ་ཡོད་པའི་བ་ཀུ་ལ་རིན་པོ་ཆེའི་གནམ་ཐང་དུ་༸ཞབས་སོར་བདེ་བར་འཁོད་ཡོད་པ་དང་།སྐབས་དེར་དགའ་ལྡན་ཁྲི་པ་རི་རྫོང་རིན་པོ་ཆེ་མཆོག་གིས་དབུས་པའི་ཁྲིག་སེ་རིན་པོ་ཆེ་མཆོག་དང་།བ་ཀུ་ལའི་ཡང་སྤྲུལ་མཆོགདེ་བཞིན་བླ་ཆེན་ཁག་དང་། ལ་དྭགས་རྫོང་གི་བློན་ཆེན་ཚེ་རིང་རྡོར་རྗེ་ལགས་དང་། ལ་དྭགས་རང་སྐྱོང་རི་ལྗོངས་ཡར་རྒྱས་ལྷན་ཚོགས་ཀྱི་གཙོ་འཛིན་སྐུ་ཞབས་རིག་འཛིན་དཔལ་འབར་ལགས།ཇ་མུ་ཀ་ཤི་མིར་མངའ་སྡེའི་གྲོས་ཚོགས་ཀྱི་འཐུས་མི་རིག་འཛིན་ཇོ་ར་ལགས། དེ་བཞིན་ཁ་ཆེའི་ཆོས་ལུགས་ཀྱི་སྐུ་ཚབ་སྐུ་ཞབས་ཤེ་ཀཱ་ས་ཡེ་བུ་དིན་ Sheikh Syebuddinལགས་དང་སྐུ་ཞབས་ཨ་ཤ་རབ་ཨ་ལི་ and Ashraf Ali ལགས། ཡི་ཤུའི་སྐུ་ཚབ་སྐུ་ཞབས་ཌེ་ཝི་ཌི་གར་གན་ David Gergen ལགས།ལ་དྭགས་དགོན་ཚོགས་ཀྱི་དགེ་བཤེས་བློ་བཟང་བསམ་གཏན་ལགས།ལ་དྭགས་ནང་པའི་མཐུན་ཚོགས་ཀྱི་ཚོགས་གཙོ་སྐུ་ཞབས་ཚེ་དབང་འཕྲིན་ལས་ལགས།མངའ་སྡེའི་བློན་ཆེན་ཁག་དང་།ཆོས་ལུགས་འདྲ་མིན་གྱི་དབུ་ཁྲིད་རྣམ་པ།ས་གནས་གཞོན་ནུ་ཚོགས་པའི་ཚོགས་གཙོ་རིན་ཆེན་རྣམ་རྒྱལ་ལགས། དེ་བཞིན་ཚོགས་པ་ཆེ་ཕྲ་ཁག་བཅས་ཀྱིས་གནད་ཡོད་མི་སྣ་དང་སྐུ་ཚབ་བཅས་ཆེད་བཅར་ཞུས་ཏེ་འཚམས་འདྲི་དང་བཅས་ཕེབས་བསུ་དང་། དེ་བཞིན་གནམ་ཐང་ནས་དཔེ་ཐུབ་དགོན་པའི་བར་གྱི་ཕེབས་ལམ་གཡས་གཡོན་དུ་དད་ལྡན་སེར་སྐྱ་མི་གྲངས་སྟོང་ཕྲག་བརྒལ་བས་ལག་ཏུ་མཇལ་དར་དཀར་གཙང་དང་། བདུག་སྤོས། མེ་ཏོག་སྣ་ཚོགས་སོགས་ཐོགས་ཏེ་ཕེབས་བསུ་གཟབ་རྒྱས་ཞུས་ཡོད་པ་རེད།
དེ་ཡང་༧གོང་ས་མཆོག་དཔེ་ཐུབ་དགོན་པར་༸ཞབས་སོར་འཁོད་མཚམས།དགའ་ལྡན་ཁྲི་རིན་པོ་ཆེ་མཆོག་དང་།བ་ཀུ་ལའི་ཡང་སྤྲུལ་མཆོག་རྣམ་གཉིས་ཀྱིས་ལྷ་ཁང་གསར་པའི་ནང་གདན་ཞུས་ཀྱིས་སྟོན་པ་ཤཱཀྱ་ཐུབ་པ་དང་གནས་བརྟན་བཅུ་དྲུག་གི་སྐུ་བརྙན་ཁག་ལ་གཟིགས་ཞིབ་མཛད་རྗེས་བཞུགས་ཁྲིར་༸ཞབས་སོར་འཁོད་དེ་རྟེན་འབྲེལ་གསོལ་ཇ་འབྲས་སིལ་འདེགས་འབུལ་ཞུས།དེ་རྗེས་༸གོང་ས་མཆོག་གིས་ཕེབས་བསུའི་མཛད་སྒོར་བཀའ་སློབ་སྩལ་དོན།དེ་སྔོན་ངོས་ཀྱིས་བཀའ་བསྟན་དེ་དག་ལ་སློབ་གཉེར་བྱ་དགོས་པ་རེད་ཅེས་སློབ་སྟོན་བྱས་ཡོད་པ་བཞིན་ཁྱེད་རང་ཚོས་སྙིང་ཐག་པ་ནས་དང་ལེན་གནང་སྟེ་ད་ཆ་དཔེ་ཆར་སློབ་གཉེར་གནང་གི་ཡོད་པ་དེར་ཧ་ཅང་དགའ་པོ་བྱུང་། ཉེ་ལམ་ངོས་ཀྱི་སྐྱེས་སྐར་རྡ་རམ་ས་ལར་སྲུང་བརྩི་ཞུས་པ་དང་།དེ་ནས་ཨིན་ཡུལ་དང་།ཨ་རི།འཇར་མན་བཅས་ཕྱི་རྒྱལ་ཡུལ་གྲུ་ཁག་ཏུ་འགྲོ་དགོས་བྱུང་བར་བརྟེན་ཐང་ཅུང་ཙམ་ཆད་བྱུང་།དེར་བརྟེན་ད་རེས་ཉིན་མ་ཁ་ཤས་ཤིག་ངོས་རང་འདིར་ངལ་གསོ་ལྟ་བུ་བྱས་ཏེ་ཡོང་བ་ཡིན། ཉིན་ཁ་ཤས་ཤིག་ལས་འདིར་སྡོད་ལོང་མེད།འོན་ཀྱང་ལོ་རྗེས་མའི་ཟླ་བ་བརྒྱད་པའི་ནང་དུས་ཡུན་འདི་ལས་མང་ཙམ་ཞིག་སྡོད་རྒྱུ་ཡོང་གི་རེད། ད་ལམ་ངོས་རང་དུས་ཐུང་ཞིག་ལས་འདིར་སྡོད་ལོང་མེད་སྟབས་རིན་པོ་ཆེ་མཆོག་དགོངས་པ་མི་ཚོམ་པའི་རེ་བ་བྱེད་ཀྱི་ཡོད།ཅེས་དང་། དེ་ནས་ལ་དྭགས་ནང་སྤྱི་ཡོངས་ཀྱི་གནམ་གཤིས་གནས་བབ་གང་འདྲ་ཡོད་ལུགས་བཀའ་རྩད་དང་། དེ་རྗེས་༧གོང་ས་མཆོག་གིས་ཉེ་ལམ་ཚན་རིག་པས་འཛམ་གླིང་གི་བྱང་སྣེར་(North pole)འཁྱགས་པ་དང་གངས་ཀྱི་འཕེལ་ཚད་ཇེ་མང་དུ་འགྲོ་བཞིན་ཡོད་པ་ཤེས་རྟོགས་བྱུང་འདུགདེར་བརྟེན་ད་ལོ་གནམ་གཤིས་ཏོག་ཙམ་བསིལ་པོ་ཡོང་བའི་མངོན་རྟགས་ཤིག་ཆགས་ཡོད།ཅེས་སོགས་ཀྱི་བཀའ་སློབ་སྩལ་བ་དང་། ཉིན་དེར་དཔེ་ཐུབ་དགོན་པར་བཞུགས་ཞག་མཛད།
ཚེས་༢༨ཉིན་ཐོག་མར་གླེ་རུ་ཡོད་པའི་ཇོ་ཁང་གཙུག་ལག་ཁང་དུ་དགའ་ལྡན་ཁྲི་རིན་པོ་ཆེ་དང་ལྷན་རྒྱས་ཀྱིས་གནས་གཟིགས་མཛད་ཅིང་། དེ་རྗེས་བཞུགས་ཁྲིར་༸ཞབས་སོར་འཁོད་མཚམས་རྟེན་འབྲེལ་བསྟོད་པ་དང་པཎ་གྲུབ་བཅུ་བདུན་གྱི་གསོལ་འདེབས་གསུང་འདོན་མཛད་པ་དང་། རྟེན་འབྱུང་གསོལ་ཇ་འབྲས་སིལ་འདེགས་འབུལ་ཞུས།སྐབས་དེར་༸གོང་ས་མཆོག་གིས་གཙུག་ལག་ཁང་དུ་རྒྱལ་བའི་བཀའ་འགྱུར་དང་དེའི་དགོངས་འགྲེལ་བསྟན་འགྱུར་གྱི་གླེགས་བམ་བཞུགས་ཡོད་མེད་བཀའ་རྩད་གནང་བ་དང་། འབྲེལ་ཡོད་ནས་བསྟན་འགྱུར་བཞུགས་མེད་ཚུལ་སྙན་སྒྲོན་ཞུས་པར་༸གོང་ས་མཆོག་གིས་བསྟན་འགྱུར་གླེགས་བམ་གསོལ་རས་སྩལ་རྒྱུའི་བཀའ་ཕེབས་པ་དང་སྦྲགས།བཀའ་བསྟན་གྱི་གླེགས་བམ་རྣམས་མཆོད་རྫས་ཙམ་ལ་བཞག་ནས་བཀླགས་པ་ཙམ་གྱིས་མི་འགྲིག་པར་ངེས་པར་དུ་སློབ་སྦྱོང་བྱེད་དགོས་པ་དང་།དེ་ཡང་སེར་མོ་བ་ཙམ་དུ་མ་ཟད་སྐྱ་བོ་ཚོས་ཀྱང་སློབ་གཉེར་བྱ་རྒྱུ་ཧ་ཅང་གལ་ཆེན་པོ་ཡིན་པའི་སྐོར་སོགས་བཀའ་སྩལ། དེ་རྗེས་འཇམ་དབྱངས་སློབ་གྲྭར་ཆིབས་སྒྱུར་བསྐྱངས་ཏེ་སློབ་གྲྭའི་བུ་མོའི་ཉལ་ཁང་གསར་རྒྱག་ལེགས་གྲུབ་བྱུང་བར་དབུ་འབྱེད་རབ་གནས་དང་། དེ་ནས་སློབ་གྲྭའི་ཐང་ཆེན་དུ་དགེ་ལས་སློབ་ཕྲུག་དང་ཕ་མ་སོགས་མི་གྲངས་སྟོང་ཕྲག་བརྒལ་བའི་ཚོགས་མགོན་དུ་ཆིབས་བསྒྱུར་བསྐྱངས་པ་དང་། འཇམ་དབྱངས་སློབ་གྲྭའི་སློབ་མ་རྣམས་ཀྱིས་བདེན་ཚིག་སྨོན་ལམ་གསུང་བཏོན་གནང་།དེ་ནས་སློབ་གྲྭའི་སློབ་སྤྱི་དགེ་བཤེས་བློ་བཟང་བསམ་གཏན་ལགས་ཀྱིས་༸གོང་ས་མཆོག་དགུང་གྲངས་༨༠ཕེབས་པའི་༸སྐུའི་གྱ་སྟོན་ལ་དགའ་བསུའི་འཚམས་འདྲི་དང་འབྲེལ་འདས་པའི་ལོ་གསུམ་རིང་གི་སློབ་གྲྭའི་ལས་བསྡོམས་སྙན་སྒྲོན་ཞུས་པ་དང་། ཏཱ་ལའི་བླ་མའི་ཐེབས་རྩ་གཙོ་བོར་གྱུར་བའི་སློབ་གྲྭའི་སྦྱིན་བདག་ཡོངས་ལ་ཐུགས་རྗེ་ཆེ་ཞུས།
དེ་ནས་༧གོང་ས་མཆོག་གིས་འཇམ་དབྱངས་སློབ་གྲྭ་དང་སློབ་གྲྭ་གཞན་ཁག་ནས་ཡོང་བའི་སློབ་ཕྲུག་བཅས་ཚང་མར་འཚམས་འདྲི་གནང་རྗེས། ནང་ཆོས་དེ་ཆོས་ལུགས་གཞན་ལས་ཡག་པོ་ཡོད་ཅེས་ཁྱབ་སྤེལ་བྱེད་ཀྱི་མེད་པ་དང་། ཆོས་ལུགས་གཙོ་ཆེ་བ་ཚང་མར་ལྟ་གྲུབ་དང་ཆོས་ཉམས་ལེན་བྱ་རྒྱུའི་ཐབས་ལམ་དང་གོམས་སྲོལ་ཡོད།ཆོས་ཉམས་ལེན་བྱ་རྒྱུའི་ཐབས་ལམ་ནི་ཆོས་ལུགས་གཙོ་ཆེ་ཚང་མས་བྱམས་བརྩེ་དང་བཟོད་བསྲན་སོགས་ཉམས་ལེན་གྱི་རྣམ་གཞག་གསུངས་ཡོད་པ་གཅིག་མཚུངས་ལྟ་བུ་རེད།འོན་ཀྱང་ཆོས་ལུགས་དེ་དག་དབར་ལྟ་གྲུབ་དང་གོམས་སྲོལ་མི་འདྲ་བ་ཡོད།ཅེས་དང་། ལ་དྭགས་ས་ཁུལ་འདིར་ཆོས་ལུགས་འདྲ་མིན་ཡོད།འོན་ཀྱང་ཆོས་ལུགས་དེ་དག་ཕན་ཚུན་འཆམ་མཐུན་ངང་གནས་བཞིན་པ་དེར་ངོས་ཀྱི་བསྔགས་བརྗོད་ཡོད། ཅེས་དང་།ཡང་འཛམ་གླིང་ནང་བཟང་ཕྱོགས་ཀྱི་འགྱུར་བ་ཞིག་གཏོང་དགོས་ན་ཁ་ནས་སྨོན་ལམ་བརྒྱབ་པ་ཙམ་གྱིས་འགྱུར་བ་ཡོང་རྒྱུ་ཧ་ཅང་ཁག་པོ་ཡིན་པས་ལག་ལེན་གྱི་ཐོག་ནས་འགྱུར་བ་གཏོང་རྒྱུ་ལས་ཐབས་གཞན་མེད།ང་ཚོས་ལོ་ངོ་བརྒྱ་ཕྲག་རིང་ནས་སྨོན་ལམ་བརྒྱབ་ནས་བསྡད་པ་རེད།དེས་ཕན་འབྲས་དེ་ཙམ་བྱུང་མེད།ང་ཚོ་ཚང་མ་འགྲོ་བ་མིའི་རིགས་གཅིག་མཚུངས་ཡིན་བསམ་པའི་འདུ་ཤེས་ཐོག་ནས་འགོ་འཛུགས་རྒྱུ་དེ་ཧ་ཅང་གལ་ཆེན་པོ་རེད།འོན་ཀྱང་ང་ཚོས་འགྲོ་བ་མིའི་རིགས་གཅིག་མཚུངས་ཀྱི་འདུ་ཤེས་དེར་དོ་སྣང་དེ་ཙམ་མ་སྤྲད་པར་རིགས་རུས་དང་རྒྱལ་ཁབ།ཆོས་ལུགས།དེ་བཞིན་དབུལ་ཕྱུག་སོགས་སྤྱི་ཚོགས་ཀྱི་གནས་སྟངས་ཕྲན་བུ་མི་འདྲ་བ་ཡོད་པ་དེ་དག་གཙོར་བཟུང་བྱས་ནས་ང་དང་ཁྱོད།ང་ཚོ་དང་ཁོ་ཚོ།ཞེས་རྙོག་གྲ་ཚང་མ་དེ་ནས་ཡོང་བཞིན་ཡོད།ཅེས་སོགས་བཀའ་སློབ་སྩལ།
ཚེས་༢༩ཉིན་གྱི་སྔ་དྲོ་༸གོང་ས་མཆོག་གིས་ལ་དྭགས་དཔེ་ཐུབ་དགོན་པའི་དཔལ་མགོན་འཕགས་པ་གནས་བརྟན་བ་ཀུ་ལ་སློབ་གཉེར་ཁང་གི་སྡོད་ཁང་དུ་ཕར་ཕྱིན་དབྱར་ཆོས་ཆེན་མོ་དབུ་འབྱེད་མཛད་པ་དང་སྦྲགས།དཔེ་ཐུབ་དགོན་པའི་དབུ་བླ་བ་ཀུ་ལ་ཆུང་སྲིད་རིན་པོ་ཆེ་མཆོག་གིས་༸གོང་ས་མཆོག་ལ་མཎྜལ་རྟེན་གསུམ་འདེགས་འབུལ་ཞུས།དེ་རྗེས་ལ་དྭགས་མཚན་ཉིད་སློབ་གྲྭའི་དབུ་འཛིན་དགེ་བཤེས་དཀོན་མཆོག་དབང་འདུས་ལགས་ཀྱིས་ཐེངས་འདིའི་ཕར་ཕྱིན་དབྱར་ཆོས་ཆེན་མོ་ནི་དེང་སྐབས་ནང་ཆོས་ཐོག་སློབ་གཉེར་བྱེད་རྒྱུ་དང་།ལ་དྭགས་ནང་ཡོད་པའི་ཆོས་ལུགས་རྣམས་རིས་མེད་མཐུན་སྒྲིལ་གཅིག་ཏུ་གནས་ཕྱིར་བསྔོ་བ་ཞིག་ཡིན།དེ་བཞིན་མཚན་ཉིད་རྩོད་རྒྱུ་དེ་རྣམ་དཔྱོད་ཀྱི་བློ་གྲོས་རྒྱས་ཐབས་ཆེད་ཡིན། ༸གོང་ས་ཡིད་བཞིན་ནོར་བུ་མཆོག་གིས་ནང་པ་སངས་རྒྱས་པའི་ཆོས་ཞེས་པའི་གོ་དོན་གང་ཡིན་པ་དང་།ཆོས་ཀྱི་དོན་རྟོགས་ཐབས།ནང་པ་སངས་རྒྱས་པའི་ཆོས་དེ་བཞིན་དེང་གི་དུས་ལ་དགོས་མཁོ་གང་འདྲ་ཡོད་པ་དང་།ཉམས་ལེན་ཇི་ལྟར་བྱ་དགོས་པ་བཅས་ཀྱི་ཐོག་ལ་ཐུགས་རེ་དང་ཐུགས་བརྩོན་ཧ་ཅང་མཛད་ཡོད།༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེའི་ལམ་སྟོན་ཉག་གཅིག་ལ་བརྟེན་ནས་དེང་སྐབས་ནང་ཆོས་སློབ་གཉེར་བྱེད་རྒྱུར་དོ་སྣང་གསར་པ་ཞིག་འགོ་འཛུགས་བཞིན་ཡོད།ཅེས་སོགས་ཐེངས་འདིའི་ཕར་ཕྱིན་དབྱར་ཆོས་ཆེན་མོའི་སྐོར་སྙན་སྒྲོན་ཞུས་པ་དང་།
དེ་རྗེས་གླིང་མཆོག་སྤྲུལ་རིན་པོ་ཆེ་མཆོག་གི་ཡོངས་འཛིན་དགེ་བཤེས་ཐུབ་བསྟན་རབ་རྒྱས་ལགས་ཀྱིས་ཕར་ཕྱིན་དབྱར་ཆོས་ཆེན་མོ་དེ་བཞིན་ན་ནིང་ལོར་ཀླུ་འཁྱིལ་དགོན་པར་ཚོགས་པ་དེས་དཔེ་སྟོན་ཡག་པོ་ཞིག་ཆགས་ཡོད་སྐོར་སོགས་ཀྱི་གསུང་བཤད་གནང་རྗེས།དཔེ་ཐུབ་དགོན་པའི་དགེ་བཙུན་རྣམས་ཀྱིས་བ་ཀུ་ལ་ཆུང་སྲིད་རིན་པོ་ཆེ་དང་ལྷན་དུ་རྟགས་གསལ་འགོ་འཛུགས་གནང་བ་དང་།རྟགས་གསལ་གྱི་ཐོག་མར་ཆོས་རྣམས་རང་བཞིན་གྱི་གྲུབ་པ་ཡོད་མེད་སྐོར་རྩོད་པ་དང་། དེ་བཞིན་ཕྱོགས་མཐའ་ཁག་གི་སློབ་ཕྲུག་ཕོ་མོ་ཚོས་ཀྱང་བདེན་བཞིའི་རྣམ་གཞག་སྐོར་རྟགས་གསལ་བཏང་སྟེ་༸གོང་ས་མཆོག་ལ་སྤྱན་བསྟར་ཞུས།
དབྱར་ཆོས་དབུ་འཛུགས་ཀྱི་རྟགས་གསལ་གྲུབ་མཚམས་ཇ་མུ་ཀ་ཤི་མིར་མངའ་སྡེའི་བློན་ཆེན་ཚེ་རིང་རྡོ་རྗེ་ལགས་ཀྱིས་༸གོང་ས་ཡིད་བཞིན་ནོར་བུ་མཆོག་གི་ཐུགས་རྗེའི་ལམ་སྟོན་ཁོ་ནར་བརྟེན་ནས་ལ་དྭགས་ཀྱི་དགོན་པ་ཁག་གི་ནང་དེང་སྐབས་ནང་ཆོས་དང་མཚན་ཉིད་ཀྱི་སློབ་སྦྱོང་ངོ་སྤྲོད་ཧ་ཅང་ཡག་པོ་བྱུང་ཡོད་པའི་སྐོར་གསུང་བཤད་གནང་བ་དང་། ལ་དྭགས་རང་སྐྱོང་རི་ལྗོངས་ཡར་རྒྱས་ལྷན་ཚོགས་ཀྱི་གཙོ་འཛིན་རིག་འཛིན་དཔལ་འབར་ལགས་ཀྱིས་ཀྱང་དེང་གི་འཆར་ལ་དྭགས་ཁུལ་གྱི་གཞོན་སྐྱེས་ཁག་གཅིག་རང་གི་རིག་གཞུང་དེ་གང་འདྲ་ཡིན་ནམ་སྙམ་པའི་ཐེ་ཚོམ་དང་དོ་སྣང་བྱེད་བཞིན་ཡོད།སྔ་མོ་ཡིན་ན་ཕ་མ་ཚོས་རང་གི་བུ་ཕྲུག་རྣམས་ལ་རིག་གཞུང་སྐོར་ངོ་སྤྲོད་བྱེད་ཀྱི་ཡོད།འོན་ཀྱང་བར་སྐབས་ཤིག་ནས་ཕ་མ་ཚོས་སོ་སོའི་བུ་ཕྲུག་ལ་གོམས་གཤིས་སོགས་ངོ་སྤྲོད་བྱ་རྒྱུ་ལྟ་ཅི།ཕ་མ་རང་ཉིད་ཀྱིས་རིག་གཞུང་ཐོག་དོ་སྣང་དེ་ཙམ་བྱེད་ཀྱི་མེད།འོན་ཀྱང་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེའི་ལམ་སྟོན་ཉག་ཅིག་ལ་བརྟེན་ནས་ལ་དྭགས་སུ་ནང་ཆོས་སློབ་གཉེར་བྱ་རྒྱུ་དང་།རང་གི་རིག་གཞུང་ཐོག་དོ་སྣང་དང་རིན་ཐང་ཡོད་པ་རྟོགས་ཐུབ་པ་བྱུང་ཡོད།ཅེས་སོགས་ཀྱི་གསུང་བཤད་གནང་།
དེ་རྗེས་དགའ་ལྡན་ཁྲི་པ་རི་རྫོང་རིན་པོ་ཆེ་མཆོག་གིས། དེང་སྐབས་སྤྱི་ཚོགས་ཀྱི་གནས་སྟངས་ཀྱི་ཤུགས་རྐྱེན་འོག་གཞོན་སྐྱེས་ཚོས་དགོན་པ་དང་ལྷ་ཁང་སོགས་ཕྱག་མཆོད་འབུལ་བྱེད་སའི་བསྟི་གནས་ཁང་ཁག་ལ་དེ་ཙམ་དོ་སྣང་བྱེད་ཀྱི་མེད།དེར་བརྟེན་ལ་དྭགས་ཁུལ་དུ་ནང་པ་སངས་རྒྱས་པའི་རིག་གཞུང་སླར་གསོའི་ཐོག་དོ་སྣང་དེ་ཙམ་བྱེད་ཀྱི་མེད།འོན་ཀྱང་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེའི་བཀའ་དྲིན་ལ་བརྟེན་ནས་དེང་སྐབས་ནང་པ་སངས་རྒྱས་པའི་ཆོས་ཚུལ་གང་འདྲ་ཡིན་པ་དང་།ནང་ཆོས་ཐོག་སློབ་གཉེར་བྱ་རྒྱུར་དོ་སྣང་སླར་གསོ་ཐུབ་པ་བྱུང་ཡོད།ནང་ཆོས་དང་འབྲེལ་བའི་རིག་གཞུང་དེ་དག་རྒྱུ་མཚན་ལ་གཞི་བཅོལ་བ་ལས་རྨོངས་དད་ཙམ་མིན།རྟེན་ཅིང་འབྲེལ་བར་འབྱུང་བའི་རྣམ་གཞག་སྐོར་གཏིང་ཟབ་མོ་གསུང་མཁན་ནང་ཆོས་ཁོ་ན་ཆགས་ཡོད།ཅེས་སོགས་གསུང་བཤད་གནང་།
དེ་རྗེས་༸གོང་ས་མཆོག་གིས་བཀའ་སློབ་སྩལ་དོན།ལ་དྭགས་ཀྱི་ལྗོངས་འདིར་དེ་སྔ་བྱུང་དཀོན་པའི་གནས་ཚུལ་ཞིག་ནི་དེང་སྐབས་རང་སྲོག་བཅད་མཁན་མང་པོ་ཡོང་གི་ཡོད་པའི་གནས་ཚུལ་དེ་རེད། དེས་ཅི་ཞིག་སྟོན་གྱི་ཡོད་དམ་ཞེ་ན། མིའི་བསམ་བློའི་ནང་མ་སྐྱིད་པ་ཞིག་ཡོད་པ་གསལ་པོར་མཚོན་ནུས།འཛམ་གླིང་ནང་གི་རྙོག་གྲ་མང་པོ་ཞིག་མིས་བཟོས་པ་རེད།དཀའ་ངལ་དེ་དག་ང་ཚོས་སྨོན་ལམ་བརྒྱབ་ནས་སེལ་རྒྱུ་རེད་དམ། དཀའ་ངལ་ལས་ཐར་ཐབས་ངོ་མ་དེ་ང་རང་ཚོ་སོ་སོའི་རྒྱུད་ལ་ཡོད་པ་ཤེས་དགོས། འདིར་འཛོམས་པའི་ལོ་ན་བགྲེས་པ་ཚོ་དུས་རབས་ཉི་ཤུ་པར་དབང་བའི་མི་རབས་ཤིག་ཆགས་ཡོད། དུས་ཚོད་དེ་དམག་འཁྲུག་གི་དུས་རབས་ཤིག་ཆགས་ཡོད། ད་ཆ་དུས་རབས་ཉི་ཤུ་རྩ་གཅིག་པ་འདི་ཇི་འདྲ་འབྱུང་མིན་ད་ལྟའི་གཞོན་སྐྱེས་ཚོར་རག་ལས་ཡོད། གཞོན་སྐྱེས་ཁྱེད་རང་ཚོས་འབད་བརྩོན་བྱས་ཏེ་དུས་རབས་འདི་བདེ་སྐྱིད་ལྡན་པ་ཞིག་གམ། ཡང་ན། འདོད་རྔམས་དང་ཁོང་ཁྲོ་ཅན་གྱི་དུས་རབས་དཀའ་རྙོག་ཅན་གང་འདྲ་ཞིག་ཏུ་བཟོ་བ་ནི། ཡོད་ཚད་གཞོན་སྐྱེས་ཚོའི་བྱེད་ཕྱོགས་ལ་རག་ལུས་ཡོད། རྒྱ་གར་ཨིན་ཇིའི་བཙན་འོག་ཏུ་ཡོད་སྐབས་ཨིན་ཇིས་ཤེས་ཡོན་གྱི་རིན་ཐང་ལ་བརྩི་འཇོག་བྱས་ཏེ་བཟང་ཕྱོགས་ཀྱི་བྱེད་ཕྱོགས་ཤིག་ལག་བསྟར་བྱས་ཡོད།དེ་དེང་སྐབས་ང་ཚོས་བདག་གཅེས་བྱ་དགོས་པ་རེད།ཡིན་ནའང་།དེང་དུས་ཀྱི་ཤེས་ཡོན་རིན་ཐང་དང་ལྷན་དུ་ནང་སེམས་ཀྱི་བཟང་པོའི་ཡོན་ཏན་ཟུང་འབྲེལ་ཐོག་གཅེས་སྐྱོང་དང་དོན་གཉེར་བྱ་དགོས།རྟགས་གསལ་གཏོང་རྒྱུའི་ལམ་སྲོལ་ནང་རང་རྒྱལ་གཞན་ཕམ་གྱི་བསམ་བློ་མིན་པར་ཕྱོགས་གཉིས་ཀར་རྒྱལ་ཁ་ཐོབ་པ་ཞིག་ཡོང་རྒྱུའི་བསམ་བློ་བཏང་བ་ཡིན་ན།རྟགས་གསལ་དེ་དོན་སྙིང་ལྡན་པ་ཞིག་ཡོང་རྒྱུ་རེད།ཅེས་དང་། གང་ལྟར་རིགས་ལམ་གྱི་ཐོག་ནས་སློབ་སྦྱོང་བྱ་རྒྱུ་དེ་ང་ཚོས་རིམ་བཞིན་ཡར་རྒྱས་གཏོང་དགོས།ཐོག་མར་སློབ་ཚན་འདེམས་བསྒྲུག་བྱས་ནས་འགྲོ་རྒྱུ་དང་དེ་ནས་རིམ་བཞིན་ཤེར་ཕྱིན་གྱི་གཞུང་སོགས་ལ་སློབ་སྦྱོང་བྱེད་ཐུབ་པ་དགོས།ཞེས་བཀའ་སློབ་སྩལ་ཏེ་ཕར་ཕྱིན་དབྱར་ཆོས་ཆེན་མོའི་མཛད་སྒོ་ལེགས་པར་གྲུབ་པ་དང་།
དེ་རྗེས་ལ་དྭགས་ཀྱི་གྲོང་ཁྱེར་གླེ་ཡི་ཉེ་འཁྲིས་སུ་ཡོད་པའི་ལ་དྭགས་སིན་དི་སན་ཀིར་ཏི་ Ladakh Sindh Sanskrit ཚོགས་ཁང་ཆེན་མོའི་ནང་ཆིབས་སྒྱུར་བསྐྱངས་ཏེ་གནད་ཡོད་མི་སྣ་ཁག་གཅིག་ལ་མཇལ་ཁ་དང་བཀའ་སློབ་སྩལ། དེ་ཡང་༧གོང་ས་མཆོག་གིས་ངོས་རང་ལོ་རྒན་བརྒྱད་ཅུར་བསླེབས་ཡོད།ཡིན་ནའང།ས་ཆ་གང་དུ་ཕྱིན་ཡང་སློབ་སྦྱོང་བྱེད་བཞིན་ཡོད།ངོས་ཀྱི་ནང་པ་ཚོར་དེ་ལྟར་ཤོད་ཀྱི་ཡོད།གལ་སྲིད་ཁྱེད་རང་དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་འདོད་ན།ངག་ནས་སངས་རྒྱས་དང་།ཆོས་དང་།དགེ་འདུན་བཅས་དཀོན་མཆོག་གསུམ་ལ་ཕྱག་འཚལ་ལོ།།ཞེས་བཏོན་པ་ལས་ལྷག་པའི་སངས་རྒྱས་པའི་ཆོས་ཟེར་ན་གང་ཡིན་པ་ངོ་འཕྲོད་པ་ཞིག་དགོས་པ་དེ་གལ་ཆེ་བ་རེད།ན་ནིང་ལོར་ལྡི་ལིར་རྒྱལ་སྤྱི་ཧིན་རྡུ་ལྷན་ཚོགས་ཀྱི་ཚོགས་འདུར་ངོས་ཀྱིས།དེང་དུས་སྤྱི་ཚོགས་ཡར་རྒྱས་དང་ལྷན་སྲོལ་རྒྱུན་ཡ་རབས་ཀྱི་རིན་ཐང་གཉིས་ཟུང་འབྲེལ་ཐོག་འགྲོ་ཐུབ་པ་བྱ་རྒྱུ་གལ་ཆེན་པོ་རེད་ཅེས་བཤད་པ་ཡིན།ངོས་རང་ལ་དྭགས་སུ་ཐོག་མར་ཕྱི་ལོ་༡༩༦༦ལོར་བསླེབས་པ་རེད།དེ་ནས་བཟུང་སྟེ་ད་བར་ཕྱིའི་འཛུགས་བསྐྲུན་དང་ནང་གི་ཤེས་ཡོན་སོགས་ཀྱི་ཐོག་ཡར་རྒྱས་ཤུགས་ཆེ་ཕྱིན་འདུགད་དུང་ལོ་བཅུའི་རིང་མུ་མཐུད་ངོས་རང་ལ་དྭགས་སུ་བསླེབ་ཐུབ་རྒྱུའི་རེ་བ་ཡོད།ངོས་རང་ལོ་དགུ་ཅུའི་སྐབས་ལ་དྭགས་སུ་སླེབ་ཐུབ་མིན་ངོས་ཀྱི་བཤད་མི་ཤེས།ཅེས་སོགས་བཀའ་སློབ་སྩལ།
དེ་རྗེས་རྒྱ་གར་རྒྱལ་ཡོངས་རླུང་འཕྲིན་ཁང་གི་གསར་འགོད་པའི་དྲི་བར་བཀའ་ལན་སྩལ་ཡོད་པ་དང་། དེ་ཡང་གསར་འགོད་པས་ཉེ་ལམ་འདས་གྲོངས་སུ་གྱུར་བའི་རྒྱ་གར་གྱི་སྲིད་འཛིན་ཟུར་པ་སྐུ་ཞབས་ཨབ་དུལ་ཀ་ལམ་མཆོག་གི་སྐོར་དགོངས་ཚུལ་ཇི་ཡོད་ཅེས་བཀའ་འདྲི་ཞུས་པར་བཀའ་ལན་སྩལ་དོན།དམ་པ་ཁོང་འདས་གྲོངས་སུ་གྱུར་བའི་གནས་ཚུལ་ཐོས་སྐབས་ངོས་རང་ཧ་ཅང་བློ་ཕམ་བྱུང་།ཁོང་ནི་མི་བཟང་པོ་ཞིག་དང་།གང་ཟག་དམིགས་བསལ་བ་ཞིག་ཡིན།ཁོང་གི་ཡོན་ཏན་དང་།མི་བཟང་པོ་ཡིན་པ་དེར་ངོས་ཀྱིས་བསྔགས་བརྗོད་ཞུ་གིན་ཡོད།དམ་པ་ཁོང་ཆོས་ལུགས་ཁ་ཆེ་ཡིན་པ་དང་།སྙན་གྲགས་ཅན་གྱི་ཚན་རིག་པ།དེ་བཞིན་རྒྱལ་ཁབ་ཀྱི་སྲིད་འཛིན་སྙན་གྲགས་ཅན་ཞིག་ཆགས་ཡོད།ལྷག་པར་ཁོང་གི་རང་གཤིས་བཟང་པོ་དེར་འགྱུར་བ་མེད་པ་མ་ཟད།དམ་པ་ཁོང་ནང་ཆོས་ནས་གསུངས་པའི་བྱམས་བརྩེའི་ཉམས་ལེན་སྐོར་ལ་ཐུགས་སྣང་ཆེན་པོ་གནང་མཁན་ཞིག་ཡིན།ཁོང་ནི་ངོས་རང་མ་འཆི་བར་དུ་བརྗེད་ཐབས་མེད་པའི་གྲོགས་པོ་ཞིག་ཡིན།ད་ལམ་ངོས་ནས་དམ་པ་ཁོང་གི་ཤུལ་ལུས་ནང་མིར་གདུང་སེམས་མཉམ་བསྐྱེད་ཞུ་བཞིན་ཡོད།ངོས་ཀྱི་གོ་ཐོས་ལྟར་ན།དམ་པ་ཁོང་ལ་དགུང་ལོ་དགུ་བཅུ་གོ་དགུར་ཕེབས་པའི་གཅེན་པོ་ཞིག་ཡོད་པ་ཐོས་བྱུང་།རེ་བར་ངོས་རང་ཡང་ཁོང་དང་འདྲ་བར་ལོ་དགུ་བཅུ་བར་འཚོ་གནས་ཐུབ་རྒྱུའི་རེ་བ་ཡོད།ཅེས་བཀའ་ལན་སྩལ།
ཚེས་༣༠ཉིན་གྱི་སྔ་དྲོ་དགའ་ལྡན་ཁྲི་རིན་པོ་ཆེ་མཆོག་དང་།བ་ཀུ་ལ་ཆུང་སྲིད་རིན་པོ་ཆེ་མཆོགཁྲིག་སེ་རིན་པོ་ཆེ་མཆོག་བཅས་ཀྱིས་དུང་རྒྱ་སྤོས་སྣེས་སྔོན་བསུས་ཏེ་ལ་དྭགས་རྒྱལ་ས་གླེའི་ཕོ་བྲང་ཞི་བའི་ཚལ་གྱི་གསུང་ཆོས་ར་བར་༸ཞབས་སོར་འཁོད་བསྟུན།དད་ལྡན་མང་ཚོགས་༥༠༠༠༠བརྒལ་བས་༸གོང་ས་མཆོག་དགུང་གྲངས་༨༠ཕེབས་པའི་༸སྐུའི་གྱ་སྟོན་སྲུང་བརྩི་ཞུས་པ་དང་། སྐབས་དེར་༧གོང་ས་མཆོག་གིས་དད་ལྡན་སེར་སྐྱ་མང་ཚོགས་ལ་སྒྲོལ་དཀར་ཡིད་བཞིན་འཁོར་ལོའི་ཆོ་གའི་སྒོ་ནས་ཚེ་དབང་སྩལ་རྗེས་༧གོང་ས་མཆོག་སྐུ་ཚེ་ཞབས་པད་རྡོ་རྗེའི་ཁམས་སུ་བརྟན་ཆེད་བརྟན་བཞུགས་བསྟར་འབུལ་ཡང་ཞུས་རྗེས་༸གོང་ས་མཆོག་གིས་ནང་ཆོས་ངོ་སྤྲོད་སྩལ།
དེ་ཡང་༧གོང་ས་མཆོག་གིས་བཀའ་སྩལ་དོན། དེ་རིང་འདིར་ང་ཚོ་སྤྲོ་སྐྱིད་གཏོང་བར་ཡོང་བ་ཞིག་མ་རེད།འོན་ཀྱང་ང་རང་ཚོས་སེམས་བག་ཕེབས་གང་འདྲ་ཞིག་བྱེད་དགོས་པ་དང་།སེམས་ཀྱི་བདེ་སྐྱིད་ཇི་ལྟར་སྐྲུན་ཐུབ་ཆེད་འདིར་འཛོམས་པ་ཞིག་ཡིན།འཛམ་གླིང་ནང་ད་ལྟ་འཚོ་གནས་བྱེད་བཞིན་པའི་འགྲོ་བ་མི་དུང་ཕྱུར་བདུན་ཅུ་ཡོད་པ་ཚང་མས་བདེ་བ་འདོད་པ་དང་སྡུག་བསྔལ་མི་འདོད་པ་གཅིག་མཚུངས་ཡིན་པ་མ་ཟད། ང་ཚོ་ཚང་མར་མིའི་ཀླད་པ་ཡོད་པ་གཅིག་མཚུངས་ཡིན།ང་ཚོའི་ཀླད་པའི་རྒྱབ་ངོས་སུ་མྱོང་ཚོར་ཤེས་མཁན་གྱི་དབང་རྩ་ཡོད།ཉེ་ལམ་ཚན་རིག་པ་ཁག་གཅིག་གིས་ཀླད་རྫས་ལ་འཕེལ་རྒྱས་གཏོང་རྒྱུ་ཡོད་པ་གསར་རྙེད་བྱུང་འདུག བྱས་ཙང་ང་ཚོས་གང་བྱེད་ཀྱི་ཡོད་པ་དེའི་ཐོག་གཟབ་གཟབ་བྱས་ཏེ་བསམ་བློ་གཏོང་དགོས།མིའི་རིགས་ལ་ལེགས་ཉེས་དབྱེ་འབྱེད་ནུས་པའི་རྣམ་དཔྱོད་དམིགས་བསལ་བ་ཞིག་ཡོད།ང་ཚོར་རྣམ་དཔྱོད་དམིགས་བསལ་ཡོད་པ་དེ་ལ་བརྟེན་ནས་འཛམ་གླིང་ནང་གི་ཕྱི་དངོས་པོའི་ཡར་རྒྱས་དེ་དག་མིས་བསྐྲུན་པ་ཞིག་ལས་སེམས་ཅན་གཞན་གྱིས་དེ་དག་བསྐྲུན་མི་ཐུབ། ཕྱི་དངོས་པོའི་ཡར་རྒྱས་དང་དེང་དུས་ཀྱི་འཕྲུལ་ཆས་ཀྱི་ཤུགས་རྐྱེན་ལ་བརྟེན་ནས་མི་རྣམས་འཕྲོད་བསྟེན་ལེགས་པ་དང་། རྒྱུན་རིང་འཚོ་གནས་ཐུབ་པ་བཅས་ཀྱིས་ང་ཚོའི་ལུས་པོ་བདེ་ཐང་ཡོང་གི་ཡོད།འོན་ཀྱང་།རང་ཉིད་ལ་དྲི་བ་ཞིག་གཏོང་དགོས་པ་ནི།ཕྱི་དངོས་པོའི་ཡར་རྒྱས་གཅིག་པུས་གཏན་གྱི་བདེ་སྐྱིད་བསྐྲུན་ཐུབ་བམ། ཚད་མཐོ་བའི་ཡར་ཐོན་རྒྱལ་ཁབ་གྱི་མི་རྣམས་བདེ་སྐྱིད་ངོ་མར་སྤྱོད་ཐུབ་བམ། འོན་ཀྱང་དེ་འདྲ་མེད།ང་ཚོ་མི་ལ་འདས་མ་འོངས་ཐོག་བསམ་བློ་གཏོང་རྒྱུའི་ནུས་པ་ཡོད།ཅེས་དང་།
གཞན་ཡང་། འཛམ་གླིང་ནང་དེང་སྐབས་ཕྱི་དངོས་པོའི་ཡར་རྒྱས་ཚད་མཐོར་བསླེབས་ཡོད་ཀྱང་ད་དུང་དབུལ་ཕྱུག་གི་བར་ཁྱད་ཧ་ཅང་ཆེན་པོ་ཡོད།དེ་ནི་ང་ཚོའི་བསམ་བློ་གཏོང་སྟངས་དང་བྱེད་ཕྱོགས་གཉིས་ཀ་ནོར་བ་ལས་བྱུང་ཞིང་།སྤྱི་ཚོགས་ནང་བྱམས་བརྩེའི་བསམ་བློ་མ་འདང་པའི་དབང་གིས་ཡིན།དེ་ནི་ནོར་འཁྲུལ་རེད།ཆགས་སྡང་སོགས་ཉོན་མོངས་པའི་བློ་མ་རུང་པ་དེ་དག་གིས་ང་ཚོའི་ལུས་ལ་ནད་སྔོན་འགོག་བྱ་རྒྱུའི་ནུས་པ་ (Immune System) ཉམས་རྒུད་གཏོང་བཞིན་ཡོད།བྱམས་བརྩེ་དང་གཞན་ཕན་གྱི་བསམ་བློ་ཇི་ཙམ་ཡོད་པ་དེའི་ཚོད་ཀྱིས་ལུས་པོའི་འཕྲོད་བསྟེན་ཡང་བཟང་བ་ཡོོང་གི་ཡོད་སྐོར་ཚན་རིག་པས་བརྟག་དཔྱད་ཀྱི་ལམ་ནས་ར་སྤྲོད་བྱས་ཡོད། ཅེས་སོགས་བཀའ་གནང་བ་དང་། ད་རེས་བོད་པ་ཚོ་ཟུར་དུ་ཐུགས་རྒྱུའི་གོ་སྐབས་བྱུང་མེད། དགོངས་དག་ཞུ་རྒྱུ་ཡིན། ངོས་རང་འདིར་ཁྱུག་ཙམ་ལས་སྡོད་ལོང་མེད། གཞི་རྩའི་ངོས་ཀྱིས་ཕྱི་ལོ་༢༠༡༡ནས་བོད་མིའི་ཆབ་སྲིད་ཀྱི་འགོ་ཁྲིད་རྒྱུ་མཚམས་འཇོག་བྱས་ནས་རྒན་ཡོལ་གཙང་མ་ཞུས་ཟིན་པ་ཡིན།དེ་ནི་ངོས་རང་བོད་དོན་ཐོག་སེམས་ཤུགས་ཆག་པ་དེ་འདྲ་རྩ་ནས་མ་རེད།བོད་ཕྱི་ནང་གཉིས་ཀྱི་བོད་མི་ཚོས་ངོས་ལ་ཡིད་ཆེས་བློ་གཏད་བྱས་ནས་རེ་བ་ཞིག་རྒྱག་བཞིན་ཡོད་པ་དེ་ངོས་ཀྱིས་བློས་གཏོང་བྱེད་ཀྱི་མ་རེད།བོད་ཀྱི་སྐད་ཡིག་གསོན་གནས་རྒྱུན་སྐྱོང་བྱ་རྒྱུ་ཧ་ཅང་གལ་ཆེན་པོ་རེད།ནང་ཆོས་ལ་སློབ་གཉེར་མཐིལ་ཕྱིན་པ་ཞིག་བྱ་དགོས་ན་བོད་ཡིག་ནང་ཆ་ཚང་ཤོས་དང་།སྤུས་དག་ཤོས་ཆགས་ཡོད། རྒྱ་ནག་གི་སྲིད་འཛིན་ཞིས་ཅིན་ཕིན་གྱིས་སྐབས་ཤིག་ལ་དེང་སྐབས་རྒྱ་ནག་ནང་དུ་ནང་པ་ཇེ་མང་དུ་འགྲོ་བཞིན་ཡོད་པ་བརྗོད་ཡོད།དེར་བརྟེན་བོད་བརྒྱུད་ནང་བསྟན་འཛིན་སྐྱོང་བྱ་རྒྱུ་དེ་བས་གལ་ཆེ་བ་ཆགས་ཡོད།ཅེས་དང་། ཡང་། ཆང་རག་འཐུང་རྒྱུ་དེ་རང་གཞན་གཉིས་ཕུང་ཞིག་མ་གཏོགས་ཕན་ཐོགས་གང་ཡང་མེད།ཅེས་དང་།དེ་བཞིན་༸གོང་ས་མཆོག་གིས་ལ་དྭགས་མང་ཚོགས་ལ་བཀའ་སློབ་སྩལ་དོན།ཁྱེད་རང་ཚོས་ཤེས་ཡོན་ཐོག་ཡར་རྒྱས་ཀྱི་གོམས་པ་མདུན་སྤོས་བྱེད་བཞིན་པ་ལྟར།ཐོས་བསམ་སྒོམ་གསུམ་ཡ་མ་བྲལ་བར་ཤེས་ཡོན་ཐོག་འབད་བརྩོན་བྱ་དགོས་པ་ཡིན་ཞེས་བཀའ་སློབ་སྩལ་རྗེས་བླ་ཆེན་ཁག་དང་།གནད་ཡོད་མི་སྣ་དང་ལྷན་ཉིན་དགུང་ལྗགས་སྨིན་གནང་བ་དང་། ཚེས་ ༣༡ ཉིན་རྒྱ་གར་གྱི་རྒྱལ་ས་ལྡི་ལིར་ཆིབས་ཐོན་གནང་བ་དང་། ཚེས་༢ ཉིན་བཞུགས་སྒར་རྡ་རམ་ས་ལའི་བཞུགས་སྒར་ཕོ་བྲང་དུ་༧ཞབས་སོར་བདེ་བར་འཁོད་ཡོད་པ་བཅས།། །།


text:
ལུའུ་ཞུན་གྱིས་བརྩམས། འཆི་མེད་ཚེ་རིང་གིས་བསྒྱུར།
སོ་ནམ་ལོའི་ལོ་མཇུག་ནི་ལོ་མཇུག་ཐུན་མོང་མ་ཡིན་པ་ཞིག་ཡིན། གྲོང་བརྡལ་ནང་དུ་ལྟ་ཅི། བར་སྣང་གི་དབྱིངས་སུའང་གནམ་ལོ་གསར་ཚེས་ཀྱི་རྣམ་པ་ཞིག་མངོན་པར་གསལ། ངམ་ནག་ཐལ་མདོག་ནི་མཚན་མོའི་སྤྲིན་གྱི་ཁྲོད་དུ་བར་མཚམས་མེད་པར་འོད་མདངས་འཕྲོ་བ་དང་སྦྲགས། ལྡིར་སྒྲ་ཆེན་པོ་ཞིག་གྲགས་བྱུང་བ་དེ་ནི་ཐབ་ལྷ་སྐྱེལ་བསུའི་ཤོག་སྦག་གི་སྒྲ་ཡིན་པར་ངེས། ཉེ་སར་ཡོད་པའི་ཤོག་སྦག་སྤར་མཁན་ནི་དེ་ལས་ཀྱང་ཤུགས་གྲགས་ཆེ་ཤིང་རྣ་བ་འོན་གྲབས་བྱེད་པའི་སྒྲ་ཆེན་པོ་དེ་མ་ཡལ་གོང་ལ་ཁ་རླུང་གི་ནང་དུ་རྫས་མེའི་དྲི་ངད་ཀྱིས་ཡོངས་སུ་ཁེངས། དེའི་དགོང་མོར་ཁོ་བོ་རང་གི་ཕ་ཡུལ་ལིའུ་ཀྲན་གྲོང་བརྡལ་དུ་སླེབས་པ་ཡིན། ཕ་ཡུལ་ཟེར་ནའང་རྟེན་སའི་ཁྱིམ་མེད་པས་གནས་སྐབས་སྦྱིན་བདག་ལིའུ་ལགས་ཀྱི་གཞིས་ཀར་འདུག་དགོས་བྱུང་། ཁོང་ནི་ངའི་ཕ་ཁྱིམ་ཡིན་ལ་ང་ལས་མི་རབས་གཅིག་གིས་རྒན་པ་ཡོད། དངོས་འབྲེལ་བྱས་ན་ཨ་ཁུ་ཞེས་འབོད་དགོས། ཁོང་ནི་གནས་ལུགས་རིག་པ་བཤད་ཁྲིད་གནང་མཁན་གྱི་སྲོལ་རྒྱུན་གྱི་ཤེས་ཡོན་ཅན་ཞིག་ཡིན། དེ་སྔོན་དང་བསྡུར་ན་ཅུང་ཟད་རྒས་པ་ཙམ་ལས་འགྱུར་ལྡོག་ཆེ་བ་གང་ཡང་མ་བྱུང་ཞིང་སྨ་ར་ཡང་བཞག་མེད། འཕྲད་མ་ཐག་ཏུ་འཚམས་འདྲི་བྱེད་པ་དང་འཚམས་འདྲི་བྱས་རྗེས། "ང་རྒྱགས་པ་ཆགས་འདུག"ཟེར། "ང་རྒྱགས་པ་ཆགས་འདུག"ཅེས་བཤད་རྗེས་ཏང་གསར་པར་ཤིན་ཏུ་མ་རངས་པའི་དམོད་ཚིག་བོར། ཡིན་ནའང་དེ་ལ་ཁ་གཡར་ནས་ང་རང་ལ་དམོད་པ་མ་ཡིན་པ་ནི་ངས་ཤེས་ཐུབ་སྟེ། ཁོང་གིས་དམོད་ཡུལ་ནི་ཁང་ཡོའོ་ཝེ(བྷྲིདྱོཾཀྜ)རང་ཡིན། འོན་ཀྱང་གཏམ་གྱི་གླེང་ཕྱོགས་མི་མཐུན་པའི་རྐྱེན་གྱིས་དེ་ནས་ཡུན་རིང་མ་སོང་བར་ང་རང་གཅིག་པུ་དཔེ་ཁང་དུ་ལུས། ཉིན་གཉིས་པར་ང་རང་ཕྱི་པོ་ནས་ཡར་ལངས་ཏེ་ཉིན་གུང་གི་ཟ་མ་ཚར་རྗེས་ཕྱིར་ཐོན་ནས་གཉེན་ཚན་དང་གྲོགས་པོ་ཁ་ཤས་ཐུག་པར་ཕྱིན་པ་ཡིན། ཉིན་གསུམ་པར་ཡང་དེ་ལྟར་བྱས། ཁོང་ཚོའང་ཅུང་ཟད་རྒས་པ་ཙམ་ལས་འགྱུར་ལྡོག་ཆེ་བ་གང་ཡང་མི་འདུག ཁོང་ཚོའི་ནང་དུ་མི་ཚང་མ་སྨོན་འདུན་ཞུ་བའི་གྲ་སྒྲིག་གི་བྱ་བར་བྲེལ་ཞིང་གནས། འདི་ནི་ལིའུ་ཀྲན་གྲོང་བརྡལ་གྱི་ལོ་མཇུག་གི་དུས་སྟོན་ཆེན་མོ་ཞིག་ཡིན་པས། དད་གུས་ཤིན་ཏུ་ཆེན་པོའི་ངང་ནས་ནོར་ལྷ་ཕེབས་བསུ་ཞུས་ཏེ་ལོ་རྗེས་མའི་ནང་དུ་བསམ་དོན་ལྷུན་གྱིས་འགྲུབ་པའི་གསོལ་བ་སྨོན་ལམ་འདེབས་པར་བྱེད། བྱ་དེ་དང་ངང་པ་གསོད་ཅིང་ཕག་ཤ་ཉོས་ནས་དོ་ནན་ཞིབ་ཚགས་ཀྱིས་འཁྲུ་བ་དང་བུད་མེད་ཀྱི་ལག་ངར་ཆུའི་ནང་སྦང་དྲགས་པས་དམར་ནག་ཏུ་གྱུར་ལ་ཁ་ཤས་ཀྱིས་ད་དུང་དངུལ་ཚགས་ཀྱི་ལག་གདུབ་ཐོགས་ཡོད། ཤ་ཚོས་རྗེས་དེ་དག་གི་སྟེང་དུ་རྒྱུག་ཐུར་བཙུགས་ཏེ་ནོར་གྱི་རྟེན་འབུལ་དུ་བརྩི་བར་བྱེད། ནམ་ཐུན་ལྔ་པར་ནམ་རིམ་གྱིས་གསལ་ཐོག་མཆོད་མེ་དང་བདུག་སྤོས་སྦར་ཏེ་ནོར་ལྷ་རྣམས་དགྱེས་བཞེས་སུ་འབུལ་བར་བྱེད། མཆོད་པ་བྱེད་མཁན་ནི་སྐྱེས་པ་ཁོ་ན་ཡིན། མཆོད་འབུལ་ཚར་རྗེས་སྔར་བཞིན་ཤོག་སྦག་སྦར་གྱི་ཡོད། གལ་ཏེ་ནོར་གྱི་རྟེན་འབུལ་དང་ཤོག་སྦག་ཉོ་ཐུབ་མཁན་གྱི་རིགས་ནི་ལོ་ལྟར་ཁྱིམ་ཚང་ཚང་མ་དེ་ལྟར་ཡིན་ལ་ད་ལོའང་དེ་བཞིན་དུ་ཡིན་ནོ། །གནམ་གཤིས་རིམ་བཞིན་འཐིབས་ནས་ཕྱི་དྲོ་ ཁངས་ཀྱང་བབས། ཁ་བའི་ལོ་འདབ་ནི་ཁམ་བུའི་མེ་ཏོག་བཞིན་ཆེ་ལ་གང་སར་གར་སྟབས་སྒྱུར་བཞིན་སྨུག་སྤྲིན་དང་བྲེལ་འཚུབ་མཉམ་འགྲོགས་ཀྱི་རྣམ་པས་ལིའུ་ཀྲན་གྲོང་བརྡལ་ཟང་ཟིང་དུ་ཆགས། ང་རང་ཨ་ཁུའི་དཔེ་ཁང་ནང་དུ་ལོག་སླེབས་དུས། ཁང་པའི་རྫ་གཡམ་གྱ་ཐོག་ཏུ་ཁ་བས་དཀར་རྐྱང་དུ་གྱུར་ལ་ཁང་པའི་ནང་དུ་ཅུང་ཟད་དཀར་མདངས་དོད་ཅིང་གྱང་ལྡེབས་སུ་བཀལ་བའི་མཚལ་མདོག་གི"ཚེ་རིང"ཞེས་པའི་ཡིག་འབྲུ་དེ་ཡང་མངོན་པར་གསལ། མཆོད་ཁྲིའི་གཡས་གཡོན་དུ་མེས་པོ་རྗེས་དྲན་གྱི་ཆེད་དུ་སྦྱར་བའི་སྙན་ངག་
`གི་ཤོག་ལྷེ་གཅིག་མར་ཟགས་ནས་སྒྲོག་ཙེ་རིང་པོའི་སྟེང་དུ་ལྷུག་ལྷུག་ཏུ་བསྒྲིལ་ནས་བཞག་འདུག ཡ་གཅིག་ནི་ད་དུང་གྱང་ལྡེབས་སུ་གནས་ཡོད་པས་དེར"དོན་རྣམས་གྲུབ་ཅིང་ལུས་སེམས་བདེ"ཞེས་འཁོད། ངས་སླར་ཡང་དོན་མེད་རྣམ་གཡེང་གིས་མགོ་བོ་སྒེའུ་ཁུང་འོག་ཏུ་དུད་དེ་བསྔོགས་པས་ཧ་ལམ་ཆ་མི་ཚང་བའི《ཁང་ཤིའི་ཚིག་མཛོད》གཅིག་དང《ཅིང་སི་ལུའི་འབྲེལ་བ》གཅིག《སི་ཧྲུའུ་ཚན》གཅིག་བཅས་ལས་མ་མཐོང་། གང་འདྲ་བྱས་རུང་ང་རང་སང་ཉིན་ཐོན་རྒྱུའི་བློ་ཐག་ཡོངས་སུ་བཅད།
ཡིན་ནའང་། ཁེ་ས་ཞང་ལིན་སོའོ་ཕྲད་པའི་གནས་ཚུལ་དེ་དྲན་མ་ཐག་ང་རང་ལ་བློ་མི་བདེ་བ་ཞིག་བྱུང་། དེ་ནི་ཕྱི་དྲོ་ཞིག་ལ་ང་རང་གྲོང་བརྡལ་གྱི་ཤར་ངོས་སུ་ཡོད་པའི་གྲོགས་པོ་ཞིག་བལྟ་བར་ཕྱིན་ནས་ཚུར་ལོག་ཡོང་བའི་ཆུ་འགྲམ་དེར་མོར་ཕྲད་པ་མ་ཟད། མོའི་མིག་གི་ལྟ་སྟངས་དེ་མཐོང་དུས་དེ་ནི་ངའི་ཕྱོགས་སུ་ཆེད་དུ་ཡོང་བ་ཤིན་ཏུ་གསལ་པོར་རྟོགས་ཐུབ། ད་ཐེངས་ངས་ལིའུ་ཀྲང་གྲོང་བརྡལ་དུ་མཐོང་བའི་མི་རྣམས་ཀྱི་ནང་ནས་འགྱུར་ལྡོག་ཆེ་ཤོས་ནི་ཁོ་མོ་ལས་གཞན་མེད་པ་བཤད་ཆོག ལོ་ལྔའི་གོང་ཅུང་ཟད་དཀར་བའི་མགོ་སྐྲ་དེ་ད་ལྟ་ཡོངས་སུ་དཀར་པོར་གྱུར་ཟིན་ལ་ལོ་བཞི་བཅུ་ཡས་མས་ཀྱི་མི་ཡིན་བཟོ་རྩ་བ་ནས་མི་འདུག ངོ་གདོང་རིད་ལ་བལྟ་མི་བཟོད་ཅིང་སེར་ལ་ནག་པ་མ་ཟད། སྔོན་བསགས་ལས་ངན་གྱིས་གདུང་པའི་སྐྱོ་སྣང་གི་གདོང་གཤིས་དེ་ནི་ཤིང་བརྐོས་དང་འདྲ་བར་སྣང་། མིག་འབྲས་གཡོ་བ་གཅིག་པོས་མོ་ནི་མི་གསོན་པོ་ཞིག་ཡིན་པར་མངོན་ཐུབ། མོའི་ལག་གཅིག་གིས་སྨྱུག་གཟེབ་ཅིག་ཁྱེར་ཡོད་པ་དེའི་ནང་ཕོར་པ་ཆག་རོ་སྟོང་པ་ཞིག་དང་ལག་པ་གཞན་དེས་རང་ལས་ཀྱང་རིང་བའི་སྨྱུག་མའི་རྒྱུག་པ་རྩེ་མོ་གས་ཆག་ཤོར་བ་ཞིག་ཐོགས་པས་མོ་ནི་དངོས་འབྲེལ་སློང་མོ་བ་ཞིག་རང་རེད།
ངས་ཡར་ལངས་ནས་མོ་དངུལ་སློང་བ་ཡོང་རྒྱུར་གྲབས་ནས་"ཁྱེད་རང་སླེབས་སོང་ངམ"ཞེས་མོས་སྔོན་ལ་དེ་ལྟར་དྲིས། "ཡིན""དེ་ཡག་པོ་བྱུང། ཁྱེད་རང་ནི་ཡི་གེ་ཤེས་མཁན་ཞིག་ཡིན་པ་མ་ཟད་གང་སར་འགྲོ་མྱོང་བས་མཐོང་ཐོས་ཆེ། ངས་རང་ལ་སྐད་ཆ་ཞིག་འདྲི་རྒྱུ་ཡོད"མོའི་ཉོབ་མདངས་ཀྱི་མིག་ནས་གློ་བུར་དུ་འོད་མདངས་ཤིག་འཕྲོས་སོང་། མོས་སྐད་ཆ་དྲིས་པ་འདྲ་ཞིག་དེ་ནི་ངའི་བསམ་ཡུལ་ལས་འདས་པས་རེ་ཞིག་ང་རང་ཧོན་ཐོར་ནས་རང་སར་ལངས་ནས་བསྡད། "ད་ག་རེད"མོས་ཚུར་གོམ་པ་གཉིས་ཙམ་སྤོས་ནས་སྐད་གདངས་དམའ་ཞིང་ཆེས་གསང་བའི་ངང་ནས"མི་ཤི་ཚར་རྗེས་ཡང་སྙིང་རྣམ་ཤེས་ཡོད་དམ"ཞེས་བཤད།
ང་རང་ཞེད་སྣང་ཤིན་ཏུ་སྐྱེས་ཤིང་མོའི་མིག་ཅེ་རེར་བགྲད་པ་དེ་མཐོང་ཚེ་སྒལ་པར་ཚེར་མ་ཟུག་པ་དང་འདྲ། སློབ་གྲྭའི་ནང་དུ་གྲ་སྒྲིག་བྱེད་ལོང་མེད་པར་གནས་སྐབས་ཀྱི་རྒྱུགས་ཚད་ལེན་དུས་དགེ་རྒན་གྱིས་ཀྱང་ཆེད་མངགས་བལྟ་སྲུང་བྱེད་པའི་སྐབས་ལས་ཀྱང་དངངས་སྐྲག་ཆེ་བ་བྱུང་། རྣམ་ཤེས་ཡོད་མེད་ཀྱི་སྐོར་རང་ཉིད་ལ་སྔས་ནས་རྣམ་རྟོག་མེད་མོད། དུས་འདིར་མོ་ལ་ལན་གང་འདྲ་ཞིག་བཏབ་ན་ལེགས་སམ། ངས་དུས་ཐུང་གི་ཐེ་ཚོམ་ངང་ནས་བསམ་པར། འདི་གའི་མི་རྣམས་ནི་སྔར་རྒྱུན་བཞིན་གདོན་འདྲེ་ཡོད་པར་ཡིད་ཆེས་བྱེད་ཀྱི་ཡོད། འོན་ཀྱང་མོ་ལ་བློ་དོགས་ཤིག་བྱུང་འདུག ཡང་ན་དེ་ལས་གཞན་པའི་འདུན་པ་ཞིག་ཡིན། འདུན་པ་དེ་ཡོད་དམ་མེད། མི་ལྔ་ལམ་དུ་ཕྱིན་པའི་སྡུག་བསྔལ་དེ་སྣོན་པའི་དགོས་པ་མེད་པས་མོའི་ཆེད་དུ"ངའི་བསམ་པར་གཅིག་བྱས་ན་ཡོད་ཀྱི་རེད"ཅེས་ཁ་ནས་ཐོན་ལ་མ་ཐོན་གྱིས་བཤད།
"བྱས་ན། དམྱལ་བ་ཡོད་ཀྱི་རེད""ཨཱ། དམྱལ་བ"ང་རང་ཧ་ལས་པའི་སྒོ་ནས་ཆིག་ལབ་བྱེད་བཞིན"དམྱལ་བ"གནས་ལུགས་ཐོག་ཡོད་དགོས་པའི་ངེས་པ་མེད། དོན་དེའི་རིགས་སུས་ཐེ་ཇུས་བྱེད་དམ"དེ་ལྟར་ན་ཤི་ཟིན་པའི་ཁྱིམ་ཚང་གཅིག་གི་མི་ཚང་མ་མཉམ་དུ་འཕྲད་སྲིད་དམ""ཨའེ་ཨའེ། ཕྲད་སྲིད་དམ"སྐབས་དེར་ང་རང་ནི་རྦད་དེ་མི་གླེན་པ་ཞིག་ཡིན་པ་ཤེས་སོང་། ཐེ་ཚོམ་དང་འཆར་གཞི་ག་རེ་ཡིན་རུང་དྲི་བ་གསུམ་པོ་དེ་འགོག་མ་ནུས། དེ་མུར་ང་རང་དཔའ་ཞུམ་ཞིང་བསམ་པར་སྔར་གྱི་སྐད་ཆ་དེ་རྣམས་ཡོངས་སུ་འགོག་འདོད་ཀྱིས"དེ་རེད"དངོས་འབྲེལ་ངས་གསལ་པོར་ཤེས་མ་སོང་། དོན་དངོས་ཐོག་ཡང་སྙིང་རྣམ་ཤེས་ཡོད་མེད་དེ་ང་རང་གིས་ཀྱང་གསལ་པོར་ཤེས་མ་སོང་། མོས་ཡང་བསྐྱར་མུ་མཐུད་ནས་སྐད་ཆ་མི་འདྲི་བའི་སྐབས་དང་བསྟུན་ནས་ངས་གོམ་ཞེང་ཆེན་པོས་འཚབ་འཚུབ་ངང་ཨ་ཁུའི་ནང་ལོག་ཕྱིན་པ་ཡིན་པས་ཤིན་ཏུ་བློ་མི་བདེ་བའི་ཚོར་སྣང་ཞིག་བྱུང་། ང་རང་གི་བསམ་པར་ངའི་ལན་དེས་མོ་ལ་ཉེན་ཁ་འབྱུང་བ་མིན་ནམ་སྙམ། མི་གཞན་གྱིས་སྨོན་འདུན་ཞུ་བའི་དུས་སུ་ཕལ་ཆེར་མོ་ལ་རང་ཉིད་ཁེར་རྐྱང་དུ་ལུས་པའི་ཚོར་སྣང་བྱུང་། ཡིན་ནའང་དེའི་ནང་དུ་དོན་སྙིང་གཞན་གང་ཞིག་ལྡན་ཡོད་དམ་ཡང་ན་སྔོན་ཚོར་གང་ཞིག་ལྡན་ཡོད། གལ་སྲིད་དོན་སྙིང་གཞན་ཞིག་ལྡན་ན་ཡང་དེའི་རྐྱེན་གྱིས་གནས་ཚུལ་གཞན་ཞིག་བྱུང་ན་ངས་དྲིས་ལན་དེ་དངོས་འབྲེལ་འགན་འཁུར་དགོས་པ་ཡིན། ཡིན་ན་ཡང་དེ་རྗེས་ཁོ་རང་ཁོང་དགོད་ཅིག་ཤོར་ཏེ་དེ་ནི་རེ་འགའ་བའི་དོན་ཞིག་ཏུ་སྣང་། སྤྱིར་དོན་སྙིང་གཏིང་ཟབ་ནི་གང་ཡང་མེད་མོད། ང་རང་གིས་བསམ་བློ་བཏང་དྲགས་པའི་རྐྱེན་གྱིས་དེ་ནི་དངོས་གནས་སློབ་གསོ་མཁས་ཅན་གྱིས་བཤད་པའི་སྨྱོ་ནད་ན་བ་ཟེར་པ་དེ་རང་རེད། དེར་མ་ཟད"གསལ་པོ་བཤད་ཤེས་མ་སོང"ཞེས་གསལ་གསལ་ཐིང་ཐིང་དུ་བཤད་པས་དྲིས་ལན་དེ་རྦད་དེ་རྩིས་མེད་དུ་བཏང་ཟིན་ནའང་གནས་ཚུལ་གང་ཞིག་བྱུང་ཡང་ང་དང་འབྲེལ་བ་ཅི་ཡང་མེད།
"གསལ་པོ་བཤད་ཤེས་མ་སོང"ཟེར་པའི་ཚིག་དེ་ཆེས་ནུས་པ་ལྡན་པའི་སྐད་ཆ་ཞིག་རེད། ལས་ཀའི་མྱོང་བས་དབེན་པའི་བློ་སྟོབས་ཅན་གྱི་གཞོན་ནུས་རྒྱུན་དུ་གཞན་གྱི་དོགས་གནད་ཐག་གཅོད་བྱེད་ཕོད་ཅིང་སྨན་པ་བདམས་ནས་མཐའ་འབྲས་ཡག་པོ་མ་བྱུང་ཚེ་ཧ་ལམ་ཀུན་གྱིས་སྡང་བའི་ཡུལ་དུ་གྱུར། འོན་ཀྱང་གསལ་པོ་བཤད་ཤེས་མ་སོང་ཞེས་པ་དེས་མཇུག་བསྡུས་རྐྱེན་དོན་དེ་ད་གཟོད་སེམས་བདེ་པོ་བྱུང་སོང་། དེ་དུས་ངའི་བསམ་པར་སྐད་ཆ་དེ་དེ་བས་ཀྱང་དགོས་ངེས་ཡིན་པའི་ཚོར་སྣང་ཞིག་བྱུང་། བུད་མེད་སློབ་མ་བ་ཞིག་དང་སྐད་ཆ་བཤད་ནའང་སྐད་ཆ་དེ་ནི་མེད་དུ་མི་རུང་བ་ཞིག་རེད།
ཡིན་ནའང་གང་ལྟར་ང་བློ་མི་བདེ་བ་ཞིག་བྱུང་ལ་མཚན་ཡུག་གཅིག་ཕྱིན་ནའང་ད་དུང་ལྷང་ངེར་དྲན་གྱི་འདུག ཡིད་ལ་སྔོན་ཚོར་ངན་པ་གང་ཞིག་འཆར་བ་བཞིན་རབ་རིབ་ཀྱི་དུས་དང་ཆོ་མེད་ཀྱི་དཔེ་ཁང་ནང་དུ་མི་བདེ་བའི་བློ་དེ་ནི་དེ་བས་ཤུགས་ཇེ་ཆེར་ཕྱིན་སོང་། དེ་ལས་སང་ཉིན་གྲོང་ཁྱེར་ནང་དུ་ཕྱིན་པ་ཡག ནོར་འཕེལ་ཟ་ཁང་ནང་གི་ཉ་གཤོག་དམར་བཙོས་དེ་ཐ་སྦག་ཆེན་པོ་གང་ལ་སྒོར་གཅིག་ཡིན་པས་གོང་ཚད་ཆུང་ལ་སྤུས་ལེགས་ཤིང་། ད་ལྟ་གོང་ཚད་འཕར་སྣོན་བྱུང་ཡོད་མེད་ནི་མ་ཤེས། དུས་རྒྱུན་མཉམ་དུ་འགྲོགས་པའི་གྲོགས་པོ་དག་མཁའ་ཡི་དུད་སྤྲིན་བཞིན་ཡལ་ཟིན་ནའང་ཉ་གཤོག་དམར་བཙོས་དེ་ནི་ང་རང་གཅིག་པུ་ལས་མེད་ཀྱང་མ་བཟས་ན་ག་ལ་འགྲིག གང་འདྲ་བྱས་ཀྱང་ང་རང་སང་ཉིན་ཐོན་འགྲོ་རྒྱུར་སེམས་ཐག་བཅད་ཟིན།
ངས་རྒྱུན་དུ་གནས་ཚུལ་གང་ཞིག་དེ་བཞིན་དུ་མི་འབྱུང་བར་སྨོན་ནའང་གནས་ཚུལ་དེ་ཏག་ཏག་དེ་བཞིན་དུ་བྱུང་བས་དོན་དེ་ཡང་ཕལ་ཆེར་དེ་དང་མཚུངས་པས་དངོས་འབྲེལ་གནས་ཚུལ་དམིགས་བསལ་ཞིག་འབྱུང་མགོ་བརྩམས་སོང་། མཚན་མོ་དེར་ངས་མི་ཁ་ཤས་ཤིག་ཁང་པ་སྦྲིག་མའི་ནང་དུ་བགྲོ་གླེང་བྱས་པ་ཐོས་བྱུང་བས་གནས་ཚུལ་ཞིག་གཏམ་གླེང་བྱེད་ཀྱི་ཡོད་པ་འདྲ་པོ་འདུག ཡིན་ནའང་ཡུད་ཙམ་མ་སོང་བར་སྐད་ཆ་བཤད་མཚམས་བཞག་སོང་། ཨ་ཁུ་གཅིག་པུ་འགྲོ་བཞིན་དུ་སྐད་ཤུགས་ཆེན་པོས"སྔ་མིན་ཕྱི་མིན། ཏག་ཏག་སྐབས་འདི་འདྲ་ཞིག་ལ་འཁེལ་རྒྱུར། འདི་ནི་ལྟས་ངན་མཐོང་བ་རང་རེད། "
སྔོན་ལ་ང་རང་ཡ་མཚན་སྐྱེས་ནས་དེ་རྗེས་བློ་མི་བདེ་བ་ཞིག་བྱུང་། ཕལ་ཆེར་སྐད་ཆ་དེ་ང་དང་འབྲེལ་བ་འདུག སྒོའི་ཕྱིར་བལྟས་པས་སུ་ཡང་མཐོང་རྒྱུ་མི་འདུག དགོང་ཟས་གོང་དུ་ཁོང་ཚོའི་གླ་པ་རྣམས་ཇ་འཐུང་བར་ཡོང་རྒྱུར་སྒུག་ཐུབ་ཙམ་བྱུང་བས་ང་ལ་གཞི་ནས་གནས་ཚུལ་ཉན་ཞིབ་བྱ་རྒྱུའི་གླགས་རྙེད་བྱུང་།
ངས"ད་ལྟ། སྦྱིན་བདག་སུ་ཁོང་ཁྲོ་ལངས་པ་རེད། "ཅེས་དྲིས། ཉིན་གླ་མཁན་དེས་ཐད་ཀར"ཞང་ལིན་སོའོ་དང་གཞན་སུ་ཡོའོ་རེད"ཅེས་བཤད།
"ང་མགྱོགས་མྱུར་དུ""ཞང་ལིན་སོའོ། ག་རེ་བྱས་འདུག"ཅེས་དྲིས།
"རྒས་འདུག"
"ཤི་བ་རེད་པས""ངའི་སེམས་གློ་བུར་དུ་དམ་སྦྲེང་ངེར་གྱུར་ཏེ་ཧ་ལམ་མཆོངས་གྲབས་ཀྱིས་གདོང་གཤིས་ཀྱང་ལོག་པ་འདྲ། ཡིན་ནའང་ཁོང་གིས་མགོ་བོ་ཡེ་ནས་མ་བཏེག་པས་ཚོར་སྣང་གང་ཡང་བྱུང་མ་སོང་། ང་རང་ཡང་བབ་བརླིང་གིས་མུ་མཐུད་ནས་དྲིས་པར"ག་དུས་ཤི་བ་རེད"
"ག་དུས་རེད་པས། མདང་དགོང་གི་མཚན་གུང་རེད་ཡང་ན་དེ་རིང་རེད། ངས་གསལ་པོ་བཤད་ཤེས་མ་སོང་།"
"གང་འདྲ་བྱས་ནས་ཤི་བ་རེད"
"གང་འདྲ་བྱས་ནས་ཤི་བ་རེད་ཨས། སྐྱོ་དྲགས་ནས་ཤི་བ་མ་རེད་པས"ཞེས་ཁོང་གིས་སྣང་མེད་ངང་ལན་བཏབ་སྟེ་སྔར་བཞིན་ང་ལ་བལྟ་ཙམ་ཡང་མ་བྱས་པར་ཕྱིར་ཐོན་སོང་། འོན་ཀྱང་ང་རང་གི་དངངས་སྐྲག་དེ་ནི་གནས་སྐབས་ཙམ་ཞིག་ཡིན་པས་དེ་ནས་གནས་ཚུལ་ལྷགས་ཡོང་སྙམ་པ་དེ་ང་རང་གིས"བཤད་ཤེས་མ་སོང"ཟེར་བ་དེར་བརྟེན་ཁོང་གིས"སྐྱོ་དྲགས་ནས་ཤི་བ་རེད"ཟེར་བ་དེ་ཡིས་སེམས་གསོ་བྱེད་པའི་དགོས་པ་མེད་པས་བློ་རིམ་བཞིན་ལྷོད་པོར་གྱུར། ཡིན་ནའང་སྐབས་སྐབས་སུ་ད་དུང་འགྱོད་སེམས་ཅུང་ཟད་སྐྱེ་ཡི་འདུག
དགོང་ཟས་བསྒྲིགས་རྗེས་ཨ་ཁུས་རྫིག་ཉམས་ཀྱིས་མཉམ་དུ་འདུག་རོགས་བྱས། ང་རང་གིས་ཀྱང་ད་དུང་ཞང་ལིན་སོའོ་ལ་གནས་ཚུལ་འདྲི་འདོད་སྐྱེས། འོན་ཀྱང་ཁོང་གིས"ལྷ་འདྲེ་ནི་ལས་འབྲས་ལ་བརྟེན་ནས་འབྱུང་བ"ཟེར་བ་དེ་ལྟ་ཀློག་བྱས་མྱོང་ཡང་ད་དུང་འཛེམ་བྱ་ཤིན་ཏུ་མང་པོ་ཡོད་པ་ཤེས་ཀྱིན་ཡོད།
སྨོན་འདུན་ཞུ་ཉིན་གྱི་སྐབས་སུ་ཤི་དང་ན་ཚ་བཅས་ཀྱི་སྐད་ཆ་ནི་རྩ་བ་ནས་བཤད་མི་རུང་། གལ་སྲིད་མི་ཤོད་ཐབས་མེད་ཡིན་ཚེ་གསང་ཚིག་གིས་ཚབ་བྱས་ནས་བཤད་དགོས་པས་བློ་ཕངས་པ་ཞིག་ལ་ང་རང་གིས་ཀྱང་དེ་མི་ཤེས་པའི་རྐྱེན་གྱིས་ཐེངས་ཁ་ཤས་སྐད་ཆ་འདྲི་འདོད་ཡང་མཐར་ཐུག་འདྲི་མཚམས་འཇོག་དགོས་བྱུང་། ངས་ཁོང་གི་གདོང་གཤིས་རྫིག་ཉམས་དང་གློ་བུར་དུ་ཁོང་གིས་ང་ནི་སྔ་མིན་ཕྱི་མིན་གྱི་སྐབས་དེ་འདྲ་ཞིག་ལ། ཁོང་སུན་པོ་བཟོས་པ་དེ་ཡང་ལྟས་ངན་ཞིག་ཡིན་པར་བསམ་བཞིན་དུ་ལམ་སེང་ཁོང་ལ་ང་སང་ཉིན་ལིའུ་ཀྲན་གྲོང་བརྡལ་ནས་ཐོན་ཏེ་གྲོང་ཁྱེར་དུ་འགྲོ་གི་ཡིན་ཞེས་བཤད་པ་ཡིན་པས་དེ་མ་ཐག་ཁོང་གི་བློ་ལྷོད་དུ་ཕྱིན། ཁོང་གིས་ཀྱང་དེ་ཙམ་ཉར་འདོད་མི་བྱེད། དེ་འདྲའི་ཡིད་མུག་པའི་ངང་ནས་དགོངས་ཟས་བཟས་པ་ཡིན། དགུན་དུས་ཉི་མ་ཐུང་ལ་ཁ་བ་ཡང་བབས་པའི་རྐྱེན་གྱིས་གྲོང་བརྡལ་དེ་སྔ་ས་ནས་མུན་པས་བཏུམས་པར་གྱུར། མི་ཚང་མ་བཞུ་མར་གྱི་འོག་ཏུ་བྲེལ་འཚུབ་ཡོད་ནའང་སྒེའུ་ཁུང་གི་ཕྱི་ལོགས་སུ་ཤིན་ཏུ་ཁུ་སིམ་མེར་གནས། ང་རང་གཅིག་པུ་སེར་མདངས་འཚེར་བའི་སྣུམ་བཞུའི་འོག་ཏུ་བསྡད་ནས་བསམས་པར་བློ་གཏད་རེ་བཅོལ་གང་ཡང་མེད་པའི་ཞང་ལིང་སོའོ་འདི་མི་རྣམས་ཀྱིས་གད་སྙིགས་ཁྲོད་དུ་མཐོང་ན་ཞེན་པ་ལོག་པའི་ཟོག་རོ་བཞིན་དོར། དེ་གད་སྙིགས་ཁྲོད་གཟུགས་དབྱིབས་ད་དུང་མངོན་རྒྱུ་ཡོད་རྐྱེན་འཚོ་བར་དགའ་བའི་མི་རྣམས་ཀྱིས་བལྟས་ན་མོ་ད་དུང་གང་གི་ཕྱིར་འཚོ་གནས་བྱེད་པར་ཕལ་ཆེར་ཡ་མཚན་པར་བྱེད། གང་ལྟར་ད་ཆ་སྣང་མེད་ཀྱིས་གཙང་མར་ཆགས་ཟིན། རྣམ་ཤེས་ཡོད་མེད་དེ་ངས་ཤེས་ཀྱི་མེད་ཀྱང་ཚེ་འདིར་བློ་གཏད་རེ་བཅོལ་གང་ཡང་མེད་ཀྱང་ཆོག་ལ་དེ་ལས་ཀྱང་མཐོང་མི་འདོད་པ་དེ་མ་མཐོང་ཆོག་པས་དེ་མི་གནས་ལ་མཐོང་འདོད་མི་སྐྱེ་བ་དེ་ཡང་མཐོང་དགོས་མེད་པས་རང་གཞན་གང་ལའང་ཐམས་ཅད་ལེགས་པར་སེམས། ངས་ཁ་ཁུ་སིམ་པོས་སྒེའུ་ཁུང་ཕྱི་རོལ་གྱི་ཁ་བའི་འདབ་མ་ལྷུག་ལྷུག་ཏུ་བབས་པའི་སྒྲར་ཉན་བཞིན་ཕྱོགས་གཅིག་ནས་བསམ་ཀྱང་རིམ་བཞིན་བློ་བདེ་བག་ཕེབས་སུ་གྱུར།
ཡིན་ཡང་སྔོན་མཐོང་ཐོས་སུ་གྱུར་པའི་མོའི་མི་ཚེ་ཕྱེད་ཀྱི་ལག་རྗེས་ཆ་ཤས་རྣམས་འདིར་སླེབས་དུས་ཀྱང་ཆ་ཡོངས་སུ་རྫོགས་པར་བྱེད།
མོ་ནི་ལུའུ་ཀྲན་གྲོང་བརྡལ་གྱི་མི་མིན། ལོ་གཅིག་གི་དགུན་སྟོད་དུ་ཨ་ཁུའི་ནང་དུ་གཡོག་མོ་བརྗེ་དགོས་བྱུང་ཞིང་ངོ་སྤྲོད་བྱེད་མཁན་རྒན་མོ་ཝེ་ལགས་ཀྱིས་མོ་ཁྲིད་ནས་ཡོང་བ་རེད། མོའི་མགོ་ལ་སྐྲ་འཆིང་དཀར་པོ་ཞིག་བརྒྱབ་ཡོད་ལ་སྨད་གོས་ནག་པོ་ཞིག་གྱོན་ཡོད་ཅིང་བར་འཚངས་ཅན་གྱི་སྟོད་ཐུང་སྔོན་མོའི་འོག་ཏུ་རྔུལ་ལེན་དཀར་པོ་ཞིག་ཀྱང་གྱོན་ཡོད། ལོ་ནི་ཕལ་ཆེར་ཉི་ཤུ་རྩ་དྲུག་རྩ་བདུན་དུ་སླེབས་ཤིང་གདོང་མདོག་སེར་སྐྱར་གྱུར་ནའང་མཁུར་ཚོས་གཉིས་ནས་ད་དུང་དམར་མདངས་མངོན། རྒན་མོ་ཝེ་ལགས་ཀྱིས་མོ་ལ་ཞང་ལིན་སོའོ་ཞེས་འབོད་པ་དང་ཟེར་རྒྱུ་ལ་རང་གི་མ་ཁྱིམ་གྱི་ཁྱིམ་མཚེས་ཡིན་ཟེར། མོའི་ཁྱོ་ག་གྲོངས་རྗེས་ཕྱི་ལ་ལས་ཀ་བྱེད་པར་ཡོང་བ་རེད། ཨ་ཁུས་སྨིན་མ་བསྡུ་ཙམ་བྱས་པས་ཨ་ནེས་ཁོང་ནི་ཡུགས་མོ་ལ་སུན་སྣང་བྱེད་ཀྱི་ཡོད་པ་ཤེས་པར་གྱུར། འོན་ཀྱང་མོའི་བཟོ་ལྟ་ལ་བལྟས་ན་ཚུལ་མཐུན་ཡིན་པར་ངེས་ཤིང་ལུས་སྟོབས་ཀྱང་རྒྱས་པ་མ་ཟད་མིག་ལའང་མཐོང་བདེ་པོར་སྣང་། ངག་ནས་གང་ཡང་མི་བཤད་པར་ཤིན་ཏུ་ནས་ཡིན་ལུགས་ཚུལ་དང་ལྡན་ཞིང་ལས་ལ་བཟོད་བསྲན་ཆེ་མདོག་འདུག་པས་ཨ་ཁུའི་རྣམ་འགྱུར་ལ་མ་བལྟས་པར་མོ་ཉར་བ་རེད། ཚོད་ལྟའི་ལས་ཀའི་དུས་ཚོད་ནང་དུ་མོས་ཉིན་གང་ལས་ཀ་བྱེད་ཅིང་ལས་ཀ་མེད་ན་ཧ་ལམ་སུན་སྣང་སྐྱེ་ཡི་ཡོད་པ་ལྟ་བུར་སྣང་། ལུས་ཤུགས་ཆེ་བས་ཕོ་གཞོན་ཞིག་གི་དོ་ཟླར་ནུས། དེར་བརྟེན་ཉིན་གསུམ་པ་ནས་མོ་ཉར་རྒྱུར་གཏན་འཁེལ་བྱས། ཟླ་རེའི་གླ་ཆ་ནི་དངུལ་སྲང་ལྔ་བརྒྱ་ཡིན།
ཚང་མས་མོ་ལ་ཞང་ལིན་སོའོ་ཞེས་འབོད་ཀྱི་ཡོད། མོའི་རུས་མིང་འདྲིས་མེད་ཀྱང་ངོ་སྤྲོད་བྱེད་མཁན་ནི་ཝེ་ཅཱ་ཧྲན་གྱི་མི་ཡིན་ལ་བཤད་སྲོལ་ལ་ཁྱིམ་མཚེས་ཡིན་ཟེར་བས་མོ་རང་ཡང་ཕལ་ཆེར་རུས་ཝེ་ཡིན་ངེས། མོ་སྐད་ཆ་བཤད་རྒྱུར་དགའ་པོ་དེ་ཙམ་མེད་ལ་གཞན་གྱིས་སྐད་ཆ་དྲིས་རྗེས་གཞི་ནས་ལན་འདེབས་པ་དང་དེ་ཡང་མང་པོ་མི་བཤད། ཉིན་བཅུ་གྲངས་ཕྱིན་པའི་རྗེས་སུ་གཞི་ནས་མོའི་ནང་དུ་ད་དུང་སྒྱུག་མོ་ནན་པོ་ཞིག་ཡོད་པ་རིམ་བཞིན་ཤེས་རྟོགས་བྱུང་བ་དང་། ཨ་ཁུའི་བུ་ཞིག་ཡོད་པ་དེ་ཡང་ལོ་བཅུ་ལྷག་ལོན་ཞིང་བུད་ཤིང་འཐུ་ཐུབ་ཙམ་ཡོད། མོའི་ཁྱོ་ག་ནི་དཔྱིད་ཀར་ཚེ་ལས་འདས་པ་དང་མ་གཞི་ཁོང་ཡང་བུད་ཤིང་འཐུས་ནས་འཚོ་བ་སྐྱེལ་མཁན་ཞིག་ཡིན། མོ་ལས་ལོ་བཅུ་ཡིས་ཆུང་། ཚང་མས་ཤེས་རྟོགས་བྱུང་བ་ནི་དེ་ཙམ་ཞིག་ཡིན་ནོ། །
ཉི་མ་ནི་ཤིན་ཏུ་འགྲོ་མགྱོགས་པོ་ཞིག་ཡིན་ལ་མོའི་ལས་ཀ་ཡང་དལ་ལྷོད་ཡེ་ནས་མ་བྱུང་། མི་ཚང་མས་སྦྱིན་བདག་ལིའུ་ཚང་གིས་གླས་པའི་གཡོག་མོ་དེ་དངོས་གནས་གཞོན་པ་ཧུར་པོ་ཞིག་ལས་ཀྱང་ཧུར་བ་འདུག་ཟེར། ལོ་མཇུག་ལ་སླེབས་དུས། གཙང་སྦྲ་བྱ་རྒྱུ་དང་དེ་བཞིན་བྱ་དེ་དང་ངང་པ་གསོད་ཅིང་མཚན་ཡུག་ཏུ་ནོར་གྱི་རྟེན་དེ་དག་བཙོ་བ་སོགས་ཚང་མ་མི་གཅིག་གིས་བྱེད་ཀྱིན་ཡོད་པས་གླ་པ་གཞན་སྣོན་དགོས་པ་མ་བྱུང་། ཡིན་ཡང་མོ་ནི་དེ་ལས་ལྡོག་སྟེ་བློ་ཡིད་ཚིམ་པར་གྱུར་ཞིང་མཆུ་སྒྲོས་ཀྱི་ཟུར་ནས་རིམ་གྱིས་འཛུམས་མདངས་ཕྱུང་ལ་གདོང་ཡང་བག་གྲོ་བའི་རྣམ་པར་གྱུར།
ལོ་གསར་བཏང་ཚར་མཚམས་ལ་མོ་ཆུ་ཁ་ནས་འབྲས་བཀྲུས་ཏེ་ལོག་ཡོང་དུས་གློ་བུར་དུ་གདོང་གཤིས་ལོག ད་གིན་ཆུ་ཕར་ངོས་ནས་ཐག་རིང་པོར་སྐྱེས་པ་ཞིག་ཕར་འགྲོ་ཚུར་འགྲོ་བྱེད་པ་མཐོང་བྱུང་ཟེར། དེ་ནི་རང་གི་ཁྱོ་གའི་ཨ་ཁུ་འདྲ་ཆེ་ལ་ཕལ་ཆེར་མོ་རང་འཚོལ་བར་ཡོང་བ་མིན་ནམ་སྙམ། ཨ་ནེ་དོགས་པ་དང་དངངས་འཚབ་སྐྱེས་ཏེ་ཞིབ་པར་བྲིས་ཀྱང་མོས་མ་བཤད། ཨ་ཁུས་ཤེས་མ་ཐག་སྨིན་མ་བསྡུས་ཏེ་བཤད་པར"དེ་ཡག་པོ་མ་རེད། མོ་ཕལ་ཆེར་བྲོས་ཡོང་བ་རེད"
མོ་ཏན་ཏན་བྲོས་ཡོང་བ་ཞིག་རེད། དུས་ཚོད་རིང་པོ་མ་སོང་བར་སྔོན་དཔག་དེ་ར་སྤྲོད་བྱུང་།
ཕལ་ཆེར་ཉིན་བཅུ་གྲངས་ཤིག་ཕྱིན་རྗེས་མི་རྣམས་ཀྱིས་དེ་སྔོན་གྱི་གནས་ཚུལ་དེ་རིམ་གྱིས་བརྗེད་པར་གྱུར། རྒན་མོ་ཝེ་ལགས་ཀྱིས་གློ་བུར་དུ་བུད་མེད་ལོ་སུམ་ཅུ་ཅན་ཞིག་ནང་དུ་ཁྲིད་ཡོང་ནས་དེ་ནི་ཞང་ལིན་སོའོ་ཡི་སྒྱུག་མོ་རེད་ཟེར། བུད་མེད་དེ་གྲོང་གསེབ་ཀྱི་མི་ཡིན་པ་འདྲ་ཡང་མི་ལ་འབྲེལ་བ་བྱེད་སྐབས་བག་ཕེབས་ལ་སྐད་ཆ་བཤད་མཁས་པས་འཚམས་འདྲི་བྱས་རྗེས་དགོངས་དག་ཐུགས་བདེན་ཞུས་ནས་མོ་རང་ནི་ཆེད་དུ་བུའི་མནའ་མ་འཁྲིད་པར་ཡོང་བ་ཡིན་ཟེར། དཔྱིད་ཚུགས་ལས་བྲེལ་ཆེ་བས་ནང་དུ་རྒན་འཁོགས་དང་ཕྲུ་གུ་ལས་མེད་པས་ལག་རོགས་མི་འདང་ཟེར།
ཨ་ཁུས"མོ་རང་གི་སྒྱུག་མོས་ཁྲིད་དེ་ཡོང་ན་དེ་ལ་བྱེད་ཐབས་གང་ཡོད"ཟེར།
དེ་ནས་གླ་ཆ་རྩིས་བརྒྱབ་སྟེ་ཁྱོན་བསྡོམས་དངུལ་སྲང་ཆིག་སྟོང་བདུན་བརྒྱ་ལྔ་བཅུ་ཐོབ་པས་མོས་ཚང་མ་སྦྱིན་བདག་ཚང་ལ་བཅོལ་ནས་དངུལ་སྲང་གཅིག་ཀྱང་བེད་སྤྱོད་བཏང་མེད་པར་ཚང་མ་མོ་རང་གི་སྒྱུག་མོར་སྤྲད། བུད་མེད་དེས་གྱོན་གོས་རྣམས་བླངས་ཏེ་ཐུགས་རྗེ་ཆེ་ཞུས་ནས་ཕྱིར་ཐོན། དེ་དུས་ཉིན་གུང་གི་དུས་ཚོད་ཟིན།"ཨཱ་ཡ། འབྲས། ཞང་ལིན་སོའོ་འབྲས་འཁྲུ་བར་ཕྱིན་པ་མ་རེད་པས"གང་མཚམས་ཤིག་ལ་ཨ་ནེས་གཞི་ནས་ཧང་སངས་བའི་སྐད་ཅོར་ཆེན་པོ་ཞིག་བརྒྱབ། ཕལ་ཆེར་མོ་རང་གྲོད་པ་ལྟོགས་པས་ཉིན་གུང་གི་ཟ་མ་ཡིད་དུ་འཁོར་བ་མིན་ནམ་སྙམ། དེས་ན་ཚང་མ་ཁག་བགོས་ནས་འབྲས་འཁྲུ་སའི་ཚགས་སེ་འཚོལ་བར་ཕྱིན། ཨ་ནེ་དང་ཐོག་ཐབ་ཚང་དང་དེ་ནས་ཚོམས་ཆེན་མདུན་མ། དེ་རྗེས་ཉལ་ཁང་བཅས་ལ་བཙལ་ཡང་གང་སར་ཚགས་སེའི་གྲིབ་བཟོ་ཙམ་ཡང་མཐོང་བར་མ་གྱུར། ཨ་ཁུས་དལ་བུས་སྒོ་ཕྱིར་ཐོན་ནས་བལྟས་ཀྱང་མཐོང་ཡུལ་དུ་མ་གྱུར་པས་ཆུ་འགྲམ་དུ་སླེབས་དུས་གཞི་ནས་ཆུ་ངོགས་སུ་ཡོ་འཁྱོག་མེད་པར་བཞག་པ་མཐོང། དེའི་འགྲམ་དུ་ད་དུང་ཚལ་ཆག་པ་ཞིག་ཀྱང་བཞག་འདུག
དེ་མཐོང་མཁན་གྱི་མི་ཚོས་བཤད་པ་ལྟར་ན། ཆུ་ནང་དུ་སྔ་དྲོ་ནས་ཐོག་ཁེབས་དཀར་པོ་བྱས་པའི་གྲུ་ཞིག་བསྡད་འདུག་ལ་དེ་ཚང་མ་ཐོག་ཁེབས་ཀྱིས་གཡོག་འདུག་པས་ནང་དུ་མི་སུ་འདྲ་ཞིག་ཡོད་མེད་མི་ཤེས། འོན་ཀྱང་གནས་ཚུལ་དེ་མ་བྱུང་གོང་ལ་མི་སུས་ཀྱང་ཁོ་ལ་ཁ་ཡ་བྱེད་མཁན་མ་བྱུང་། ཞང་ལིན་སོའོ་འབྲས་འཁྲུ་བར་ཡོང་ནས་མར་སྒུག་ཙམ་བྱས་མ་ཐག་གློ་བུར་དུ་གྲུ་དེའི་ནང་ནས་སྐྱེས་པ་གཉིས་མཆོངས་ཡོང་བ་དེ་ནི་རི་ཁུལ་གྱི་མི་འདྲ་ཞིང་གཅིག་གིས་མོ་འཇུས་ཏེ་གཞན་དེས་རོགས་པ་བྱས་ནས་གྲུའི་ནང་དུ་དྲུད་ནས་ཕྱིན། ཞང་ལིན་སོའོ་ཡིས་ད་དུང་ངུ་སྐད་ཁ་ཤས་བརྒྱབ་རྗེས་སླར་ཡང་ངུ་སྒྲ་གང་ཡང་མ་བྱུང་བས་ཕལ་ཆེར་ཁ་བཀག་པ་འདྲ། དེ་རྗེས་བུད་མེད་གཉིས་ཡོང་ཞིང་གཅིག་ནི་ངོ་མི་ཤེས་ལ་ཅིག་ཤོས་དེ་ནི་རྒན་མོ་ཝེ་ལགས་རེད་འདུག གསང་སྟབས་ཀྱིས་གྲུའི་སྦྲིག་ཏུ་བལྟས་པས་གསལ་པོ་དེ་ཙམ་མེད། མོ་ནི་ཐག་པས་བཀྱིགས་ཏེ་གྲུ་པང་སྟེང་དུ་བཞག་པ་འདྲ།
ཨ་ཁུས"སྡུག་ཅག ཡིན་ནའང"ཞེས་བཤད། ཉིན་དེར་ཨ་ནེ་སོ་སོས་ཉིན་གུང་གི་ཟ་མ་བཟོས་པ་དང་ཁོང་ཚོའི་བུ་ཨ་ཉུའུ་ཡིས་མེ་བཏང་བ་རེད།
གུང་ཟས་ཟོས་ཚར་རྗེས་རྒན་མོ་ཝེ་ལགས་ཡང་ནང་དུ་སླེབས་ཡོང་། ཨ་ཁུས"སྡུག་ཅག"ཅེས་བཤད།
"ཁྱེད་རང་ག་རེ་ཡིན་ཟེར་གྱི་ཡོའོ་རེད། རང་ད་དུང་ང་ཚོའི་ནང་དུ་ཡོང་ནུས་སམ"ཨ་ནེས་ཕོར་པ་འཁྲུ་བཞིན་དུ་མོ་ཕྲད་མ་ཐག་ཁོང་ཁྲོའི་ངང་ནས"ཁྱེད་རང་གིས་མོ་ངོ་སྤྲོད་བྱས་ནས་ཡོང་བ་རེད་ལ་ཡང་གཞན་དང་ཁ་མཐུན་བྱས་ནས་མོ་འཕྲོག་ཕྱིན་པས་གང་སར་ལབ་གླེང་བྱ་རྒྱུ་བཟོས། མི་ཀུན་གྱིས་བལྟས་ན་གང་འདྲ་ཞིག་འགྱུར་རམ། ཁྱེད་རང་གིས་ང་ཚོའི་ནང་འདི་རྩེད་མོའི་ཡུལ་དུ་བྱེད་ཀྱི་ཡོད་དམ"ཞེས་བཤད། "ཨ་ཙི། ཨ་ཙི། ང་དངོས་གནས་མགོ་སྐོར་ཐེབས་བཞག ད་ཐེངས་ང་ཆེད་མངགས་གསལ་བཤད་བྱ་བར་ཡོང་བ་ཡིན"མོས་ང་ལ་ལས་ཀ་འཚོལ་རྒྱུའི་རེ་བ་བཏོན་བྱུང་བས་མོས་རང་གི་སྒྱུག་མོར་གསང་ནས་ཡོང་བ་ཡིན་པ་ནི་ངས་ག་ནས་ཤེས། སྦྱིན་བདག་དང་ལྕམ་སྐུ་ཞབས་གཉིས་དགོངས་འགལ་མེད་པ་ཞུ། ང་ནི་རྟག་ཏུ་རིག་པ་མི་གསལ་ལ་གཟབ་གཟབ་མ་བྱས་པའི་རྐྱེན་གྱིས་བདག་པོར་དགོངས་པ་ཚོམས་པ་བཟོས་སོང་། སྟབས་ལེགས་པར་གཟིམ་ཤག་མཆོག་རྒྱུན་པར་ནས་ཐུགས་དཀྱེལ་ཆེ་བས་ཅོལ་ཆུང་གི་ལས་ལ་ཇི་མི་སྙམ་པར་ཡིན། ད་ཐེངས་ངས་ངེས་པར་དུ་མི་ཡག་པོ་ཞིག་ངོ་སྤྲོད་བྱས་ནས་ཉེས་པ་གསབ་ཐུབ་པ་བྱེད་ཀྱི་ཡིན"
ཨ་ཁུས"ཡིན་ནའི"ཞེས་བཤད།
དེ་ནས་བཟུང་ཞང་ལིན་སོའོ་ཡི་དོན་རྐྱེན་དེ་མཇུག་བསྒྲིལ་བས་མི་རིང་བར་དེ་ཡང་བརྗེད་པར་གྱུར་རོ། །


text:
- བདེ་ཆེན་ཕོ་བྲང་སློབ་གྲྭ། |
- རྒྱལ་པོའི་ཞིང་སློབ་གྲྭ་ཀུན་ཕན་འོད་ཟེར་ཆོས་གླིང་། |
- ཕོ་ཆུ་ལྡུམ་རྭ་གཞི་་རིམ་སློབ་གྲྭ་ལྟེ་བ། |
བདེ་ཆེན་ཕོ་བྲང་སློབ་གྲྭ།
བླ་མ་རྒྱལ་བ་ལྷ་སྣང་པས སྤྱི་ལོ ༡༢༢༤ ལོར་རྡོ་སྔོན་རྫོང་ཞེས་འདིར་ཆགས་བཏབ་གནང་སྟེ་རྒྱལ་བ་ལྷ་སྣང་པའི་བརྒྱུད་འཛིན་རྣམས་ཀྱིས་རིམ་པར་བསྐྱངས་། ཕྱིས་སུ་རབ་བྱུང ༡༡ ལྕགས་སྦྲུལ་སྤྱི་ལོ ༡༦༤༡ ལ་དཔལ་འབྲུག་པ་རིན་པོ་ཆེ་ཞབས་དྲུང་ངག་དབང་རྣམ་རྒྱལ་གྱིས་རྩིས་བཞེས་ནས་འབྲུག་བདེ་ཆེན་ཕོ་བྲང་ཟེར་མཚན་གསོལ་གནང་སྟེ། དཔལ་འབྲུག་པ་བཀའ་བརྒྱུད་ཀྱི་ཆོས་ལུགས་འཛིན་པའི་དགེ་འདུན་གྱི་སྡེ་གཞི་བཙུགས་གནང་བས་གཞུང་གྲྭ་ཚང་གི་སློབ་གྲྭ་རྙིང་ཤོས་ཞིག་ཏུ་གྱུར། ཡང་གཞུང་ཞབས་ནས་ཉམས་གསོ་དང་དགེ་འདུན་གྱི་བཞུགས་ཁང་སོགས་རྒྱ་བསྐྱེད་གནང་སྟེ་གཞི་རིམ་ལྟེ་བར་བསྒྱུར་བཅོས་མཛད་དེ། ད་ལྟ་དགེ་འདུན་པ་བཞི་བརྒྱ་ལྷག་པ་ཞིག་གཞི་རིམ་གྱི་སློབ་སྦྱོང་བྱེད་བཞིན་པར་བཞུགས་ཡོད་དོ།།
རྒྱལ་པོའི་ཞིང་སློབ་གྲྭ་ཀུན་ཕན་འོད་ཟེར་ཆོས་གླིང་།
བུ་ཆོས་གར་ཐིག་དབྱངས་གསུམ་སོགས་གོང་མ་ན་རིམ་བརྒྱུད་པའི་ཕྱག་སྲོལ་རྣམས་མི་ཉམས་ཡུན་དུ་བརྟན་པའི་ཐབས་སུ་གྲྭ་ཚང་བཀོད་ཚོགས་ཀྱི་གྲོས་ཆོད་ལྟར་འབྲུག་གཞུང་གི་རྒྱབ་སྐོར་ཐོག་སྤྱི་ལོ ༢༠༡༡ དབྱིན་ཟླ་དང་པའི་ཚེས ༦ ལ་འགོ་འཛུགས་ཏེ་ཕྱི་ནང་མེད་པར་བཟོ་བཀོད་ཕུན་སུམ་ཚོགས་པ་ཉིད་དུ་བསྒྲུབས་པའི་དགའ་སྟོན་ཡང་སྤྱི་ལོ ༢༠༡༤ དབྱིན་ཟླ ༧ པའི་ཚེས ༡ ལ་སྐྱབས་རྗེ་རིན་པོ་ཆེ་མཆོག་གི་དབུ་བཞུགས་ཐོག་དགེ་འདུན་འདུས་པ་རྒྱ་མཚོས་རབ་གནས་ཟབ་རྒྱས་གནང་སྟེ་བྱིན་གྱི་བརླབས་པར་མཛད་པའི་མཐར། གཞུང་གྲྭ་ཚང་གི་གཙུག་སློབ་རིན་པོ་ཆེ་ནས་གཞི་རིམ་སློབས་གྲྭ་ལྟེ་བར་སྒོ་འབྱེད་གནང་སྟེ་ཤར་ཕྱོགས་རྗོང་ཁག་དྲུག་གི་བསྟན་འཛིན་གྱི་གཞོན་ནུ་རྣམས་གཞི་རིམ་གྱི་སློབ་སྦྱོང་ལ་བརྩོན་བཞིན་པར་ལགས་སོ།།
ཕོ་ཆུ་ལྡུམ་རྭ་གཞི་་རིམ་སློབ་གྲྭ་ལྟེ་བ།
སྤྱི་ལོ ༢༠༠༤ ལོར་ཡོངས་ཀྱི་དགེ་བའི་བཤེས་གཉེན་དམ་པ་ཚོགས་སློབ་སྐུ་བགྲེས་ལེགས་བཤད་རྒྱ་མཚོ་ཞབས་ཀྱིས་སྤུངས་རྫོང་དབྱར་བཞུགས་ཀྱི་དགེ་འདུན་པ་ཡོངས་ཀྱི་དོན་དུ་དགོངས་ནས་གཞི་བཙུགས་གནང་། ཕྱིས་སུ་སྤྱི་ལོ ༢༠༡༡ ཟླ་དང་པའི་ཚེས ༦ རྒྱ་གཞུང་གི་རྒྱབ་སྐྱོར་ཐོག་ཉམས་གསོ་དང་རྒྱ་བསྐྱེད་གནང་སྟེ་ཕྱི་ནང་མེད་པར་ལེགས་པར་བསྒྲུབས་རྗེས་སུ་སྤྱི་ལོ ༢༠༡༤ ལ་གྲྭ་ཚང་བཀོད་ཚོགས་ཀྱི་གྲོས་ཆོད་ལྟར་གཞི་རིམ་ལྟེ་བར་སྒོ་འབྱེད་གནང་སྟེ་ཀུན་རྫོབ་བརྡའི་སྒོ་ནས་ཆོ་གའི་ལག་ལེན་རྣམས་སློབ་སྦྱོང་བྱེད་བཞིན་པར་ལགས་སོ།


text:
པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་
འཁྲུངས་ཡུལ་ནི་གཙང་སྟོད་ལྷན་དྲུག་བརྒྱ་བའི་སྤེའུ་ཞེས་པའི་ཡུལ་དུ་ཡབ་དྲུང་འཚོ་བ་ཀུན་དགའ་འོད་ཟེར་དང་ཡུམ་འཚོ་རྒྱལ་གཉིས་ཀྱི་སྲས་སུ་བོད་ཀྱི་རབ་ཆུང་བཅུ་པའི་ལྕགས་རྟ(༡༥༧༠)ལོར་འཁྲུངས་ཤིང་རབ་ཆུང་བཅུ་གཅིག་པའི་ཆུ་སྟག(༡༦༦༢)ལོ་བར་དགུང་ལོ་གོ་གསུམ་བཞུགས། དགུང་ལོ་ལྔ་ལ་ཕེབས་སྐབས་དབེན་ས་པ་བློ་བཟང་དོན་གྲུབ་ཀྱི་སློབ་མ་མཁས་གྲུབ་སངས་རྒྱས་ཡེ་ཤེས་ཀྱིས་དབེན་ས་པའི་སྤྲུལ་སྐུར་ངོས་འཛིན་ཞུས་ཏེ་མཚན་ལ་བློ་བཟང་ཆོས་ཀྱི་རྒྱལ་མཚན་ཞེས་གསོལ། དགུང་ལོ་བཅུ་བཞིའི་ཐོག་དབེན་དགོན་གྱི་ཁྲིར་བཀོད། དགུང་ལོ་སོ་གཅིག་པ་རབ་ཆུང་བཅུ་པའི་ལྕགས་གླང(༡༧༠༡)ལོར་བཀྲ་ཤིས་ལྷུན་པོར་མཁན་པོ་མཛད། དགུང་ལོ་སོ་གཅིག་པ་རབ་ཆུང་བཅུ་པའི་ལྕགས་གླང(༡༧༠༡)ལོར་བཀྲ་ཤིས་ལྷུན་པོའི་མཁན་པོ་མཛད། དགུང་ལོ་ཞེ་བཞི་པ་ཆུ་གླང་(༡༧༡༣)ལོ་ནས་ལོ་དྲུག་གི་རིང་ལྷ་ས་སྨོན་ལམ་ཆེན་མོའི་ཚོགས་དབུར་ཕེབས་ཤིང་། སེ་འབྲས་དགེ་གསུམ་གྱི་སློབ་གཉེར་ཐོན་པའི་དགེ་བཤེས་ཆུ་ཚད་མཐོ་ཤོས་རྣམས་ལྷ་ས་སྨོན་ལམ་ཆེན་མོར་དམ་བཅའ་འཇོག་རྒྱུ་དང་། ཨང་རིམ་བྱ་དགའ་གནང་རྒྱུ་སོགས་དགེ་བཤེས་ལྷ་རམས་པའི་ལུགས་སྲོལ་ཐོག་མར་གསར་གཏོད་གནང་ཞིང་། གཞུང་ཆེན་པོ་ལྔའི་སློབ་གཉེར་གོང་འཕེལ་གཏོངའགྲོ་རྒྱུར་བསྐུལ་མ་ཆེན་པོ་ཐེབས་བྱུང་། རབ་ཆུང་བཅུ་པའི་ཆུ་ཁྱི(༡༧༢༢)ལོར་ཏཱ་ལའི་བླ་མ་སྐུ་ཕྲེང་ལྔ་པ་ངོས་འཛིན་མཚན་གསོལ་མཛད་དེ་འཕྱོང་རྒྱས་ནས་འབྲས་སྤུངས་སུ་གདན་གྲངས་ཤིང་སྐུ་གོང་མའི་ཁྲིར་བསྐོས་པའི་འགན་བཞེས་གནང་། སེ་འབྲས་གཉིས་ཀའི་མཁན་པོ་གཅིག་ལྕོགས་ལོ་དྲུག་རིང་མཛད། བོད་ཀྱི་རབ་ཆུང་བཅུ་གཅིག་པའི་ལྕགས་འབྲུག(༡༦༤༠)ལོར་ཏཱ་ལའི་བླ་མ་སྐུ་ཕྲེང་ལྔ་པ་དང་གྲོས་མོལ་གནང་སྟེ་སེ་ཆེན་ཆོས་རྗེ་གདོང་བྱང་ཤར་ཧྲིན་ཡང་དུ་མན་ཆུའི་གོང་མ་དང་པོ་ཧྲུན་ཀྲི(顺治)ལ་འཚམས་འདྲིའི་ཡེ་གེ་དང་རྟེན་བཅས་བསྐུར་བ་གནང་ཞིང་། རབ་ཆུང་བཅུ་གཅིག་པའི་ཤིང་སྤྲེལ(༡༦༤༤)ལོར་གོང་་མ་ཧྲུན་ཀྲི་ཁྲིར་འཁོད་རྗེས་ཏཱ་ལའི་བླ་མ་དང་པན་ཆེན་རིན་པོ་ཆེ་གཉིས་ཀར་བསྔགས་བརྗོད་ཡེ་གི་དང་མཚམས་རྟགས་བཅས་ཕུལ། གསུང་རྩོམ་རང་ཉིད་ཀྱི་རྣམ་ཐར་སོགས་པོད་ལྔ་ཡོད།


text:
བར་བརྒལ་གྱི་དུས་རིམ།
ཧྭ་གོ་ཧྥིན། ༡༩༧༦ ལོའི་ཟླ་༤ ཚེས་༧ ཉིན། དབུས་ཆབ་སྲིད་ཅུས་ཀྱི་ཚོགས་འདུའི་སྟེང་ཧྭ་གོ་ཧྥིན་སྲིད་བློན་དུ་བསྐོས་པ་དང༌། མའོ་ཡི་འདོད་འདུན་ལྟར་ཏིན་ཞའོ་ཕིན་གྱི་དམར་ཤོག་ཚོགས་མིའི་ཐོབ་ཐང་གཅིག་པུ་རང་སོར་བཞག་སྟེ་གོ་གནས་ཡོངས་རྫོགས་མེད་པར་བཟོས། ཟླ་༩ ཚེས་༩ ཉིན་མའོ་ཙེ་ཏུང་དབུགས་ཀྱི་རྒྱུ་བ་ཆད།@ མའོ་ཤི་ཁར་ཧྭ་གོ་ཧྥིན་ལ་" སྔོན་མའི་བྱེད་སྟངས་ལྟར་གྱིས་" ཞེས་ཁ་ཆེམས་བཞག་པ་དང༌། དེ་སྔ་" ཁྱོད་ཀྱིས་བྱ་བ་བསྒྲུབས་ན་ངའི་སེམས་བདེ་" ཞེས་བརྗོད་པའི་" ཆེས་མཐོའི་མཛུབ་སྟོན་" འདི་འཕྱར་ནས་དབུས་གཞུང་གི་དབང་ཆ་བདག་གིར་བཟུང༌།


text:
མར་ཁེ་སི་རིང་ལུགས་ཀྱི་ཚན་རིག་དང་མཐུན་པའི་བློ་གྲོས་དང་རིགས་པའི་གཞུང་ལུགས་ཀྱི་སྟོབས་ཤུགས་ཟམ་མི་ཆད་པར་བསྡུ་ལེན་བྱེད་དགོས།
སྤེལ་དུས 2018-05-10
ཡོང་ཁུངས། མི་དམངས་ཉིན་ཚགས།
རྩོམ་པ་པོ། འདི་ག་ཚགས་པར་གྱི་དཔྱད་གཏམ་མཁན་གྱིས།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་གནང་བའི་གསུང་བཤད་སྐོར་གྱི་གླེང་ཐེངས་གསུམ་པ།
ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱེད་པར་རིགས་པའི་གཞུང་ལུགས་ཀྱི་བསམ་བློ་མེད་ན་འགྲིག་ཐབས་མེད་པ་དང་། ཕྱི་རོལ་ཡུལ་གྱི་འཇིག་རྟེན་ཤེས་རྟོགས་དང་སྒྱུར་བཀོད་བྱེད་པར་མར་ཁེ་སི་རིང་ལུགས་ཀྱི་བསམ་བློའི་མཚོན་ཆ་སྟོབས་ཆེན་དེ་དང་ཁ་འབྲལ་ཐབས་མེད།
“དུས་རབས་གསར་པར། ཀྲུང་གོ་གུང་ཁྲན་ཏང་མིས་སྔར་བཞིན་མར་ཁེ་སིར་སློབ་སྦྱོང་དང་མར་ཁེ་སི་རིང་ལུགས་སློབ་སྦྱོང་དང་ལག་བསྟར་བྱས་ཏེ་དེའི་ཁྲོད་ནས་ཚན་རིག་དང་མཐུན་པའི་བློ་གྲོས་དང་རིགས་པའི་གཞུང་ལུགས་ཀྱི་སྟོབས་ཤུགས་ཟམ་མི་ཆད་པར་བསྡུ་ལེན་བྱེད་དགོས”མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་ཡོངས་ཀྱི་བློ་མཐུན་དང་ལྷག་དོན་དུ་རིམ་ཁག་འགོ་ཁྲིད་ལས་བྱེད་པ་ཚོས་དེ་བས་རང་རྟོགས་དང་དེ་བས་སྙིང་རུས་ཆེན་པོས་མར་ཁེ་སི་ལེ་ཉིང་རིང་ལུགས་སློབ་སྦྱོང་དང་། མའོ་ཙེ་ཏུང་གི་དགོངས་པ་དང་། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་སློབ་སྦྱོང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་བྱེད་དགོས། སློབ་སྦྱོང་གཏིང་ཟབ་དང་། ཡུན་རིང་སློབ་སྦྱོང་། སྙིང་རུས་ཆེན་པོས་སློབ་སྦྱོང་བྱེད་པ་དང་། གནད་དོན་ལ་དམིགས་ནས་སློབ་སྦྱོང་། དོན་དངོས་དང་ཟུང་འབྲེལ་གྱིས་སློབ་སྦྱོང་བཅས་བྱས་ཏེ། དེ་བས་ལེགས་པའི་སྒོ་ནས་ཚན་རིག་དང་མཐུན་པའི་དགོངས་པ་དང་རིགས་པའི་གཞུང་ལུགས་དེ་འཇིག་རྟེན་ཤེས་རྟོགས་དང་འཇིག་རྟེན་སྒྱུར་བཀོད་བྱེད་པའི་དངོས་པོའི་སྟོབས་ཤུགས་ཆེན་པོ་ཞིག་ཏུ་སྒྱུར་བ་བྱེད་དགོས་ཞེས་བླང་བྱ་བཏོན་ཡོད། སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་གྱིས་ང་ཚོས་མར་ཁེ་སི་རིང་ལུགས་སློབ་སྦྱོང་དང་ལག་བསྟར་བྱ་རྒྱུ་དང་ཚན་རིག་དང་མཐུན་པའི་སྒོ་ནས་རིགས་པའི་གཞུང་ལུགས་ཀྱིས་བསམ་བློར་སྔར་བས་དྲག་ཆས་སྤྲོས་རྒྱུར་བྱེད་ཐབས་དང་ཁ་ཕྱོགས་བསྟན་ཡོད།
ཀྲུང་གོ་གུང་ཁྲན་ཏང་ནི་མར་ཁེ་སི་རིང་ལུཌ་ཀྱིས་དྲག་ཆས་སྤྲས་པའི་སྲིད་ཏང་ཞིག་དང་། མར་ཁེ་སི་རིང་ལུགས་ནི་ཀྲུང་གོ་གུང་ཁྲན་ཏང་མིའི་ཕུཌ་བསམ་དང་དད་སེམས་ཀྱི་བླ་སྲོག་རེད། ལོ་རྒྱུས་དང་ལག་ལེན་གྱི་ཐོག་ནས་ཀྲུང་གོ་གུང་ཁྲན་ཏང་གིས་དཀའ་བ་དུ་མ་ཁྱད་དུ་བསད་ནས་ཟམ་མི་ཆད་པར་འཕེལ་རྒྱས་དང་སྟོབས་ཆེར་ཕྱིན་པའི་རྒྱུ་རྐྱེན་གཙོ་བོ་ནི། རང་རེའི་ཏང་གིས་སྔ་བར་ཕྱི་གསུམ་དུ་བསམ་བློར་བརྟེན་ནས་ཏང་འཛུགས་སྐྱོང་དང་རིཌ་པའི་གཞུང་ལུཌ་ལ་བརྟེན་ནས་ཏང་སྟོབས་ཆེར་གཏོང་རྒྱུར་མཐོང་ཆེན་བྱས་པ་ལས་བྱུང་བ་ཞིག་ཡིན་པ་ར་འཕྲོད་གང་ལེཌ་བྱུང་ཡོད།
དུས་རབས་གསར་པར་ཀྲུང་གོ་གུང་ཁྲན་ཏང་མིས་མར་ཁེ་སི་རིང་ལུགས་ཀྱི་གསུང་རབ་ཀློག་པ་དང་མར་ཁེ་སི་རིང་ལུགས་ཀྱི་རྩ་བའི་རིགས་པ་རྟོགས་པར་བྱ་རྒྱུ་དེ་འཚོ་བའི་གོམས་གཤིས་དང་བསམ་པའི་དོན་གཉེར་བྱེད་སར་བརྩིས་ཏེ། གསུང་རབ་ལ་བརྟེན་ནས་སྲོལ་བཟང་དར་བ་དང་། བསམ་བློར་བཞུན་བརྡར། བསམ་ཕྱོགས་ལེགས་གཏོང་། ལག་ལེན་ལ་མཛུབ་ཁྲིད་བཅས་བྱེད་དགོས།
མར་ཁེ་སི་རིང་ལུགས་ཀྱི་དགོངས་པ་དང་རིགས་པའི་གཞུང་ལུགས་ནི་མཁྱེན་རྒྱ་ཡངས་པའི་རིགས་པའི་གཞུང་ལུགས་ཤིག་ཡིན་པས་ག་དུས་སྦྱངས་ཀྱང་ཤེས་བྱ་གསར་པ་ཤེས་སྲིད། དུས་རབས་གསར་པར་ང་ཚོས་མར་ཁེ་སིར་སློབ་སྦྱོང་བྱེད་སྐབས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བཏོན་གནང་བའི་བླང་བྱ་ལྟར། མིའི་རིགས་ཀྱི་སྤྱི་ཚོགས་གོང་འཕེལ་གྱི་ཆོས་ཉིད་སྐོར་གྱི་མར་ཁེ་སི་རིང་ལུགས་ཀྱི་དགོངས་པ་དང་། མི་དམངས་ཀྱི་ལངས་ཕྱོགས་བརྟན་པོ་སྲུང་རྒྱུའི་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། ཐོན་སྐྱེད་ནུས་ཤུགས་དང་ཐོན་སྐྱེད་འབྲེལ་བའི་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། མི་དམངས་དམངས་གཙོའི་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། རིག་གནས་འཛུགས་སྐྱོང་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། སྤྱི་ཚོགས་འཛུགས་སྐྱོང་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། མི་དང་རང་བྱུང་ཁམས་ཀྱི་འབྲེལ་བའི་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། འཛམ་གླིང་ལོ་རྒྱུས་སྐོར་གྱི་མར་ཁེ་སི་རིང་ལུགས་ཀྱི་དགོངས་པ། མར་ཁེ་སི་རིང་ལུགས་ཀྱི་སྲིད་ཏང་འཛུགས་སྐྱོང་སྐོར་གྱི་མར་ཁེ་སི་རིང་ལུགས་ཀྱི་དགོངས་པ་བཅས་སློབ་སྦྱོང་དང་ལག་བསྟར་བྱེད་དགོས། ཞིབ་ཅིང་ཕྲ་བའི་སྒོ་ནས་སློབ་སྦྱོང་བྱེད་པ་ལས་ཧ་རེ་ཧུ་རེ་རྩ་བ་ནས་བྱ་རྒྱུ་མེད་པ་དང་། དམིགས་ཡུལ་ཡོད་པའི་སྒོ་ནས་སློབ་སྦྱོང་བྱེད་པ་ལས་དོན་མེད་དུ་སློབ་སྦྱོང་མི་བྱེད་པར། མཐོང་རྒྱ་དེ་བས་ཡངས་པ་དང་མིག་རྒྱང་དེ་བས་རིང་བའི་སྒོ་ནས་འབྱུང་འགྱུར་འཕེལ་རྒྱས་ལ་འཕྲད་པའི་གནད་དོན་གལ་ཆེན་རབ་དང་རིམ་པར་བསམ་བློ་གཏོང་བ་དང་སྟངས་འཛིན་བྱས་ཚེ། ང་ཚོས་ངེས་ཤུཌ་དེ་བས་ཆེ་བ་དང་། གདེང་ཚོད་དེ་བས་ཆེ་བ། བློ་གྲོས་དེ་བས་ལྡན་པ་བཅས་ཀྱི་སྒོ་ནས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་བཏང་སྟེ། ཀྲུང་ཧྭ་མི་རིཌ་རླབས་ཆེན་བསྐྱར་དར་གྱི་གྲུ་ཆེན་ཁ་ཕྱོགས་ཡང་དག་བརྒྱུད་རླབས་གཤཌ་མདུན་སྐྱོད་ཐུབ་པའི་འགན་ལེན་བྱེད་ཐུབ།
ལག་ལེན་གྱི་ལྟ་བ་དང་འཚོ་བའི་ལྟ་བ་ནི་མར་ཁེ་སི་རིང་ལུགས་ཀྱི་ཤེས་རྟོགས་རྣམ་བཤད་ཀྱི་གཞི་རྩའི་ལྟ་བ་ཡིན་པ་དང་ལག་ལེན་གྱི་རང་བཞིན་ནི་མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཉིད་རིགས་པའི་གཞུང་ལུགས་གཞན་དང་མི་འདྲ་བའི་ཁྱད་ཆོས་མངོན་གསལ་ཞིག་རེད། སྦྱངས་པ་གོ་ཆོད་དང་སྤྱོད་རྟེན་སློབ་སྐུལ་དང་། ཇི་མ་ཇི་བཞིན་དུ་སློབ་སྦྱོང་། ཞིབ་པར་བཀླགས་ནས་བསམ་བློ་གཏོང་བ། སློབ་སྦྱོང་ཡག་པོ་དང་གོ་བ་གཏིང་ཟབ་ལེན་པ་བཅས་མཐའ་འཁྱོངས་བྱས་ཚེ། གཞི་ནས་མར་ཁེ་སི་རིང་ལུགས་ཀྱི་ལངས་ཕྱོགས་དང་། ལྟ་བ། བྱེད་ཐབས་བཅས་ཁོང་དུ་བརྟན་པོ་ཆུད་དེ་མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཀྱི་བྱང་ཚད་ཟམ་མི་ཆད་པར་མཐོ་རུ་གཏོང་ཐུབ། གནད་དོན་ནི་བྱ་དངོས་ཀྱི་འགལ་ཟླའི་མངོན་ཚུལ་གྱི་བྱེད་ཐབས་ཤིག་ཡིན་པས། གནད་དོན་གྱི་འདུ་ཤེས་རྒྱུན་ཆད་མེད་པར་ཟབ་ཏུ་དང་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱེད་པ་དང་། རང་རྒྱལ་གྱི་སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་དེང་རབས་ཅན་གྱི་འཛུགས་སྐྲུན་ལ་འཕྲད་པའི་དངོས་ཡོད་ཀྱི་གནད་དོན་གལ་ཆེན་དང་། སྤྱི་ཡོངས་རང་བཞིན་གྱི་འཐབ་ཇུས་ཀྱི་གནད་དོན། མི་དམངས་མང་ཚོགས་ཀྱིས་སེམས་ཁུར་དང་དོ་ཁུར་བྱེད་པའི་གླེང་མང་བ་དང་དཀའ་གནད་ཆེ་བའི་གནད་དོན་བཅས་ལ་དམིགས་པ། རང་རྟོགས་ངང་མར་ཁེ་སི་རིང་ལུགས་སྤྱད་དེ་དོན་དངོས་གནད་དོན་ལ་དབྱེ་ཞིབ་ཟབ་མོ་བཅས་བྱས་ཚེ། ང་ཚོས་གཞི་ནས་གནད་དོན་ཐག་གཅོད་བྱ་རྒྱུར་འདུ་ཤེས་གསར་པ་དང་། བསམ་ཕྱོགས་གསར་པ། བྱེད་ཐབས་གསར་པ་བཅས་མཁོ་འདོན་བྱེད་ཐུབ།
“ཀྲུང་གོ་གུང་ཁྲན་ཏང་མིས་སློབ་སྦྱོང་བྱས་ནས་ད་བར་བསྐྱོད་ཡོད་ལ། སློབ་སྦྱོང་བྱས་ནས་ངེས་པར་དུ་འབྱུང་འགྱུར་ཕྱོགས་སུ་ཡང་བསྐྱོད་དགོས”མར་ཁེ་སི་རིང་ལུགས་ཀྱི་ཚན་རིག་དང་མཐུན་པའི་བློ་གྲོས་དང་རིགས་པའི་གཞུང་ལུགས་ཀྱི་སྟོབས་ཤུགས་ཟམ་མི་ཆད་པར་བསྡུ་ལེན་དང་ཏང་ཡོངས་ཀྱིས་མར་ཁེ་སི་རིང་ལུགས་ཀྱི་གཞི་རྩའི་རྩ་བའི་རིགས་པ་སྤྱད་དེ་དེང་སྐབས་ཀྲུང་གོའི་གནད་དོན་དངོས་ཐག་གཅོད་བྱེད་པའི་འཇོན་ཐང་དང་ཆུ་ཚད་ཟམ་མི་ཆད་པར་མཐོ་རུ་བཏང་སྟེ། རླབས་ཆེན་གྱི་འཐབ་རྩོད་དང་། རླབས་ཆེན་གྱི་འདུ་འགོད་འཛུགས་སྐྲུན། རླབས་ཆེན་གྱི་བྱ་གཞག་ལ་སྐུལ་འདེད། རླབས་ཆེན་གྱི་ཕུགས་འདུན་མངོན་འགྱུར་བཅས་བྱས་ནས་ང་ཚོས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་ལེའུ་གསར་པ་རྩོམ་དགོས།


text:
འདི་ག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ངོས་ནས་རྒྱ་གཞུང་གིས་བོད་སྐད་ཡིག་སློབ་གསོའི་ཐོབ་ཐང་དོན་གཉེར་བ་བཀྲ་ཤིས་དབང་ཕྱུག་ལ་རྒྱལ་ཁབ་ཁ་བྲལ་གྱི་སྐུལ་སློང་བྱས་པའི་ནག་ཉེས་བཙན་འགེལ་འོག་མི་ལོ་༥ ཡི་དུས་བཀག་བཙོན་འཇུག་གི་ཁྲིམས་ཐག་བཅད་པ་དེ་ལ་མཐའ་གཅིག་ཏུ་ངོ་རྒོལ་ཡོད། ནེའུ་ཡོག་དུས་བབ་ཀྱིས། བཀྲ་ཤིས་དབང་ཕྱུག་ནས་རྒྱ་ནག་ས་གནས་སྲིད་གཞུང་གིས་བོད་སྐད་ཡིག་རིག་གཞུང་དར་སྤེལ་དང་སྲུང་སྐྱོབ་འཐུས་ཤོར་གཏོང་གིན་པའི་གནས་ཚུལ་གོང་རིམ་ལ་ཞུ་གཏུག་བྱས་པའི་སྐོར་གྱི་བརྙན་ཐུང་ཞིག་བརྒྱུད་ལམ་དུ་སྤེལ་རྗེས། ཕྱི་ལོ་༢༠༡༦ ཟླ་༡ ཚེས་༢༧ ཉིན་བཀྲ་ཤིས་དབང་ཕྱུག་གང་བྱུང་བཀག་ཉར་བྱས་ཤིང་། ཧ་ལམ་འདས་པའི་མི་ལོ་༢ རིང་ཁོང་གང་བྱུང་བཀག་ཉར་བྱས་ཏེ་འདི་ལོའི་ཕྱི་ཟླ་༡ ནང་ཁྲིམས་ར་ཚོགས་ཀྱང་དཔྱད་ཁྲ་མ་བསྒྲགས་པར་གྲོལ་ཡོད་པ་རེད། ཁ་སང་བོད་ནང་ཞོགས་པའི་ཆུ་ཚོད་༩།༣༠ སྟེང་ཡུལ་ཤུལ་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས་ཁྲིམས་བཤེར་དཔྱད་ཁྲ་བསྒྲགས་ཤིང་། བཀྲ་ཤིས་དབང་ཕྱུག་གི་ཁྲིམས་རྩོད་པ་ལིན་ཞོ་ཅུན་གྱིས་ཊི་ཝི་ཊིར་སྟེང་བཀྲ་ཤིས་དབང་ཕྱུག་ལ་ཁྲིམས་ཐག་བཅད་པའི་སྐོར་གྱི་གནས་ཚུལ་སྤེལ་ཏེ། པེ་ཅིན་ནས་ཁྲིམས་རྩོད་པའི་ཐོབ་ཐང་ལག་འཁྱེར་ལ་ལོ་འཁོར་ཞིབ་དཔྱོད་བྱེད་ཀྱི་ཡོད་པས་དང་། ཁྲིམས་འཛིན་ཅུའུ་ཡི་བཀོད་ཁྱབ་འོག་ཏུ་ཁོང་གིས་ཕྱིའི་གསར་འགྱུར་བརྒྱུད་ལམ་གྱི་དོགས་འདྲི་དང་ལེན་བྱེད་ཐབས་མེད་སྐོར་བརྗོད་པར་མ་ཟད། ཁོང་གིས་ད་དུང་ཁྲིམས་ཀྱི་དགོངས་དོན་ལྟར་བཀྲ་ཤིས་དབང་ཕྱུག་ལ་ཉེས་པ་མེད་པར་ངོས་འཛིན་གནང་ཡོད། བཀྲ་ཤིས་དབང་ཕྱུག་ལ་ཁྲིམས་ཐག་བཅད་པ་དེས། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་ཁོངས་རང་སྐྱོང་གི་བཅའ་ཁྲིམས་ཟེར་བ་ནི་ཁྲེལ་དགོད་འཆོར་ཡུལ་འབའ་ཞིག་ཏུ་བཟོས་ཡོད་ལ། རྒྱ་ནག་གི་རྩ་ཁྲིམས་དང་བཅའ་ཁྲིམས་དེ་གཉིས་ཀྱི་ནང་དུ་བོད་མིའི་སྐད་ཡིག་རིག་གནས་སྲུང་སྐྱོབ་དང་དར་སྤེལ་གཏོང་བའི་ཐོབ་ཐང་སྐོར་གསལ་བོར་འཁོད་ཡོད་པར་མ་ཟད། རྒྱ་གཞུང་གི་རྩ་ཁྲིམས་དང་བཅའ་ཁྲིམས་གཞན་དག་ནང་དུ་ཡང་བོད་མི་ཚོས་སོ་སོའི་སྐད་ཡིག་རིག་གནས་ལ་སློབ་སྦྱོང་བྱས་ཆོག་པའི་འདམ་ག་སྤྲད་ཡོད། ཡིན་ནའང་རྩ་ཁྲིམས་དང་བཅའ་ཁྲིམས་ནང་གསལ་གྱི་ཆ་རྐྱེན་དེ་དག་ལ་མ་བལྟས་པར་ཉེ་བའི་ལོ་ཤས་ནང་རྒྱ་ནག་དམར་ཤོག་གཞུང་གིས་ས་གནས་བོད་མིའི་སྐད་ཡིག་སློབ་གསོ་དང་ས་གནས་སྲིད་གཞུང་ནས་རྒྱ་ཡིག་རྒྱ་སྐད་བཀོལ་སྤྱོད་བྱེད་ཚད་ཇེ་མགྱོགས་སུ་བཏང་རྐྱེན། གྲངས་མང་མི་རིགས་ཀྱི་སྐད་ཡིག་སྲིད་ཇུས་དང་གྲངས་ཉུང་མི་རིགས་ཀྱི་སྐད་ཡིག་སྲིད་ཇུས་ལག་བསྟར་གཉིས་དབར་ཁྱད་པར་ཆེན་པོ་ཤོར་ཏེ་གྲངས་ཉུང་མི་རིགས་ཀྱི་སྐད་ཡིག་ཐོབ་ཐང་ལ་དོན་སྙིང་ཅི་ཡང་མེད་པར་གྱུར་ཞིང་། གནད་དོན་དེ་ནི་རྒྱ་གཞུང་གིས་མི་རིགས་མཐུན་སྒྲིལ་དང་རྒྱལ་ཁབ་བདེ་འཇགས་ཀྱི་གནོད་གཞི་ཞིག་ཏུ་མཐོང་གི་ཡོད། རྒྱ་ནག་དམར་ཤོག་གཞུང་གིས་མི་རིགས་དབྱེ་འབྱེད་ཀྱི་སྲིད་ཇུས་གཞིར་བཟུང་ནས་མེས་རྒྱལ་གོང་བུ་གཅིག་གྱུར་ཁྱབ་གདལ་གཏོང་བ་དང་། སྐད་ཡིག་སློབ་གསོའི་སྲུད་ཇུས་ལག་བསྟར་གྱིས་གྲངས་ཉུང་མི་རིགས་ནང་རྒྱལ་ཞེན་རིང་ལུགས་ཀྱི་ལྟ་བ་ཤུགས་ཆེར་སྤེལ་གྱི་ཡོད་ཅིང་། རྒྱལ་ཞེན་རིང་ལུགས་ཀྱི་ལྟ་བ་ཤུགས་ཆེར་སྤེལ་ཐབས་གཅིག་ནི། རྒྱ་ཡིག་རྒྱ་སྐད་ནི་རྒྱལ་ཡོངས་སྤྱི་སྐད་བཟོས་ཏེ་གྲངས་ཉུང་མི་རིགས་ཀྱི་སྐད་ཡིག་སློབ་གསོའི་སྒྲོམ་གཞི་དང་དོན་དམ་གྱི་སྐད་གཉིས་སློབ་གསོའི་གནས་བབ་སྣང་མེད་རྒྱ་ཡན་དུ་གཏོང་གི་ཡོད་པ་དེ་རེད། བཀྲ་ཤིས་དབང་ཕྱུག་དུས་བཀག་བཙོན་འཇུག་བྱས་པ་དེས། རྒྱ་ནག་དམར་ཤོག་སྲིད་གཞུང་གིས་བོད་མིའི་རིག་གཞུང་ངོ་བོ་དང་བཅས་པ་རྩ་མེད་དང་མི་རིགས་དབྱེ་འབྱེད་ཀྱི་སྲིད་ཇུས་མི་མཐུད་རྒྱུན་སྐྱོང་རྒྱུ་ཡིན་པའི་སེམས་ཚབས་ཀྱི་བརྡ་ལན་ཞིག་སྤྲད་ཡོད་པར་མ་ཟད། ད་དུང་སེམས་ཚབས་གཞན་ནི། རྒྱ་ནག་དམར་ཤོག་གཞུང་གི་དབང་འཛིན་དཔོན་རིགས་ཚོས། གྲངས་ཉུང་མི་རིགས་གཞན་དག་དང་བོད་མིའི་རིག་གཞུང་ངོ་བོ་དང་བཅས་པ་རྩ་མེད་བཟོས་པ་ཡིན་ན་ད་གཟོད་མེས་རྒྱལ་གོང་བུ་གཅིག་གྱུར་དང་རྒྱལ་ཁབ་བརྟན་ལྷིང་གི་དམིགས་འབེན་མངོན་འགྱུར་ཡོང་བའི་ལྟ་ཚུལ་བཟུང་ཡོད་པ་དེ་རེད། འདི་ག་ལྟེ་གནས་ཁང་གི་ངོས་ནས་རྒྱ་ནག་དམར་ཤོག་གཞུང་གིས་བོད་མིའི་སྐད་ཡིག་རིག་གཞུང་སྲུང་སྐྱོབ་དང་དར་སྤེལ་གཏོང་མཁན་བཀྲ་ཤིས་དབང་ཕྱུག་དང་བཙོན་འཇུག་འོག་གི་བོད་མི་གཞན་དག་ཚང་མ་གློད་གྲོལ་གཏོང་དགོས་པའི་འབོད་སྐུལ་ཞུ་ཡི་ཡོད་ལ། རྒྱ་གཞུང་གིས་བོད་ཁུལ་དུ་མི་རིགས་དབྱེ་འབྱེད་ཀྱི་སྲིད་ཇུས་ཁྱབ་གདལ་བཏང་བར་རྟེན་ནས། བོད་ནང་བརྟན་ལྷིང་མེད་པར་ཞི་རྒོལ་ལས་འགུལ་བསྟུད་མར་འབྱུང་མུས་ཡིན་ཞིང་། ཕྱི་ལོ་༢༠༠༨ དང་༢༠༠༩ ལོར་བོད་དང་ཤིན་ཅང་ས་ཁུལ་ནང་ཞི་བའི་སྒེར་ལངས་ལས་འགུལ་རིམ་པར་བྱུང་བ་དང་། ཕྱི་ལོ་༢༠༡༠ ལོར་བོད་རིགས་སློབ་མས་བོད་སྐད་ཡིག་སློབ་གསོའི་རང་དབང་གི་དགོས་འདུན་བཏོན་ནས་རང་ལུས་མེར་སྲེག་གི་མཚོན་པའི་ཞི་རྒོལ་ལས་འགུལ་ཐེངས་མང་སྤེལ་དགོས་བྱུང་ཡོད།Read More »
རྒྱ་གཞུང་གིས་རྒྱལ་སྤྱིའི་རང་དབང་ལྡན་པའི་ཞིབ་འཇུག་ཚོགས་པ་བརྒྱུད་ནས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་གི་དངོས་ཡོད་གནས་སྟངས་ལ་རྒྱུས་ལོན་བྱེད་དུ་འཇུག་དགོས།
དགེ་འདུན་ཆོས་ཀྱི་ཉི་མ་མཆོག་གར་སོང་ཆ་མེད་བཟོས་ཏེ་མི་ལོ་ཧྲིལ་བོ་༢༣ ཕྱིན་པའི་རྗེས་དྲན་ཉིན་མོ་འདིར། འདི་ག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་ནས་རྒྱལ་སྤྱིའི་སྤྱི་ཚོགས་དང་ཕྱར་བ་གྲུ་འདེགས་ཀྱིས་རྒྱ་ནག་དམར་ཤོག་སྲིད་གཞུང་གིས་རྒྱལ་སྤྱིའི་རང་དབང་ལྡན་པའི་ཞིབ་འཇུག་ཚོགས་པར་ལྟ་རྟོག་དང་མྱུལ་ཞིབ་གང་ཡང་མེད་པའི་ཐོག་ནས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་གི་དངོས་ཡོད་གནས་སྟངས་ལ་ཞིབ་འཇུག་རྒྱུས་ལོན་དང་བདེན་དཔང་ར་སྤྲོད་བྱེད་དུ་འཇུག་དགོས་པའི་འབོད་སྐུལ་ཞུ་བཞིན་ཡོད། སྤྱི་ནོར་༸གོང་ས་རྒྱལ་བ་རིན་པོ་ཆེ་མཆོག་ནས་དགེ་འདུན་ཆོས་ཀྱི་ཉི་མ་ནི་༸ཀུན་གཟིགས་པཎ་ཆེན་སྐུ་ཕྲེང་བཅུ་བ་རྗེ་བཙུན་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་དཔལ་བཟང་པོ་མཆོག་གི་ཡང་སྲིད་དུ་ངོས་འཛིན་གནང་ནས་ཉིན་གསུམ་གྱི་རྗེས་ཏེ། ཕྱི་ལོ་༡༩༩༥ ཟླ་༥ ཚེས་༡༧ ཉིན་རྒྱ་ནག་དམར་ཤོག་སྲིད་གཞུང་གིས་དགུང་ལོ་༦ ལ་གསོན་མ་ཐག་པའི་དགེ་འདུན་ཆོས་ཀྱི་ཉི་མ་མཆོག་དང་ཁོང་གི་ཡབ་ཡུམ་སྐུ་འཁོར་དང་བཅས་པ་བཙན་གྱིས་གར་སོང་ཆ་མེད་བཟོས་ཡོད་ལ། བོད་མིའི་ཆོས་དད་རང་དབང་བརྩིས་མེད་རྡོག་རོལ་བཏང་སྟེ་ཕྱི་ལོ་༡༩༩༥ ཟླ་༡༡ ནང་རྒྱ་ནག་དམར་ཤོག་གཞུང་གིས་རྒྱལ་མཚན་ནོར་བུ་ཟེར་བའི་བོད་རིགས་བྱིས་པ་ཞིག་པཎ་ཆེན་ཨིར་ཏི་ནི་ཆོས་ཀྱི་རྒྱལ་མཚན་མཆོག་གི་ཡང་སྲིད་ལ་ཐད་བསྐོས་བྱས་པ་རེད། འདས་པའི་མི་ལོ་༢༣ རིང་རྒྱ་ནག་དམར་ཤོག་སྲིད་གཞུང་གིས་པཎ་ཆེན་རིན་པོ་ཆེ་གར་ཡོད་ཅི་བྱས་ཀྱི་དངོས་ཡོད་གནས་སྟངས་ལ་བདེན་དཔང་མེད་པ་དང་གསལ་ཁ་མེད་པ་བཟོས་ཏེ་རྒྱལ་སྤྱིའི་སྤྱི་ཚོགས་ལ་རྐང་བཙུགས་ནས་མགོ་གཡོག་མགོ་སྐོར་བཏང་བ་དང་། ཟླ་འདིའི་ཟླ་འགོར་བོད་རང་སྐྱོང་ལྗོངས་ཀྱི་སྐུ་ཚབ་ཚོགས་པ་ཞིག་ཁེ་ན་ཊར་ཕྱིན་སྐབས། བོད་ལྗོངས་ཏང་ཨུད་ཀྱི་རྒྱུན་ཨུ་དང་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་ཟེར་བས་ཡུལ་དེའི་གྲོས་ཚོགས་འཐུས་མི་ཚོར། དགེ་འདུན་ཆོས་ཀྱི་ཉི་མ་ནི་བོད་ལྗོངས་ཀྱི་མི་སེར་དཀྱུས་མ་ཞིག་ཡིན་རབས་དང་། ཁོང་གིས་སྤྱི་དམངས་དཀྱུས་མ་ཞིག་གི་མི་ཚེ་སྐྱེལ་ཏེ་དེང་དུས་ཀྱི་ཤེས་ཡོན་སློབ་གསོ་མྱངས་ནས་ད་ལྟ་ཕལ་ཆེར་སློབ་ཆེན་མཐར་ཕྱིན་ཡོད་ཚུལ། ཁོང་གིས་འཚོ་བ་ཧ་ཅང་ཡག་པོ་སྐྱེལ་གྱི་ཡོད་ལུགས། ཁོང་དང་ཁོང་གི་ཁྱིམ་མི་རྣམས་ལ་ཕྱི་ཕྱོགས་ནས་བར་ཆད་བཟོ་བར་འདོད་པ་མེད་རབས་སོགས་བཤད་ཀྱང་། དོན་དངོས་སུ་དགེ་འདུན་ཆོས་ཀྱི་ཉི་མ་མཆོག་ས་གནས་གང་དུ་འཚོ་བཞུགས་དང་དངོས་ཡོད་གནས་སྟངས་ཅི་འདྲ་ཡིན་པའི་བདེན་དཔང་ཅི་ཡང་ར་སྤྲོད་བྱས་མེད་པས། རྒྱ་གཞུང་གིས་པཎ་ཆེན་རིན་པོ་ཆེ་མཆོག་སྐུ་ཁམས་བདེ་ཐང་ངང་སྐུ་འཚོ་བཞུགས་གནང་ཡོད་ལུགས་བཤད་པ་དེ་ལ་དོགས་པ་སྐྱེ་གཞི་ཞིག་ཆགས་ཡོད། རྒྱ་ནག་དམར་ཤོག་གཞུང་གི་མཁྲེགས་འཛིན་དང་གཡོ་ཐབས་ལ་མ་བལྟས་པར། རྒྱལ་སྤྱིའི་སྤྱི་ཚོགས་ཀྱི་ངོས་ནས་རྒྱ་གཞུང་གིས་དགེ་འདུན་ཆོས་ཀྱི་ཉི་མ་མཆོག་བཙན་དབང་གིས་གར་སོང་ཆ་མེད་བཟོས་པའི་གནད་དོན་དེ་དུས་ནམ་ཡང་བརྗེད་སྲིད་པ་མ་རེད་ལ། འཛམ་གླིང་མཉམ་འབྲེལ་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ཚན་པའི་ཚོགས་གཙོ་གཙོས་པའི་རྒྱལ་སྤྱིའི་གཞུང་དང་གཞུང་འབྲེལ་མ་ཡིན་པའི་རང་དབང་ཚོགས་སྡེ་ཁག་ནས་རྒྱ་ནག་དམར་ཤོག་སྲིད་གཞུང་གིས་ནམ་ཞར་པཎ་ཆེན་ཆུང་སྲིད་རིན་པོ་ཆེ་མཆོག་སྐུ་ཁམས་བདེ་ཐང་ཡིན་རབས་བཤད་པ་དེའི་བདེན་དཔང་ར་སྤྲོད་བྱེད་དགོས་པའི་འབོད་སྐུལ་དང་གནོན་ཤུགས་མུ་མཐུད་སྤྲོད་ངེས་ཡིན། ཕྱི་ལོ་༢༠༡༧ ཟླ་༡༡ ནང་ཁེ་ན་ཊའི་ཕྱི་སྲིད་བློན་ཆེན་ལྕམ་ཁི་རེ་སི་ཊེ་ཡ་ཧྥི་རེ་ལན་ཌི་ཡིས་རྒྱ་གཞུང་ལ་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ཚན་པའི་ཚོགས་གཙོ་དང་། རྒྱལ་ཚོགས་ཀྱི་ཆོས་དད་རང་དབང་སྲུང་སྐྱོབ་ལྷན་ཁང་གི་དམིགས་བསལ་སྐུ་ཚབ་ནས་པཎ་ཆེན་རིན་པོ་ཆེའི་དངོས་ཡོད་གནས་སྟངས་ཤེས་རྟོགས་ཡོང་ཆེད་བཀག་ཉར་ལྟེ་གནས་སུ་ཁོང་དང་མཇལ་འཕྲད་བྱེད་དུ་འཇུག་དགོས་པའི་འབོད་སྐུལ་ཤུགས་ཆེན་ཞུས་ཡོད། རྒྱ་ནག་དམར་ཤོག་སྲིད་གཞུང་གིས་ཆ་རྐྱེན་ཅི་ཡང་མེད་པར་དགེ་འདུན་ཆོས་ཀྱི་ཉི་མ་མཆོག་བཙན་དབང་གིས་གར་སོང་ཆ་མེད་བཟོ་བཞིན་པ་མྱུར་དུ་མཚམས་བཞག་སྟེ། ཁོང་གི་འགྲོ་བ་མིའི་ཐོབ་ཐང་དང་གཞི་རྩའི་ཆེས་མཐོང་ལ་བརྩི་བཀུར་བྱས་ནས་ཁོང་ལ་རང་དབང་གི་འཚོ་བ་རོལ་དུ་འཇུག་དགོས། ཕྱི་ལོ་༡༩༩༥ ཟླ་༡༡ ནང་རྒྱ་ནག་ཕྱི་སྲིད་ལྷན་ཁང་གི་མགྲིན་ཚབ་པ་ཧྲུན་གོ་ཧྥང་ཟེར་བས། ཏཱ་ལའི་བླ་མས་ངོས་འཛིན་གནང་བའི་བྱིས་པ་དེ་གར་ཡོད་ང་ཚོས་གསལ་བོར་མ་ཤེས་ཟེར་ནས། དགེ་འདུན་ཆོས་ཀྱི་ཉི་མ་མཆོག་དང་ཁོང་གི་ཡབ་ཡུམ་གཉིས་བཙན་ཁྲིད་ཀྱིས་འདས་པའི་ཟླ་ཤས་རིང་ཁྲིམས་འགལ་བཀག་ཉར་བྱས་ཡོད་པ་ཁས་མ་བླངས་པར། ཁོང་བཙོན་འཇུགས་བྱས་མེད་ལུགས་དང་། ཁོང་གར་སོང་ཆ་མེད་དུ་གྱུར་མེད་རབས། ཁོང་སོ་སོའི་ཕ་ཡུལ་དུ་ཡོད་སྲིད་ལུགས་བཤད་ཅིང་། ཕྱི་ལོ་༡༩༩༦ ཟླ་༥ ཚེས་༢༨ ཉིན་རྒྱ་ནག་དམར་ཤོག་སྲིད་གཞུང་གིས་ཐོག་དང་པོར་དགེ་འདུན་ཆོས་ཀྱི་ཉི་མ་དང་ཁོང་གི་ཡབ་ཡུམ་གཉིས་གསང་བའི་ས་གནས་ཤིག་ཏུ་བཀག་ཉར་བྱས་ཡོད་པ་ཁས་ལེན་བྱེད་དགོས་བྱུང་ཞིང་། དེ་ནི་རྒྱལ་ཚོགས་ཀྱི་བྱིས་པའི་ཐོབ་ཐང་ཚན་པ་ནས་རྒྱ་གཞུང་གིས་པཎ་ཆེན་ཆུང་སྲིད་རིན་པོ་ཆེ་གར་ཡོད་ཅི་བྱས་སྐོར་གསལ་བཤད་དགོས་པའི་འབོད་སྐུལ་ཞུས་པ་བརྒྱུད་ནས་བྱུང་བ་ཞིག་སྟེ། རྒྱལ་ཚོགས་ཀྱི་རྒྱ་ནག་གཞུང་ཚབ་ཝུ་ཅིན་མིན་ཟེར་བས། དགེ་འདུན་ཆོས་ཀྱི་ཉི་མ་མཆོག་དང་ཁོང་གི་ཡབ་ཡུམ་གྱི་རེ་འདུན་ལྟར། རྒྱ་ནག་གཞུང་གིས་ཁོང་ལ་སྲུང་སྐྱོབ་བྱས་ཡོད་རབས་བཤད་ཀྱང་། ཁོང་ས་གནས་གང་དུ་ཡོད་མེད་གསལ་བཤད་བྱས་མེད། སྐབས་དེར་རྒྱ་ནག་གཞུང་འབྲེལ་བརྒྱུད་ལམ་དུ་ཁ་བྲལ་རིང་ལུགས་པས་དགེ་འདུན་ཆོས་ཀྱི་ཉི་མ་མཆོག་རྐུ་འཁྲིད་བྱ་སྲིད་པས། ཁོང་གི་བདེ་འཇགས་ལ་ཉེན་ཁ་ཆེ་རབས་དྲིལ་སྒྲོག་བྱས་ཡོད་པ་རེད། …Read More »
རྒྱ་གཞུང་གིས་དོགས་ཡོད་བོད་མི་སུམ་བཅུ་ཙམ་གང་བྱུང་བཀག་ཉར་བྱས།
ཟླ་སྔོན་མའི་ཚེས་གཉིས་ཡས་མས་ཤིག་ལ་འབྲི་རུ་རྫོང་ཤག་ཆུ་གྲོང་རྡལ་ས་གནས་མང་ཚོགས་ཀྱིས་ཡུལ་དེའི་གནས་རི་སེབ་ཁྲ་རྫ་རྒན་གྱི་གཏེར་ཁ་སྔོག་འདོན་ལས་གཞིར་ཞི་རྒོལ་གནང་བར་བརྟེན་ནས། རྒྱ་གཞུང་གིས་དོགས་ཡོད་ཡུལ་མི་སུམ་བཅུ་ཙམ་གང་བྱུང་བཀག་ཉར་བྱས་འདུག ཟླ་སྔོན་མའི་ཕྱི་ཚེས་༢ ཡས་མས་ཤིག་ལ་རྒྱ་གཞུང་གིས་ནག་ཆུ་ཁུལ་འབྲི་རུ་རྫོང་ཤག་ཆུ་གྲོང་རྡུལ་གྱི་དམར་སྐོར་གྲོང་ཚོ་དང་ཝ་ཐང་གྲོང་ཚོ། སྒོ་ཆུ་གྲོང་ཚོ་བཅས་ཀྱི་ཡུལ་མི་༣༠ ཙམ་གང་བྱུང་བཀག་ཉར་བྱས་ཡོད་པ་དང་། ཁོ་ཚོ་གང་བྱུང་བཀག་ཉར་བྱེད་དོན་ནི། ཕྱི་ཟླ་༢ པའི་ཟླ་མཇུག་ཙམ་ནས་ས་གནས་སྲིད་གཞུང་གིས་ཡུལ་མི་ཚོར་མོས་མཐུན་ཡོད་མེད་ལ་མ་བལྟས་པར་བཙན་གྱིས་སེབ་ཁྲ་རྫ་རྒན་གྱི་གཏེར་ཁ་སྔོག་འདོན་བྱེད་པའི་ལས་གཞིར་མོས་མཐུན་ཀྱི་མིང་རྟགས་བཀོད་དུ་བཅུག་པ་དང་། སྐབས་དེར་ཤག་ཆུ་གྲོང་རྡལ་དམར་སྐོར་གྲོང་ཚོའི་ལས་བྱེད་ཀརྨ་ཞུ་བ་ཞིག་གིས་གནས་རི་དེ་རྩ་ཆེན་ཞིག་ཡིན་པས། བོད་ལྗོངས་ཏང་ཨུད་དང་སྲིད་གཞུང་གི་དབང་འཛིན་དཔོན་རིགས་བསྟན་འཛིན་རྣམ་རྒྱལ་དང་རག་སྡིས་གཉིས་མོས་མཐུན་ཡོད་པའི་མིང་རྟགས་འཁྱེར་ཡོང་ན་མ་གཏོགས་མོས་མཐུན་བྱ་རྒྱུ་མིན་སྐོར་བརྗོད་པར་བརྟེན། ས་གནས་ཉེན་རྟོག་པས་ཁོང་གང་བྱུང་འཛིན་བཟུང་བཀག་ཉར་བྱས་པའི་གནས་ཚུལ་དེ་ཕྱིའི་གསར་འགྱུར་བརྒྱུད་ལམ་ཁག་ཏུ་ཐོན་པ་དང་འབྲེལ་ཏེ། ས་གནས་སྲིད་གཞུང་གིས་ཛ་དྲག་གི་ཚོགས་འདུ་བསྡུས་ནས་དོགས་ཡོད་ཡུལ་མི་ཚོ་བཙན་གྱིས་འབོད་འགུག་གིས་གང་བྱུང་བཀག་ཉར་བྱས་པ་ཞིག་རེད། རྒྱ་ནག་ས་གནས་སྲིད་གཞུང་གིས་གང་བྱུང་བཀག་ཉར་བྱས་ཡོད་པའི་ཡུལ་མིའི་གྲས་སུ་ད་ལྟ་རང་ལོ་༣༦ ཡིན་པའི་འབྲི་རུ་རྫོང་ཤག་ཆུ་གྲོང་རྡལ་གྱི་ལས་བྱེད་མཁྱེན་རབ་དང་། ཝ་ཐང་འབྲོང་ངུར་དགོན་གྱི་རང་ལོ་༥༠ ཡིན་པའི་དགེ་འདུན་པ་ཚུལ་ཁྲིམས་མགོན་པོ་དང་རང་ལོ་༣༩ ཡིན་པའི་དགེ་འདུན་པ་རིན་ཆེན་རྣམ་གྲོལ། རང་ལོ་༦༠ ཡིན་པའི་དམར་སྐོར་གྲོང་ཚོའི་བྱང་ཆུབ་དངོས་གྲུབ། རང་ལོ་༥༡ ཡིན་པའི་སྒོ་ཆུ་གྲོང་ཚོའི་དོན་རྒྱས། ངོ་རྟགས་མ་ཆོད་པའི་བོད་རིགས་བུ་མོ་ཆུང་ཆུང་གཉིས་༼བུ་མོ་གཅིག་གི་ཕ་མིང་ལ་གཙང་ཚ་ལམ་བཟང་ཟེར༽རང་ལོ་༣༨ ཡིན་པའི་ལྷས་རྒན་གྲོང་ཚོའི་སྨན་པ་སོག་རུ་ཨ་བུ། དེ་བཞིན་རང་ལོ་༣༨ ཡིན་པའི་བྲག་ར་གྲོང་ཚོའི་རྣམ་སྲས་བཅས་སོགས་ཡོད་ཅིང་། ཤག་ཆུ་གྲོང་རྡལ་གྱི་ལས་བྱེད་མཁྱེན་རབ་ཀྱིས་ཡུལ་མི་ཚོར་རང་བྱུང་ཁོར་ཡུག་སྲུང་སྐྱོབ་བྱེད་དགོས་པའི་ཁ་ཏ་སློབ་གསོ་བཏང་བར་བརྟེན་ནས། དམར་ཤོག་སྲིད་གཞུང་གིས་ཁོང་ལ་ཁ་བྲལ་གྱི་ཉེས་མིང་གཡོགས་ཏེ་གང་བྱུང་གཅར་རྡུང་གིས་འདྲི་གཅོད་བཏང་བ་དང་། ད་ལྟའི་གནས་སྟངས་ཤེས་རྟོགས་ཐུབ་མེད་ཅིང་། དེ་སྔ་ཕྱི་ལོ་༢༠༡༥ ལོར་རྒྱ་གཞུང་གིས་ཁོང་ལ་ཁ་བྲལ་དང་འབྲེལ་བ་ཡོད་པའི་ཉེས་འཛུགས་འོག་ཟླ་༦ རིང་གང་བྱུང་བཀག་ཉར་བྱས་མྱོང་ཡོད་འདུག དགེ་འདུན་པ་རིན་ཆེན་རྣམ་གྲོལ་དང་ཚུལ་ཁྲིམས་མགོན་པོ་གཉིས་ཀྱང་ཕྱི་ལོ་༢༠༡༥ ལོར་ཁ་བྲལ་བའི་ཉེས་འཛུགས་འོག་ཏུ་མི་ལོ་༡ རིང་གང་བྱུང་བཀག་ཉར་བྱས་ཡོད་པ་དང་། དེ་བཞིན་ངོ་རྟགས་མ་ཆོད་པའི་བོད་རིགས་བུ་མོ་ཆུང་ཆུང་དེ་གཉིས་ ༼མིང་ཤེས་རྟོགས་ཐུབ་མེད།༽ ཀྱིས་ཕྱི་ལོ་༢༠༡༤ ལོར་རྒྱ་ནག་གི་རྒྱལ་དར་མེར་བསྲེགས་པའི་དོགས་གཞིའི་འོག་འཛིན་བཟུང་བཙོན་འཇུག་བྱས་འདུག གཞན་ཡང་སྨན་པ་སོག་རུ་ཨ་བུ་ཕྱི་ལོ་༢༠༠༩ ལོར་རྒྱལ་ཁབ་ཁ་བྲལ་གྱི་ཉེས་འཛུགས་འོག་ནག་ཆུའི་བཙོན་ཁང་ཞིག་ཏུ་མི་ལོ་༢ རིང་བཙོན་འཇུག་བྱས་ཡོད་པ་དང་། བྲག་ར་གྲོང་ཚོའི་རྣམ་སྲས་ཕྱི་ལོ་༢༠༠༠ ལོར་ཁ་བྲལ་གྱི་སྙོན་འཛུགས་འོག་འབྲི་རུ་རྫོང་གི་བཙོན་ཁང་ཞིག་ཏུ་བཙོན་འཇུག་བྱས་མྱོང་ཡོད་པར་མ་ཟད། ཕྱི་ལོ་༢༠༡༤ ལོར་རྒྱ་གཞུང་གིས་ཝ་ཐང་འབྲོང་ངུར་དགོན་གྱི་དགེ་འདུན་པ་༦ ༼མིང་དང་གནས་སྟངས་ཤེས་རྟོགས་ཐུབ་མེད།༽ གིས་དགོན་པའི་ཁང་ཐོག་ཏུ་བསྒྲེངས་པའི་རྒྱ་ནག་གི་རྒྱལ་དར་མར་ཕབ་ནས་མེར་སྲེག་བཏང་བར་བརྟེན་འཇུ་བཟུང་བྱས་རྗེས། འབྲོང་ངུར་དགོན་པར་དམ་དྲག་གིས་ཆོས་ལུགས་བྱེད་སྒོ་ཁག་ལ་བཀག་སྡོམ་བྱས་ཤིང་། སྐབས་དེར་དགོན་བདག་བླ་མ་རས་ཆུང་རིན་པོ་ཆེར་ཡང་འདྲི་གཅོད་ཐེངས་འགར་བྱས་འདུག …Read More »
༢༠༡༧ ལོའི་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས།
༢༠༡༧ ལོའི་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་སྐོར་གྱི་ལོ་འཁོར་སྙན་ཐོ་འདིའི་ནང་དུ། ཕྱི་ལོ་༢༠༡༧ ལོར་རྒྱ་གཞུང་གིས་བོད་ནང་གི་འགྲོ་བ་མིའི་ཐོབ་ཐང་ལ་རྡོག་རོལ་ཚབས་ཆེན་བཏང་བར་ཞིབ་འཇུག་རྒྱུས་ལོན་དང་། རྒྱ་ནག་དམར་ཤོག་སྲིད་གཞུང་གིས་བོད་ནང་དུ་ལག་བསྟར་བྱས་པའི་དྲག་གནོན་སྲིད་ཇུས་ཁག་མྱུར་དུ་མཚམས་འཇོག་དགོས་པའི་སྐུལ་འདེབས་བྱས་ཡོད། སྙན་ཐོའི་ནང་གསལ་འདོན་བྱས་པའི་ས་ཁུལ་ཁག་ཏུ་རྒྱ་གཞུང་གིས་དབུལ་སྒྲོལ་མཁྲེགས་གཏོར་ཟེར་བ་དམིགས་སུ་བཟུང་སྟེ་ཡར་རྒྱས་འཛུགས་སྐྲུན་ཟེར་བའི་སྲིད་ཇུས་ལག་བསྟར་དང་། གང་བྱུང་བཀག་ཉར་དང་མནར་གཅོད། ཆོས་ལུགས་དད་མོས་རང་དབང་དང་བསམ་བརྗོད་རང་དབང་། དེ་བཞིན་གཞི་རྒྱ་ཆེ་བའི་དོགས་ཟོན་མྱུལ་ཞིབ་དང་སྒེར་དབང་ཐོབ་ཐང་ཁག་རྡོག་རོལ་ཚབས་ཆེན་བཏང་འདུགRead More »
བཅའ་ཁྲིམས་དང་འགལ་བའི་བསྙོན་འཛུགས་འོག་དགེ་འདུན་པ་གཉིས་འཛིན་བཟུང་བྱས།
རེས་གཟའ་ཟླ་བའི་ཉིན་འཕྲིན་ཕྲན་རྒྱབ་ལྗོངས་སུ་དྲ་རྒྱའི་བདེ་འཇགས་བཅའ་ཁྲིམས་དང་འགལ་བའི་པར་རིས་དང་རྩོམ་ཡིག་སྤེལ་བའི་ཉེས་འཛུགས་འོག་གཙང་དགོན་པའི་དགེ་འདུན་པ་གཉིས་འཛིན་བཟུང་གིས་གྲྭ་འོད་ཆུང་རྒྱ་མཚོ་མུ་མཐུད་བཀག་ཉར་བྱས་འདུག ཕྱི་ཟླ་༤ ཚེས་༡༦ ཉིན་མཚོ་སྔོན་འབའ་རྫོང་སྤྱི་བདེ་ཉེན་རྟོག་མི་སྣས། གཙང་དགོན་དོན་གྲུབ་རབ་བརྟན་གླིང་གི་གྲྭ་འོད་ཆུང་རྒྱ་མཚོ་དང་དགེ་འདུན་པ་གཞན་གཅིག་བཅས་འཛིན་བཟུང་གིས་གྲྭ་འོད་ཆུང་རྒྱ་མཚོ་ཞུ་བ་ཞིག་བཀག་ཉར་བྱས་འདུག་ལ། ཁོང་བཀག་ཉར་བྱེད་དོན་ནི། ཁོང་གི་འཕྲིན་ཕྲན་རྒྱབ་ལྗོངས་སུ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་དྲ་རྒྱའི་བདེ་འཇགས་བཅའ་ཁྲིམས་དང་འགལ་བའི་པར་རིས་དང་རྩོམ་ཡིག་སྤེལ་རབས་ཀྱི་ཉེས་འཛུགས་བྱས་པ་ཞིག་རེད། འབྲེལ་ཡོད་ཅིག་གིས་བརྗོད་དོན་ལྟར་ན། འདི་ལོའི་ཕྱི་ཟླ་༣ པའི་ནང་གཙང་དགོན་པའི་དགེ་འདུན་པ་ཚོར་གཙང་དགོན་པའི་ཁྲིམས་ལུགས་ཁྲིམས་སྲོལ་ཞེས་པའི་བརྗོད་གཞིའི་འོག་ཏུ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་དྲ་རྒྱའི་བདེ་འཇགས་བཅའ་ཁྲིམས་སྐོར་གྱི་གསོ་སྦྱོང་ཚོགས་འདུ་བསྡུས་ཏེ། ཆབ་སྲིད་སློབ་གསོ་སྤྲད་པ་མ་ཟད། དོགས་གཞིའི་གནས་ཚུལ་ལ་ཞིབ་བཤེར་བྱས་པ་བརྒྱུད། གྲྭ་འོད་ཆུང་རྒྱ་མཚོ་དང་དགེ་འདུན་པ་ཁ་ཤས་ཀྱིས་འཕྲིན་སྟེགས་སྟེང་དུ་དྲ་རྒྱའི་བདེ་འཇགས་བཅའ་ཁྲིམས་དང་འགལ་བའི་པར་རིས་དང་རྩོམ་ཡིག་སྤེལ་ལུགས་བསྙད་ནས། ཁོ་ཚོར་རང་སྐྱོན་ངོས་ལེན་གྱི་ཡི་གེ་འབྲི་རུ་བཅུག་ཡོད་འདུག ད་ལྟ་རྒྱ་ནག་གཞུང་གིས་བོད་ཁུལ་གྱི་དྲ་ལམ་དང་ཁ་པར་སོགས་སྤྱི་ཚོགས་བརྒྱུད་ལམ་ཁག་བཀག་སྡོམ་ཤུགས་ཆེར་བཏང་ཡོད་པའི་རྐྱེན་གྱིས། གནས་ཚུལ་ཁ་གསལ་ཞིག་རྒྱུས་ལོན་བྱེད་ཐབས་མེད་ཀྱང་། གནས་ཚུལ་མཁོ་སྤྲོད་པའི་འགྲེལ་བརྗོད་ལ་གཞིགས་ན། གཙང་དགོན་པའི་དགེ་འདུན་པ་ཚོར་དྲ་རྒྱའི་བདེ་འཇགས་བཅའ་ཁྲིམས་སྐོར་སྒྲོག་འགྲེལ་དང་ཆབ་སྲིད་སློབ་གསོ་སྤྲད་པ་ཙམ་མ་ཟད། དོགས་ཡོད་དགེ་འདུན་པ་མང་པོར་ཞིབ་བཤེར་བརྒྱུད། གང་བྱུང་འཛིན་བཟུང་བཙན་འཁྲིད་དང་བཀག་ཉར་འདྲི་གཅོད། ཉེས་འཛུགས་ཆད་གཅོད་སོགས་ལག་བསྟར་བྱས་ཡོད་པ་དཔག་ཐུབ་པ་ཞིག་རེད། ཕྱི་ལོ་༢༠༡༧ ཟླ་༦ ཚེས་༡ ཉིན་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་དྲ་རྒྱའི་བདེ་འཇགས་བཅའ་ཁྲིམས་ཟེར་བ་དངོས་སུ་ལག་བསྟར་བྱས་པ་ནས། བཅའ་ཁྲིམས་དེའི་འོག་ཏུ་སྤྱི་དམངས་ཀྱི་གཞི་རྩའི་བསམ་བརྗོད་རང་དབང་རྡོག་རོལ་བཏང་སྟེ། མི་མང་གིས་དྲ་ལམ་དུ་དངོས་ཡོད་གནས་ཚུལ་སྤེལ་བའམ་སོ་སོའི་བསམ་ཚུལ་བརྗོད་པ་ནི། རྒྱ་ནག་གི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་སྤྱི་ཚོགས་དང་མེས་རྒྱལ་གོང་བུ་གཅིག་གྱུར་མགོ་རྟོག་སློག་པའི་ངན་སྐུལ་དང་། ཆོས་ལུགས་ལོག་སྤྱོད་དང་འཇིགས་སྐུལ་ཐལ་སྤྱོད་རིང་ལུགས་པར་ངན་འབྲེལ། མི་རིགས་མཐུན་སྒྲིལ་ལ་གཏོར་བརླག ཁ་བྲལ་རིང་ལུགས་པར་ངན་སྐུལ་བྱས་ནས། རྒྱལ་ཁབ་ཀྱི་བདེ་འཇགས་ལ་ཉེན་ཁ་བཟོས་རབས་ཀྱི་ནག་ཉེས་བཙན་འགེལ་བྱེད་ཀྱིན་ཡོད་ལ། ཐ་ན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་གནས་རང་སྐྱོང་གི་བཅའ་ཁྲིམས་ནང་གསལ་གྱི་སྤྱི་དམངས་ཀྱི་རང་དབང་ཐོབ་ཐང་ཁག་བརྩིས་མེད་བཏང་ནས། ས་གནས་སྲིད་གཞུང་གིས། སྲིད་གཞུང་ལ་སྐྱོན་བརྗོད་དམ་དངོས་ཡོད་གནས་ཚུལ་བཤད་མཁན་དང་འབྲི་མཁན། ལྷག་པར་དུ་ཆབ་སྲིད་ཀྱི་བསམ་ཚུལ་མི་མཐུན་པའི་མི་མང་གང་བྱུང་འཛིན་བཟུང་བཀག་ཉར་གྱིས། འདྲི་གཅོད་དང་མནར་གཅོད། ཆད་གཅོད་སོགས་ལག་བསྟར་བྱེད་བཞིན་ཡོད་པ་རེད། ད་ལྟ་བཀག་ཉར་བྱས་པའི་གྲྭ་འོད་ཆུང་རྒྱ་མཚོ་ནི་མཚོ་སྔོན་ཞིང་ཆེན་རྨ་ལྷོ་ཁུལ་སོག་རྫོང་གཙང་ཨ་རིག་ཉི་མཐའ་ཡུལ་ཚོ་བདེ་ལྡན་སྡེ་བ་ནས་ཡིན་ཞིང་། གཙང་དགོན་དོན་གྲུབ་རབ་བརྟན་གླིང་གི་གྲྭ་བ་ཡིན་འདུག ཕྱི་ལོ་༢༠༠༨ ལོའི་བོད་ས་བྱི་ཞི་རྒོལ་སྐབས་སུ། གཙང་དགོན་པའི་དགེ་འདུན་པ་༥༠༠ ལྷག་གིས་དགོན་པའི་ཁང་ཐོག་ཏུ་བོད་ཀྱི་རྒྱལ་དར་སྒྲེང་འཛུགས་དང་། ༧གོང་ས་རྒྱལ་བ་རིན་པོ་ཆེ་མཆོག་གི་སྐུ་པར་ཁྱེར་ནས་ཞི་རྒོལ་གནང་ཞིང་། ཕྱི་ལོ་༢༠༡༧ ཟླ་༤ ཚེས་༢༨ ཉིན་དགེ་འདུན་པ་མཆོག་སྤྲིན་རྒྱ་མཚོ་མི་ལོ་༡༠ …Read More »
བོད་མིའི་གསུམ་བཅུའི་སྒེར་ལངས་ཉིན་མོར་ཐོན་ལ་ཉེ་སྐབས་ཕྲུ་གུ་གཉིས་ཀྱི་ཨ་ཕ་ཡིན་པའི་བོད་མི་ཚེ་ཁོས་རྒྱ་གཞུང་ལ་རང་ལུས་མེར་སྲེག་གིས་ཞི་རྒོལ་གནང་འདུག
རེས་གཟའ་ལྷག་པའི་ཉིན་གྱི་ཕྱི་དྲོར་མདོ་སྨད་རྔ་བ་རྫོང་རྨེའུ་རུ་མ་ནས་ཡིན་པའི་བོད་མི་ཚེ་ཁོས་རྒྱ་གཞུང་གིས་བོད་ཐོག་འཛིན་པའི་སྲིད་ཇུས་ལ་ཞི་བའི་ངོ་རྒོལ་གྱིས་རང་ལུས་མེར་སྲེག་གནང་སྟེ་འདས་གྲོངས་སུ་གྱུར་ཡོད་པ་རེད། ཟླ་འདིའི་ཕྱི་ཚེས་༧ ཉིན་གྱི་བོད་ནང་གི་ཆུ་ཚོད་༣ དང་སྐར་མ་༣༠ ཡས་མས་ཤིག་ལ། མདོ་སྨད་རྔ་བ་རྫོང་རྨེའུ་རུ་མ་ཡུལ་ཚོའི་ཐོག ཕྲུ་གུ་གཉིས་ཀྱི་ཨ་ཕ་ཡིན་པའི་བོད་མི་ཚེ་ཁོའམ་ཡོངས་གྲགས་སུ་ཚེ་ཁོ་སྟུག་ཆག་གིས། རྒྱ་གཞུང་གིས་བོད་ཐོག་འཛིན་པའི་སྲིད་ཇུས་ལ་ཞི་བའི་ངོ་རྒོལ་གྱིས་རང་ལུས་མེར་སྲེག་གནང་སྟེ་སྐུ་གྲོངས་ཡོད་པ་དང་། སྐབས་དེར་ཁོང་གིས་འབོད་སྒྲ་ཅི་བསྒྲགས་ཡོད་མེད་ཤེས་རྟོགས་ཐུབ་མེད་ཅིང་། འདི་ནི་ཕྱི་ལོ་༢༠༡༨ ལོར་ཕྱི་ཕྱོགས་སུ་འབྱོར་བའི་རང་ལུས་མེར་སྲེག་གི་གནས་ཚུལ་ཐེངས་དང་པོ་དེ་ཆགས་ཡོད། ད་ལྟ་འཚོགས་བཞིན་པའི་རྒྱ་ནག་གི་རྒྱལ་ཡོངས་སྲིད་གྲོས་སྐབས་བཅུ་གསུམ་པའི་ཚོགས་འདུ་ཐེངས་དང་པོ་དང་། ལྷག་པར་དུ་བོད་མིའི་གསུམ་བཅུའི་དུས་དྲན་གྱི་ཉིན་མོར་ཐོན་ལ་ཉེ་བའི་སྐབས་འདིར། རྒྱ་གཞུང་གིས་མངོན་ལྐོག་གཉིས་ནས་བོད་ས་ཁྱོན་ཡོངས་སུ་མྱུལ་ཞིབ་དང་དམ་དྲག་ཤུགས་ཆེན་བྱེད་བཞིན་ཡོད་ཀྱང་། བོད་མི་ཚོས་མུ་མཐུད་རང་ལུས་མེར་སྲེག་གིས་ཞི་བའི་ངོ་རྒོལ་གནང་བཞིན་པ་འདིས། རྒྱ་ནག་གིས་བོད་ཐོག་འཛིན་པའི་དབང་སྒྱུར་སྲིད་ཇུས་དང་དྲག་གནོན་ཁྲིམས་སྒྲིག་འོག བོད་མི་ཚོས་ཐབས་ཟད་འུ་ཐུག་པའི་གནས་སྟངས་གསལ་བོར་བསྟན་ཡོད། ད་ལྟ་རང་ལོ་༤༤ ཡིན་པའི་ཚེ་ཁོ་ལགས་ནི་མདོ་སྨད་རྔ་བ་རྫོང་རྨེའུ་རུ་མའི་རུ་ཆེན་བཞི་བ་གནམ་མཚོ་མ་སྡེ་བ་ནས་ཡིན་ཞིང་། ཁོང་གི་མ་སྐྱིད་ལྷ་དང་ཕ་ཀ་དག་གཉིས་སྔོན་ནས་གྲོངས་ཟིན་པ་དང་། ད་ལྟ་ཁྱིམ་དུ་ཁོང་གི་བཟའ་ཟླ་དང་ཕྲུ་གུ་བུ་མོ་གཉིས་ཡོད་ཀྱང་། ཁོང་ཚོའི་མིང་དང་ད་ལྟའི་གནས་སྟངས་ཞིབ་ཕྲ་ཤེས་རྟོགས་ཐུབ་མེད། ཚེ་ཁོ་ལགས་ཆུང་དུས་གནམ་མཚོ་དགོན་པར་གྲྭ་བ་བྱས་པ་དང་། ཕྱིས་སུ་གྲྭ་བ་ལོག་ནས་ཁྱིམ་ཐབ་བཟུང་ཡོད་འདུག་ལ། ཁོང་ནི་བོད་མི་གཤིས་འཇམ་བབས་ཆགས། ནམ་རྒྱུན་བོད་དོན་ལ་སེམས་ཤུགས་ཡོད་མཁན་དང་བོད་དོན་གླེང་སློང་གནང་མཁན་ཞིག་ཡིན་འདུག ས་བྱི་ཞི་རྒོལ་ཆེན་མོའི་སྐབས་སུ། ཁོང་གི་ཕ་གཅིག་གི་སྤུན་མཆེད་གནམ་མཚོ་དགོན་གྱི་གྲྭ་ས་སྙིང་ལགས་བཙོན་ཁང་གི་མནར་གཅོད་འོག་ནད་གཅོང་ཆགས་ཏེ་གསོན་པའི་རེ་བ་མེད་པར་གྱུར་རྗེས། རྒྱ་གཞུང་གིས་ཁོང་གློད་གྲོལ་ཙམ་བཏང་ཡང་། དྲག་སྐྱེད་མ་བྱུང་བར་ཟླ་ཁ་ཤས་རྗེས་སུ་འདས་གྲོངས་སུ་གྱུར་ཡོད་པ་དང་། དེ་བཞིན་ཁོང་གི་ཕ་གཅིག་གི་སྤུན་མཆེད་གནམ་མཚོ་དགོན་གྱི་དགེ་བསྐོས་ཨུ་རྒྱན་རྒྱ་མཚོ་ལགས་ལ་རྒྱ་གཞུང་གིས་བཙོན་འཇུག་ཁྲིམས་ཐག་བཅད་ཡོད་འདུག་ཅིང་། ཁོང་ལ་ལོ་ག་ཚོད་ཀྱི་ཁྲིམས་ཆད་བཅད་པ་དང་བཙོན་ཁང་གང་དུ་བཀག་ཉར་བྱས་པ། ཁོང་གི་ཉེས་པ་ག་རེ་ཡིན་མིན་སོགས་ད་དུང་ཡང་ཤེས་རྟོགས་ཐུབ་མེད། གཞན་ཡང་ཕྱི་ལོ་༢༠༠༨ ཟླ་༣ ཚེས་༡༧ ཉིན་རྨེའུ་རུ་མ་ཡུལ་ཚོའི་ཐོག་གནམ་མཚོ་དགོན་དང་རྨེའུ་རུ་མའི་བཙུན་དགོན། དེ་བཞིན་ས་གནས་མི་མང་བཅས་ཀྱིས་སྔ་རྗེས་ཐེངས་གསུམ་ལ་ཞི་བའི་སྒེར་ལངས་སྐད་འབོད་ཤུགས་ཆེན་བྱས་ཤིང་། ལོ་དེའི་ཕྱི་༤ ཚེས་༣ ཉིན་རང་ལོ་༣༢ ཡིན་པའི་གནམ་མཚོ་དགོན་གྱི་གྲྭ་དགེ་བཟང་ལགས་རྒྱ་གཞུང་གིས་གཅར་རྡུང་བཏང་ནས་བསད་ཡོད་པ་དང་། གྲྭ་དགེ་བཟང་ལགས་ནི་ཐོང་ཤས་སྡེ་བའི་ཚེ་བསོད་ཚང་གི་ཡིན་འདུག རྒྱ་གཞུང་གིས་ཁོང་ལ་གཅར་རྡུང་བྱེད་དོན་གཙོ་བོ་གནམ་མཚོ་དགོན་པའི་ནང་རྒྱ་ནག་གི་རྒྱལ་དར་སྒྲེང་འཛུགས་དགོས་པའི་བཙན་བཀའ་བཏང་བར་ཁོང་གིས་བཀག་འགོག་བྱས་པའི་རྐྱེན་གྱིས་ཡིན་འདུག ལོ་དེའི་སྔ་རྗེས་སུ་རྒྱ་ནག་གཞུང་གིས་གནམ་མཚོ་དགོན་དང་རྨེའུ་རུ་མའི་བཙུན་དགོན། དེ་བཞིན་ས་གནས་མི་མང་ག་ཚོད་འཛིན་བཟུང་བཙན་འཁྲིད་ཀྱིས་བཙོན་འཇུག་བྱས་དང་དམར་གསོད་བཏང་བ། གར་སོང་ཆ་མེད་བཟོས་ཡོད་མེད་ཀྱི་གནས་ཚུལ་ཁ་གསལ་ཞིག་ཕྱི་ལོ་༢༠༠༨ ལོ་ནས་ད་ལྟའི་བར་ད་དུང་ཤེས་རྟོགས་མ་ཐུབ་པར་ལྷག་ཡོད། དེ་ཡང་འདས་པོ་ཚེ་ཁོ་ལགས་ཀྱི་ཕ་གཅིག་གི་སྤུན་མཆེད་གྲྭ་ས་སྙིང་ལགས་རྒྱ་གཞུང་གི་འཛིན་བཟུང་མནར་གཅོད་འོག་འདས་གྲོངས་སུ་གྱུར་བའི་གནས་ཚུལ་ད་ལྟ་གཞི་ནས་ཤེས་རྟོགས་བྱུང་བས་མཚོན་ཐུབ། གནམ་མཚོ་དགོན་བཤད་སྒྲུབ་འཕེལ་རྒྱས་གླིང་ནི། …Read More »
ཁ་བྲལ་ལ་ངན་སྐུལ་བྱས་པའི་ཉེས་འཛུགས་འོག་བོད་ཀྱི་ཆབ་སྲིད་བཙོན་ཟུར་ཚེ་མགོན་རྒྱལ་ལགས་ལ་ལོ་གསུམ་གྱི་བཙོན་ཐག་བཅད།
ལོ་ངོ་གཅིག་ལྷག་གི་སྔོན་ལ་ཁྲིམས་འགལ་གྱིས་འཛིན་བཟུང་བཀག་ཉར་བྱས་པའི་བོད་ཀྱི་ཆབ་སྲིད་བཙོན་ཟུར་ཚེ་མགོན་རྒྱལ་ལགས་ལ་ཁ་བྲལ་ལ་ངན་སྐུལ་བྱས་པའི་ནག་ཉེས་བཙུགས་ཏེ། ཟླ་སྔོན་མའི་ཟླ་འགོར་མདོ་སྨད་མཚོ་སྔོན་ཞིང་ཆེན་མཚོ་བྱང་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས་ཁོང་ལ་ལོ་གསུམ་གྱི་བཙོན་ཐག་བཅད་འདུག འདི་ལོའི་ཕྱི་ཟླ་༡ ཚེས་༡༠ ཉིན་མཚོ་བྱང་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས། ད་ལྟ་རང་ལོ་༥༥ ཡིན་པའི་ཚེ་མགོན་རྒྱལ་ལགས་ལ་ལོ་གསུམ་གྱི་བཙོན་ཐག་བཅད་དེ། ཟི་ལིང་གྲོང་ཁྱེར་ཏུང་ཁྲོན་བཙོན་ཁང་ (西宁市东川监狱) དུ་བཙོན་འཇུག་བྱས་ཡོད་པ་དང་། བཙོན་ཐག་མ་བཅད་སྔོན་ལ་ཚེ་མགོན་རྒྱལ་ལགས་ཀྱི་ཕ་མ་གཉིས་ཁོང་ལ་ངོ་ཐུག་ཏུ་བཅུག་ཡོད་ཅིང་། དེ་ནི་ཕྱི་ལོ་༢༠༡༦ ཟླ་༡༢ ནང་ཁོང་འཛིན་བཟུང་བཀག་ཉར་བྱས་པའི་རྗེས་སུ། ཕ་མ་གཉིས་ཁོང་ལ་ཐུག་འཕྲད་བྱེད་དུ་བཅུག་པ་ཐེངས་དང་པོ་དེ་ཆགས་ཡོད། ཚེ་མགོན་རྒྱལ་འཛིན་བཟུང་བཀག་ཉར་བྱས་ཏེ་ཟླ་བ་བརྒྱད་ལྷག་གི་རྗེས་ཏེ། ཕྱི་ལོ་༢༠༡༧ ཟླ་༥ ཚེས་༣ ཉིན་མཚོ་བྱང་ཁུལ་འབྲིང་རིམ་མི་དམངས་ཁྲིམས་ཁང་ཟེར་བས་ཁོང་ལ་ཁྲིམས་བཤེར་བྱེད་རྒྱུ་ཡིན་རབས་བསྒྲགས་ཀྱང་། སྐབས་དེར་ཚེ་མགོན་རྒྱལ་གྱི་ཕ་མ་དང་ཉེ་འབྲེལ་ཚོར་སྐད་མ་བཏང་བར་གསང་བའི་སྒོ་ནས་ཁོང་ལ་ཁྲིམས་བཤེར་བྱས་པ་མ་ཟད། ཁོང་ལ་ཁྲིམས་མཐུན་གྱི་ཁྲིམས་རྩོད་པའམ་ཕྱི་གསལ་ནང་གསལ་གྱི་ཁྲིམས་བཤེར་ཐོབ་ཐང་གང་ཡང་སྤྲད་མེད། ཁོང་ལ་ཁྲིམས་ཐག་གཅོད་རག་བར་དུ། མཚོ་བྱང་བོད་རིགས་རང་སྐྱོང་ཁུལ་གྱི་རྒྱལ་ཁབ་བདེ་འཇགས་ལས་ཁུངས་ཀྱི་ལས་བྱེད་ཚོས་ཁོང་འཛིན་བཟུང་བྱས་ཏེ་རྐང་ཚ་རྫོང་སྤྱི་བདེ་བཀག་ཉར་ཁང་ཞིག་ཏུ་ཁྲིམས་འགལ་གྱིས་བཀག་བསྐྱིལ་བྱས་ཡོད་པ་རེད། འབྲེལ་ཡོད་བོད་མི་ཞིག་གིས་འདི་ག་ལྟེ་གནས་ཁང་ལ་གནས་ཚུལ་འགྲེལ་བརྗོད་གནང་བ་ལྟར་ན། ཚེ་མགོན་རྒྱལ་ལགས་ནས་དེ་སྔོན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་ནམ་ཞར་མི་རིགས་མཐུན་སྒྲིལ་ཞེས་ཁ་གཡང་སྒྲོག་གིན་ཡོད་ནའང་། དོན་དངོས་སུ་རྒྱ་ནག་སྲིད་གཞུང་གིས་མི་རིགས་མཐུན་སྒྲིལ་གྱི་གནས་བབ་ཡར་རྒྱས་གཏོང་གི་མེད་པའི་དངོས་ཡོད་གནས་སྟངས་ལ་སྐྱོན་བརྗོད་ཀྱི་དཔྱད་རྩོམ་ཞིག་བྲིས་ཏེ། ཁོང་གི་སྐད་འཕྲིན་ནང་སྤེལ་བའི་རྐྱེན་གྱིས། རྒྱ་ནག་སྲིད་གཞུང་གིས་ཁོང་ལ་ལོ་གསུམ་གྱི་བཙོན་ཐག་བཅད་ཡོད་འདུག རྒྱ་ནག་གི་དབང་འཛིན་དཔོན་རིགས་ཚོས་བོད་ནང་དུ་དྲག་གནོན་སྲིད་ཇུས་དང་ལས་འགུལ་སྣ་ཚོགས་ལག་བསྟར་བྱེད་བཞིན་པ་དེས། རྒྱ་ནག་སྲིད་གཞུང་གིས་མི་རིགས་མཐུན་སྒྲིལ་ཞེས་པ་ཁ་རུ་ཁྱེར་ནས་གྲངས་ཉུང་མི་རིགས་གཞན་དག་ནང་བཞིན། བོད་མིའི་ཆོས་དང་རིག་གཞུང་། ངོ་བོ་དབྱེ་འབྱེད་གཏོང་ཐབས་སླ་རུ་བཟོ་རྒྱུ་ནི་དམིགས་འབེན་གཙོ་བོར་བཟུང་ཡོད་པ་གསལ་བོར་བསྟན་ཡོད། ཕྱི་ལོ་༢༠༡༧ ཟླ་༤ ནང་རྒྱལ་ཚོགས་ཀྱི་གང་བྱུང་བཀག་ཉར་ལས་དོན་ཚན་པའི་ཚོགས་ཆེན་ཐེངས་༧༨ པའི་སྟེང་། གང་བྱུང་བཀག་ཉར་ལས་དོན་ཚན་པས། རྒྱ་ནག་སྲིད་གཞུང་གིས་ཉེས་སྐྱོན་གྱི་བདེན་དཔང་གང་ཡང་མེད་པར་ཚེ་མགོན་རྒྱལ་གྱི་རང་དབང་བཙན་འཕྲོག་གིས་ཁོང་གང་བྱུང་འཛིན་བཟུང་བཀག་ཉར་བྱས་ཡོད་སྐོར་འགྲེལ་བརྗོད་གནང་ཡོད་ལ། ཚན་པ་དེས་ད་དུང་རྒྱ་ནག་སྲིད་གཞུང་གིས་ཚེ་མགོན་རྒྱལ་གང་བྱུང་བཀག་ཉར་བྱས་པ་དེ་ནི། མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་དང་འབྲེལ་ཡོད་རྒྱལ་སྤྱིའི་ཁྲིམས་ཡིག་ཁག་ནང་གཏན་ལ་ཕབ་པའི་ཕྱི་གསལ་ནང་གསལ་གྱི་ཁྲིམས་བཤེར་ཐོབ་ཐང་རྡོག་རོལ་བཏང་བ་མ་ཟད། རྒྱ་ནག་སྲིད་གཞུང་གིས་ཚེ་མགོན་རྒྱལ་གང་བྱུང་བཀག་ཉར་བྱས་པ་དེས། ཆོས་ལུགས་དང་ཆབ་སྲིད། སྐད་ཡིག་དང་དཔལ་འབྱོར་གྱི་གནས་བབ། དེ་བཞིན་སྤྱི་ཚོགས་སམ་མི་རིགས་དབྱེ་འབྱེད་ཀྱིས་རྒྱལ་སྤྱིའི་རྩ་ཁྲིམས་ཁག་རྡོག་རོལ་བཏང་ཡོད་པ་གསལ་བཤད་གནང་ཡོད། ཕྱི་ལོ་༢༠༡༧ ཟླ་༢ ཚེས་༣ ཉིན་རྒྱལ་ཚོགས་ཀྱི་གང་བྱུང་བཀག་ཉར་ལས་དོན་ཚན་པ་དེས་རྒྱ་ནག་སྲིད་གཞུང་ལ་ཚེ་མགོན་རྒྱལ་གང་བྱུང་བཀག་ཉར་བྱས་པའི་སྐོར་ལ་སེམས་ཚབས་ཡོད་པ་གསལ་བཤད་གནང་ཡོད་ནའང་། དུས་བཅད་ཕྱི་ལོ་༢༠༡༧ …Read More »
མི་ལོ་ཉེར་གཅིག་རྗེས་སུ་བཙོན་གྲོལ་བཏང་བའི་བོད་ཀྱི་ཆབ་སྲིད་བཙོན་ཟུར་ཞིག་གིས་ཕོ་བྲང་པོ་ཏ་ལའི་མདུན་ཐང་དུ་ཞི་རྒོལ་གནང་སྐབས་ཁོང་འཛིན་བཟུང་བཀག་ཉར་ཐེངས་གཉིས་པ་བྱས།
ཟླ་སྔོན་མའི་ཟླ་མཇུག་ལ་བོད་ཀྱི་ཆབ་སྲིད་བཙོན་ཟུར་སོག་མཁར་བློ་གྲོས་ལགས་ཀྱིས་ལྷ་ས་ནས་རྒྱ་ནག་སྲིད་གཞུང་ལ་ཁེར་རྐྱང་ཞི་རྒོལ་གནང་སྐབས། རྒྱ་གཞུང་གིས་ཁོང་འཛིན་བཟུང་བཙན་འཁྲིད་བྱས་ཏེ་བོད་ལྗོངས་ནག་ཆུ་ཁུལ་ཉེན་རྟོག་པར་རྩིས་སྤྲད་ཡོད་ཅིང་། འདི་ནི་རྒྱ་ནག་སྲིད་གཞུང་གིས་ཁོང་ཕྱི་ལོ་༢༠༡༣ ལོར་བཙོན་གྲོལ་བཏང་བའི་རྗེས་སུ་འཛིན་བཟུང་བཀག་ཉར་བྱས་པ་ཐེངས་གཉིས་པ་དེ་ཆགས་ཡོད། འདི་ལོའི་ཕྱི་ཟླ་༡ ཚེས་༢༨ ཉིན་སོག་མཁར་བློ་གྲོས་རྒྱ་མཚོ་ལགས་ཀྱིས་བོད་ཀྱི་རྒྱལ་ས་ལྷ་སར་ལོ་རྒྱུས་རང་བཞིན་གྱི་༧གོང་ས་རྒྱལ་བ་རིན་པོ་ཆེ་མཆོག་གི་བཞུགས་སྒར་ཕོ་བྲང་པོ་ཏ་ལའི་མདུན་ཐང་དུ་ཁེར་རྐྱང་ཞི་རྒོལ་གནང་ཡོད་པ་དང་། དེ་ཡང་ཁོང་ཕ་ཡུལ་སོག་རྫོང་ནས་ལྷ་སར་ཡོང་སྟེ་ཕོ་བྲང་པོ་ཏ་ལར་སྐོར་བ་གཅིག་བརྒྱབས་ནས་ཕོ་བྲང་མདུན་ཐང་དུ་ཞི་རྒོལ་སྐད་འབོད་གནང་ཡོད་སྐོར་འབྲེལ་ཡོད་བོད་མི་ཞིག་གིས་འདི་ག་ལྟེ་གནས་ཁང་ལ་འགྲེལ་བརྗོད་གནང་སོང་ལ། ཁོང་གིས་ཞི་རྒོལ་སྐད་འབོད་གནང་སྟེ་དུས་ཡུན་སྐར་མ་བཞི་ཙམ་ལས་མ་འགོར་བར་ས་གནས་ཉེན་རྟོག་པས་ཁོང་འཛིན་བཟུང་བཙན་འཁྲིད་བྱས་ཡོད་ཅིང་། ཞི་རྒོལ་སྐབས་སུ་ཁོང་གིས་འབོད་ཚིག་ཅི་ཞིག་བསྒྲགས་ཡོད་པ་ཤེས་རྟོགས་ཐུབ་མེད་ནའང་། སྐབས་དེར་ཉེན་རྟོག་པས་ཁོང་འཛིན་བཟུང་བཙན་འཁྲིད་བྱས་པ་ཉེ་འཁོར་གྱི་བོད་མི་འགས་དངོས་སུ་མཐོང་ཡོད་ཅིང་། ཕྱི་ཉིན་ལྷ་སའི་ཉེན་རྟོག་པས་ཁོང་ནག་ཆུ་ཁུལ་ཉེན་རྟོག་པར་རྩིས་སྤྲད་དེ། རྫོང་དང་ཁུལ་རིམ་པ་བརྒྱུད་རྒྱ་ནག་སྲིད་གཞུང་གིས་ཁོང་ལ་འདྲི་གཅོད་ཞིབ་བཤེར་བྱ་འཆར་ཡོད་པ་རེད། དེ་སྔོན་སོག་མཁར་བློ་གྲོས་ལགས་ཀྱིས་ཕྱི་ཟླ་༡ ཚེས་༢༨ ཉིན་ཞི་རྒོལ་གནང་རྒྱུ་ཡིན་སྐོར་གྱི་བརྙན་ཐུང་ཞིག་བཏང་ཡོད་པ་དང་། གཟར་འཁོར་འདིའི་ནང་དུས་ཡུན་སྐར་མ་༡ དང་སྐར་ཆ་༣༨ ཅན་གྱི་བརྙན་ཐུང་དེ་སྤྱི་ཚོགས་བརྒྱུད་ལམ་ཁག་ཏུ་ཐོན་ཞིང་། བརྙན་ཐུང་དེའི་ནང་དུ་ཁོང་གིས་བོད་ཁ་བ་གངས་ཅན་ལྗོངས་ནི་འཛམ་གླིང་ཞི་བདེ་ཡི་བསྟི་གནས་ཡིན་ཞིང་། བོད་མི་ཚོས་འདས་པའི་ལོ་ངོ་སྟོང་ཕྲག་རིང་འཚེ་མེད་ཞི་བའི་ལམ་ནས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ། ལམ་དབུ་མའི་ཐོག་ནས་འཛམ་གླིང་ཞི་བདེ་བརྩོན་ལེན་བྱས་ཡོད་པ་དང་། འཛམ་གླིང་ཞི་བདེ་བསྐྲུན་རྒྱུ་ནི་༧གོང་ས་རྒྱལ་བ་རིན་པོ་ཆེ་མཆོག་གི་དགོངས་གཞི་ཡིན་པ། ད་ལྟའི་བར་བོད་མི་བརྒྱ་ཕྲག་མང་པོས་འཛམ་གླིང་ཞི་བདེའི་དོན་དུ་རང་ལུས་མེར་སྲེག་གནང་བ། དེ་བཞིན་ཁོ་རང་གི་ངོས་ནས་ཀྱང་འདས་པའི་ལོ་ངོ་༡༡ རིང་འཛམ་གླིང་ཞི་བདེའི་ཆེད་ལུས་ངག་ཡིད་གསུམ་ནས་འབད་བརྩོན་བྱས་སྐོར་དང་། བརྙན་ཐུང་དེའི་མཇུག་ཏུ། ཕྱི་ཟླ་༡ ཚེས་༢༨ ཉིན་ནས་བཟུང་འཛམ་གླིང་ཞི་བདེའི་ཆེད་ལྷ་ས་ནས་ཞི་རྒོལ་ལས་འགུལ་འགོ་འཛུགས་རྒྱུ་ཡིན་སྐོར་སོགས། ཁོང་གིས་རྒྱ་ནག་སྲིད་གཞུང་ལ་ཞི་རྒོལ་གནང་དགོས་པའི་རྒྱུ་མཚན་དང་ཀུན་སློང་གསལ་བཤད་བྱས་ཡོད་པ་རེད། ཕྱི་ལོ་༢༠༡༣ ལོར་བཙོན་གྲོལ་བཏང་རྗེས་བློ་གྲོས་རྒྱ་མཚོ་ལགས་ཀྱིས་རྒྱ་ནག་སྲིད་གཞུང་གིས་བོད་ཁུལ་དུ་དྲག་གནོན་སྲིད་ཇུས་དང་དམ་དྲག་ལས་འགུལ་མང་པོ་ལག་བསྟར་བྱེད་བཞིན་པར་ཕྱི་གསལ་ནང་གསལ་གྱི་སྒོ་ནས་ངོ་རྒོལ་བྱས་ཤིང་། ཕྱི་ལོ་༢༠༡༦ ལོར་སོག་མཁར་བློ་གྲོས་ལགས་ནས་རྒྱ་ནག་སྲིད་གཞུང་གིས་གྲྭ་བཙུན་ཚོས་བོད་རང་སྐྱོང་ལྗོངས་ཕྱི་ལོགས་ཀྱི་བོད་ཁུལ་གྱི་ནང་བསྟན་སློབ་གླིང་ཁག་ཏུ་སློབ་གཉེར་བྱས་མི་ཆོག་པའི་འགྲེལ་བརྗོད་ལ་ངོ་རྒོལ་བྱས་པར་བརྟེན། ལོ་དེའི་ཕྱི་ཟླ་༥ ཚེས་༡༤ ནས་ཕྱི་ཟླ་༧ ཚེས་༡༩ བར་ཏེ་ཧ་ལམ་ཟླ་གཉིས་ལྷག་རིང་རྒྱ་གཞུང་གིས་ཁོང་འབྲི་རུ་རྫོང་གི་བཀག་ཉར་ལྟེ་གནས་ཁང་དུ་བཀག་ཉར་བྱས་ཤིང་། དེ་ནི་རྒྱ་ནག་སྲིད་གཞུང་གིས་བླ་རུང་སྒར་དང་ཡ་ཆེན་སྒར། སེར་ཤུལ་དགོན་བཅས་ཀྱི་ནང་སོག་རྫོང་དང་འབྲི་རུ་རྫོང་། སྦྲ་ཆེན་རྫོང་ནས་སློབ་གཉེར་བྱེད་དུ་ཡོང་བའི་གྲྭ་བཙུན་རྣམས་ཕྱིར་རང་ཁྱིམ་ལ་ལོག་དགོས་ཤིང་། གལ་ཏེ་ཕྱིར་མ་ལོག་པ་ཡིན་ན། ཁོང་ཚོའི་ཁྱིམ་མིར་དབྱར་རྩྭ་དགུན་འབུ་བརྐོ་རུ་འཇུག་རྒྱུ་མིན་པ་མ་ཟད། ནང་མི་རྣམས་འཛིན་བཟུང་བཙོན་འཇུག་བྱ་རྒྱུ་ཡིན་པའི་འཇིགས་སྐུལ་བཀའ་རྒྱ་བཏང་བ་ཞིག་ཡིན་པ་རེད། ཕྱི་ལོ་༢༠༡༣ ལོ་ནས་རྒྱ་ནག་སྲིད་གཞུང་གིས་བོད་རང་སྐྱོང་ལྗོངས་ཀྱི་གྲྭ་བཙུན་ཚོ་ཟི་ཁྲོན་དང་ཀན་སུའུ། མཚོ་སྔོན། …Read More »
རྒྱལ་ཁབ་ཁ་བྲལ་ལ་ངན་སྐུལ་གྱི་བསྙོན་འཛུགས་འོག་མི་ལོ་ལྔ་ལྷག་རིང་བཙོན་འཇུག་བྱས་པའི་བོད་ཀྱི་རྩོམ་པ་པོ་ཞིག་གློད་གྲོལ་བཏང་།
མགར་རྩེ་འཇིགས་མེད་མཆོག་ནས་བོད་མིའི་དངོས་ཡོད་གནས་སྟངས་དེ་ཐད་ཀར་རྩོམ་ཡིག་གི་ལམ་ནས་སྤེལ་བར་རྒྱ་ནག་སྲིད་གཞུང་གིས་དེ་ནི་རྒྱལ་ཁབ་ཀྱི་བདེ་འཇགས་དང་འབྲེལ་བའི་ཉེས་དོན་དུ་བསྙད་ནས་ཁོང་འཛིན་བཟུང་བཙོན་འཇུག་བྱས་ཡོད་ཅིང་། འདི་ཟླའི་རེས་གཟའ་ཉི་མའི་ཉིན་མཚོ་སྔོན་ཞིང་ཆེན་རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་གི་བཙོན་ཁང་ཞིག་ནས་གློད་གྲོལ་བཏང་ཡོད་འདུག ད་ལྟ་རང་ལོ་༤༢ ཡིན་པའི་རྩོམ་པ་པོ་མགར་རྩེ་འཇིགས་མེད་ཀྱིས་བོད་མིའི་རང་ལུས་མེར་སྲེག་དང་ཞི་བའི་ངོ་རྒོལ། ༸གོང་ས་མཆོག་དང་པེ་ཅིན་སྲིད་གཞུང་། ཀུན་གཟིགས་པཎ་ཆེན་སྐུ་ཕྲེང་བཅུ་བ་དང་བོད་མིའི་རང་ལུས་མེར་སྲེག བོད་མིའི་ཐོབ་ཐང་དང་བོད་ཀྱི་རང་བྱུང་ཁོར་ཡུག དེ་བཞིན་གྲངས་ཉུང་མི་རིགས་དང་པེ་ཅིན་སྲིད་གཞུང་བར་གྱི་འབྲེལ་ལམ་སོགས་བོད་ནང་གི་དངོས་ཡོད་གནས་ཚུལ་བརྗོད་བྱ་བྱས་པའི་རྩོམ་ཡིག་མང་པོ་སྤེལ་བས། རྒྱ་ནག་སྲིད་གཞུང་གིས་ཁོང་ལ་རྒྱལ་ཁབ་ཁ་བྲལ་ལ་ངན་སྐུལ་གྱི་བསྙོན་འཛུགས་བྱས་ཏེ་འདས་པའི་མི་ལོ་ལྔ་ལྷག་རིང་བཙོན་འཇུག་བྱས་ཤིང། འདི་ལོའི་ཕྱི་ཟླ་༢ ཚེས་༤ ཉིན་གློད་གྲོལ་བཏང་སྟེ་གྲོང་ཁྱེར་ཟིང་ལིང་དུ་ཡོད་པའི་ཁོང་གི་ནང་ལ་སླེབས་ཐུབ་པ་བྱུང་ཡོད། འབྲེལ་ཡོད་བོད་མི་ཞིག་གིས་འདི་ག་ལྟེ་གནས་ཁང་ལ་རྩོམ་པ་པོ་མགར་རྩེ་འཇིགས་མེད་ཀྱི་གནས་ཚུལ་སྐོར་འགྲེལ་བརྗོད་གནང་བ་ལྟར་ན། མགར་རྩེ་འཇིགས་མེད་བཙོན་གྲོལ་བཏང་ཡོད་ཀྱང་། རྒྱ་ནག་སྲིད་གཞུང་གིས་གསང་བའི་སྒོ་ནས་ཁོང་ལ་ལྟ་རྟོག་བྱེད་ཀྱི་ཡོད་པ་དང་། དེ་ཡང་རྩེ་ཁོག་རྫོང་དང་རྡོ་དཀར་ཡུལ་ཚོ་གཉིས་མཉམ་འབྲེལ་གྱིས་གཞུང་འབྲེལ་ཆེད་མངགས་མི་སྣ་༥ ཡིས་གསང་བའི་སྒོ་ནས་ཁོང་གི་འགྲོ་འདུག་སྤྱོད་གསུམ་ལ་ལྟ་རྟོག་ནན་མོ་བྱེད་ཀྱི་ཡོད་པ་མ་ཟད། འབྱུང་འགྱུར་ལོ་ངོ་གཅིག་རིང་ཁོང་མགར་རྩེ་དགོན་པར་འགྲོ་མི་ཆོག་པ་དང་། མང་ཚོགས་ནང་གཏམ་བཤད་སྤེལ་མི་ཆོག་པ། དེ་བཞིན་ཆབ་སྲིད་དང་འབྲེལ་བའི་ལས་ཀ་ལས་མི་ཆོག་པ་བྱས་ཐོག སྤྱི་ཚོགས་བརྒྱུད་ལམ་གྱི་འཕྲིན་སྟེགས་སྟེང་ཁོང་གི་འདྲ་པར་བཞག་མི་ཆོག་པའི་བཙན་བཀའ་བཏང་ཡོད་འདུག བོད་མི་ཚོར་མགར་རྩེ་འཇིགས་མེད་བཙོན་གྲོལ་བཏང་བར་བསུ་མ་བྱེད་དུ་མི་འཇུག་པའི་ཆེད་དུ། རྒྱ་ནག་གི་དབང་འཛིན་དཔོན་རིགས་ཚོས་ཕ་ཡུལ་ནས་ཁོང་བསུ་རུ་ཡོང་མཁན་ཡུལ་མི་ཚོར་ཞོགས་པ་སྔ་མོ་ནས་བཙོན་ཁང་གི་ཕྱི་ལོགས་སུ་སྒུག་བཅུག་སྟེ་མགར་རྩེ་འཇིགས་མེད་ལ་བཙོན་གྲོལ་གྱི་ཡིག་ཆར་མིང་རྟགས་འགོད་པ་དང་ཁས་ལེན་བྱེད་དུ་འཇུག་པ་སོགས་འགྲོ་ལུགས་སྣ་ཚོགས་སྒྲུབ་བཅུག་ནས་དགོང་མོའི་ཆུ་ཚོད་༧ ཙམ་ལ་མ་གཏོགས་ཟི་ལིང་དུ་ཡོད་པའི་ཁོང་གི་ནང་ལ་སླེབས་ཐུབ་མེད། ཁོ་ཚོ་ཐད་ཀར་རྩེ་ཁོག་རྫོང་ནས་རེབ་གོང་བརྒྱུད་ཟི་ལིང་དུ་ཡོང་མ་བཅུག་པར་ཁྲི་ཀ་རྫོང་བསྐོར་ནས་འགྲོ་རུ་བཅུག་ཡོད་འདུག་ལ། ད་ཆ་རྒྱ་ནག་སྲིད་གཞུང་གིས་དྲ་ལམ་དང་སྐད་འཕྲིན་ལ་དམ་དྲག་ཤུགས་ཆེན་བྱས་པས། མགར་རྩེ་འཇིགས་མེད་ཀྱི་འཕྲོད་བསྟེན་གནས་སྟངས་སོགས་གནས་ཚུལ་མང་པོ་ཞིག་ལ་རྒྱུས་ལོན་བྱེད་ཐབས་མེད་པ་ཆགས་ཡོད། རྒྱལ་ཁབ་ཁ་བྲལ་ལ་ངན་སྐུལ་གྱི་བསྙོན་འཛུགས་འོག་རྒྱ་ནག་སྲིད་གཞུང་གིས་མགར་རྩེ་འཇིགས་མེད་ལ་མི་ལོ་ལྔ་ཡི་ཁྲིམས་ཆད་བཅད་པ་དང་ལོ་གཅིག་རིང་གི་ཆབ་སྲིད་ཀྱི་ཐོབ་ཐང་འཕྲོད་ཡོད་པར་སྙམ། དེ་ཡང་རྒྱ་ནག་གི་ཁྲིམས་སྒྲིག་འོག་རྒྱལ་ཁབ་ཀྱི་བདེ་འཇགས་ལ་གནོད་པའི་ཉེས་འཛུགས་ཐེབས་མཁན་ཆབ་སྲིད་བཙོན་པ་ཚང་མར་བཙོན་གྲོལ་བཏང་རྗེས་མི་ལོ་གཅིག་ནས་ལྔ་བར་གྱི་ཆབ་སྲིད་ཐོབ་ཐང་འཕྲོག་གིན་ཡོད་ལ། ཆབ་སྲིད་ཀྱི་ཐོབ་ཐང་འཕྲོག་པ་དེས། རྒྱ་ནག་གི་དབང་འཛིན་དཔོན་རིགས་ཚོས་འགན་འཁུར་མི་དགོས་པ་དང་ཞིབ་འཇུག་གི་གོ་རིམ་གང་ཡང་བརྒྱུད་མི་དགོས་པར་གློད་གྲོལ་བཏང་བའི་ཆབ་སྲིད་བཙོན་པ་ཚོར་དམ་དྲག་བྱེད་པའི་དབང་ཤུགས་ཆེན་པོ་སྤྲད་ཡོད། ཕྱི་ལོ་༢༠༡༣ ཟླ་༡ ཚེས་༡ ཉིན་མདོ་སྨད་རྨ་ལྷོ་ཁུལ་རྒྱལ་ཁབ་བདེ་འཇགས་ལས་ཁུངས་ཀྱི་མི་སྣ་དང་། རེབ་གོང་མགར་རྩེ་ཡུལ་ཚོའི་ཉེན་རྟོག་པ་གྱ་ས་མགར་རྩེ་དགོན་དུ་ཡོང་ནས་མགར་རྩེ་འཇིགས་མེད་ཀྱི་གློག་ཀླད་དང་སྡོད་ཤག་ལ་སྔོག་བཤེར་བྱས་པ་མ་ཟད། གསང་སྟབས་ཀྱིས་ཁོང་འཛིན་བཟུང་བཙན་ཁྲིད་བྱས་ཏེ་རྨ་ལྷོ་ཁུལ་རྒྱལ་ཁབ་བདེ་འཇགས་ལས་ཁུངས་དང་མཚོ་སྔོན་ཞིང་ཆེན་གྱི་སྲིད་འཛིན་ལྟེ་གནས་གྲོང་ཁྱེར་ཟི་ལིང་བཅས་སུ་བཙོན་འཇུག་བཀག་ཉར་བྱས། ཕྱི་ཟླ་༥ ཚེས་༡༤ ཉིན་རྨ་ལྷོ་ཁུལ་རྩེ་ཁོག་རྫོང་མི་དམངས་ཁྲིམས་ཁང་ཟེར་བས་ཁོང་ལ་རྒྱལ་ཁབ་ཁ་བྲལ་ལ་ངན་སྐུལ་གྱི་བསྙོན་བཙུགས་ཏེ་མི་ལོ་༥ ཡི་དུས་བཀག་བཙོན་འཇུག་གི་ཁྲིམས་ཐག་བཅད་པ་ལྟར། ཕྱི་ལོ་༢༠༡༧ ཟླ་༡༢ ཚེས་༣༡ ཉིན་ཁོང་གློད་གྲོལ་གཏོང་དགོས་ཀྱི་ཡོད་ནའང་། རྒྱ་ནག་སྲིད་གཞུང་གིས་མགར་རྩེ་འཇིགས་མེད་གློད་གྲོལ་གྱི་དུས་ཡུན་ནར་འགྱངས་བྱས་ཡོད་པ་དང་། དེའི་རྒྱུ་མཚན་ཅི་ཡིན་ད་དུང་ཤེས་རྟོགས་བྱུང་ཐུབ་མེད། འདི་ག་ལྟེ་གནས་ཁང་གི་ངོས་ནས་རྩོམ་པ་པོ་མགར་རྩེ་འཇིགས་མེད་མཆོག་གློད་གྲོལ་ཐོབ་པར་འཚམ་འདྲི་དང་། རྒྱ་གཞུང་གིས་ཡང་བསྐྱར་ཁོང་གང་བྱུང་འཛིན་བཟུང་མི་བྱེད་པའི་རེ་བ་བྱེད་ཀྱི་ཡོད། ཡིད་སྐྱོ་བ་ཞིག་ལ་རྒྱ་ནག་སྲིད་གཞུང་གིས་མགར་རྩེ་འཇིགས་མེད་ལྟ་བུའི་འགྲོ་བ་མིའི་ཐོབ་ཐང་ལོངས་སུ་སྤྱོད་མཁན་བོད་མི་མང་པོ་འཛིན་བཟུང་བཙོན་འཇུག་དང་སྡུག་སྦྱོང་མནར་གཅོད་གཏོང་མུས་ཡིན་ཞིང་། …Read More »
ནད་ཀྱིས་མནར་བའི་བོད་ཀྱི་ཆབ་སྲིད་བཙོན་ཟུར་ཞིག་ལ་འདྲི་གཅོད་ཀྱིས་བཟང་བཙོན་བྱས་ཡོད་པ།
དེ་རིང་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་རྨ་ཆུ་རྫོང་གི་ས་གནས་དབང་འཛིན་པ་ཚོས་ནད་ཀྱིས་མནར་བའི་བོད་ཀྱི་ཆབ་སྲིད་བཙོན་ཟུར་ཞིག་ལ་ཆུ་ཚོད་ཁ་ཤས་རིང་འདྲི་གཅོད་བྱས་མཐར་བཟང་བཙོན་གྱི་ངོ་བོར་བཀག་ཉར་བྱས་ཡོད་འདུག ཟླ་འདིའི་ཚེས་༢༧ཞོགས་པ་ཆུ་ཚོད་བཅུ་བའི་ཐོག ལོ་ན་བཞི་བཅུར་སོན་པའི་གཞོན་ནུ་དཔལ་ལྡན་ཁོང་དབལ་བཎ་ཡུལ་ཚོའི་སྤྱི་བདེ་ལས་ཁུངས་སུ་ཁྲིད་དེ་ཁུལ་དང་རྫོང་ནས་ཁྱོད་ལ་འདྲི་རྩད་བྱེད་པར་སླེབས་ཀྱི་ཡོད་ཅེས་ཆུ་ཚོད་གཉིས་པ་བར་སྒུག་བཅུག། དེ་ནས་ཁུལ་དང་རྫོང་གི་མི་དམངས་སྤྱི་བདེ་ཉེན་རྟོག་པས་ཆུ་ཚོད་བདུན་པ་བར་དུ་འདྲི་གཅོད་བྱས་ཤིང་། ཁོ་ཚོས་གཞོན་ནུ་དཔལ་ལྡན་ལ་ཞིབ་འཇུག་ཆེད་ཁ་པར་གཞུང་བཞེས་བཏང་ཡོད་ལ། གོང་རིམ་ནས་བཀའ་རྒྱ་མ་འབྱོར་བར་དུ་རང་ཁྱིམ་དང་ཁ་འབྲལ་མི་ཆོག་པའི་བཀའ་བཏང་ཡོད་འདུག འདྲི་གཅོད་སྐབས་ཁོང་ལ་འདི་ག་ལྟེ་གནས་ཁང་གིས་ཕྱི་ཚེས་༡༨ཉིན་གྱི། ཁོང་བཙོན་འཇུག་སྐབས་མྱངས་བའི་དཀའ་སྡུག་དང་། ཁྱིམ་ཚང་ལ་འཕྲད་པའི་དཀའ་ངལ། བཙོན་དུ་མནར་གཅོད་བཏང་བས་ལུས་ཁམས་བདེ་ཐང་མིན་པའི་གནས་ཚུལ་སྤེལ་བའི་སྐོར་དྲིས་ཡོད། ཁོང་ནི་བྱིས་པ་གསུམ་གྱི་ཨ་ཕ་ཡིན་པ་དང་། ལོ་བརྒྱད་ལ་སོན་པའི་ཁོང་གི་བུ་མོ་དེ་སྔོན་ཁོ་མོའི་ཨ་ཕས་ཆབ་སྲིད་ལས་འགུལ་སྤེལ་བར་བསྙད་ནས་སློབ་གྲྭར་ཞུགས་བཅུག་མེད། ཁོང་ལ་རང་ཉིད་ཀྱི་གནས་སྟངས་ཕྱིར་བསྒྲགས་བྱས་པར་སྐྱོན་བརྗོད་དང་གཤེ་གཤེ་ཚ་ནན་བཏང་ཡོད་འདུག འདི་ག་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་ལ་གནས་ཚུལ་ཁུངས་ལྡན་བརྗོད་དོན་ལྟར་ན། ཁོང་ལ་འདྲི་གཅོད་བྱེད་མཁན་ལས་བྱེད་ཚོས་ཁོང་གིས་གནས་ཚུལ་ཕྱིར་བསྒྲགས་བྱས་པ་ལ་ཆབ་སྲིད་ཀྱི་དམིགས་ཡུལ་ཡོད་ཚུལ་བརྗོད་ཡོད་འདུག མིག་སྔའི་གནས་ཚུལ་དང་འབྲེལ་གཞོན་ནུ་དཔལ་ལྡན་གྱི་བཟའ་མི་དང་གཉེན་ཉེ་ཚོས་ཁོང་བསྐྱར་དུ་འཛིན་བཟུང་བྱ་མི་ཡོང་ངམ་སྙམ་པ་དང་བསྐྱར་དུ་འཛིན་བཟུང་བྱས་ཚེ་ཁོང་གི་ལུས་ཁམས་ནད་པ་ཡིན་པའི་གནས་སྟངས་སྡུག་ཏུ་འགྲོ་ཉེན་ཡོད་པ་སོགས་ལ་སེམས་ཁུར་ཆེན་པོ་བྱེད་ཀྱི་ཡོད། ད་བར་ཁོང་གི་ནང་མི་ཚོས་དཀའ་ངལ་མང་པོ་ལ་གདོང་ལེན་བྱས་ཡོད་ཅིང་ཁོང་གི་ལུས་ཁམས་མི་བདེ་བའི་གནས་སྟངས་རྐྱེན་པས་ཀྱང་དཀའ་ངལ་མང་པོ་བརྒྱུད་དགོས་ཐུག་ཡོད། འགྲོ་བ་མིའི་ཐོབ་ཐང་དང་མང་གཙོ་ལྟེ་གནས་ཁང་གིས་རྒྱ་གཞུང་དབང་འཛིན་པ་ཚོས་གཞོན་ནུ་དཔལ་ལྡན་ལ་བསྐྱར་དུ་ཉེས་མེད་ཉེས་འདོགས་ཀྱིས་སྡུག་པོ་མི་གཏོང་བར་ཁོང་ལ་སྨན་བཅོས་མཐུན་རྐྱེན་ཚུལ་བཞིན་སྦྱོར་བ་དང་ཁོང་གི་བུ་མོ་སློབ་གྲྭར་ཞུགས་འཇུག་དགོས་པའི་འབོད་སྐུལ་ཞུ་བཞིན་ཡོད། རྒྱལ་སྤྱིའི་ཁྲིམས་ལུགས་ལྟར་ན། མི་ཞིག་གི་བསམ་པའི་རང་དབང་ལ་ཚོད་འཛིན་བྱེད་པ་དེ་ཁྲིམས་འགལ་ཆགས་ཀྱི་ཡོད། བྱིས་པ་ཞིག་གི་ཨ་ཕས་ཆབ་སྲིད་ཀྱི་ལས་འགུལ་སྤེལ་བར་བསྙད་ནས་བྱིས་པ་དེ་སློབ་གྲྭ་ལ་ཞུགས་མི་ཆོག་པའི་ཉེས་པ་གཏོང་བ་ནི་ཚུལ་དང་མཐུན་པ་ཞིག་གཏན་ནས་མ་ཡིན། རྒྱ་གཞུང་དབང་འཛིན་པ་ཚོས་བོད་མི་ཚོས་སྡུག་བསྔལ་དངོས་བརྗོད་པར་རྒྱལ་ཁབ་ཀྱི་བདེ་འཇགས་ལ་འགལ་བའི་ཉེས་ཁྲིམས་བཀལ་ནས་སྣང་མེད་དུ་འཇོག་ཐབས་མེད། འདི་ག་ལྟེ་གནས་ཁང་གིས། རྒྱལ་སྤྱིའི་སྤྱི་ཚོགས་ཁྱོན་ཡོངས་ནས་རྒྱ་གཞུང་ལ་གནོན་ཤུགས་ནན་པོ་སྤྲོད་ནས་གཞོན་ནུ་དཔལ་ལྡན་ལ་སྡུག་པོ་གཏོང་བའི་བྱ་སྤྱོད་མཚམས་འཇོག་དགོས་པའི་འབོད་སྐུལ་ཞུ་ཡི་ཡོད། རྒྱ་གཞུང་དབང་འཛིན་པ་ཚོས་ད་བར་སྡུག་སྦྱོང་མནར་གཅོད་མྱངས་བའི་གཞོན་ནུ་དཔལ་ལྡན་གྱི་གཞི་རྩའི་རང་དབང་དང་ཐོབ་ཐང་རྡོག་རོལ་གཏོང་བ་ངེས་པར་དུ་མཚམས་འཇོག་དགོས་ཀྱི་ཡོད། གཞོན་ནུ་དཔལ་ལྡན་ནི་རང་ཉིད་ཀྱི་འགྲོ་བ་མིའི་གཞི་རྩའི་ཐོབ་ཐང་ལོངས་སུ་སྤྱད་པའི་ཉེར་ལེན་གྱིས་མནར་གཅོད་དང་བཙོན་འཇུག་མྱོང་མཁན་ཞིག་ཡིན་ལ། ཁོང་གི་བུ་མོ་རྣམ་རྒྱལ་སྒྲོལ་མ་ནི་ཁོང་གིས་ཆབ་སྲིད་ཀྱི་ལས་བརྩམས་པར་བསྙད་ནས་སློབ་གྲྭར་ཞུགས་མ་བཅུག་པར་ཤེས་ཡོན་སློབ་གཉེར་གྱི་ཐོབ་ཐང་མེད་པར་གྱུར་ཡོད།Read More »